
ADNOTARE 


Pleşca Nae-Simion: Relaţii intercontextuale între poezia şi publicistica eminesciană, teză de 
doctor în filologie; Chişinău, 2015. 


Structura tezei: introducere, trei capitole cu concluzii, concluzii generale şi recomandări, 
bibliografie din 146 titluri, 131 de pagini de text de bază, declaraţia privind asumarea răspunderii, CV-ul 
autorului. 


Rezultatele tezei au fost reflectate în 9 lucrări ştiinţifice. 


Cuvinte-cheie: discurs publicistic, unitatea operei, relaţii intercontextuale, concepte culturale şi 
sociologice, organicism, discurs fondator, retorică, idee europeană, valoare poetică şi mitopo(i)etică, act 
liric, act satiric, ironie, antiteză. 


Domeniul de studiu: Literatura română. 


Scopul lucrării constă în cercetarea relaţiilor tematice, tipologice şi structurale dintre publicistica 
şi lirica eminesciană, relevate de un tip comun de discurs retoric, de un registru stilistic eterogen şi de o 
ţintă concretă (personaje negative ale scenei politice, ale „comediei de obşte”, indivizi cu proaste calităţi 
„de nimic”, veneticii, paraziţii sociali, reprezentanţi ai păturii superpuse, demagogilor, ş.a.). 


Obiectivele de investigaţie se rezumă la: 

e punerea în evidență a unităţii operei eminesciene; 

e relevarea interconexiunilor dintre antume şi postume; 

e analiza legăturilor organice dintre compartimentele scrisului eminescian (poezie, proză, 
dramaturgie, publicistică); 

e relevarea modului eminescian de concepere a ideii europene; 

e examinarea conturării imaginii lirice şi epice a Europei în poemul Memento Mori; 

e cercetarea modului în care a fost înfăţişată imaginea Basarabiei în proiectele dramatice din 
tinereţe (Dodecameron), în unele postume (Mușat şi Codru) şi în variantele Doinei. 


Noutatea şi originalitatea ştiinţifică a lucrării rezidă în analizarea, pentru prima dată, în mod 
sistematic amplu şi documentat (cu trimitere la textele puţin cunoscute, publicate în ediţii academice cu 
un tiraj redus) a poeziei de inspiraţie socială şi patriotică eminesciană, în care se regăseşte problematica 
de tot felul (economică, Juridică, culturală, politică, filosofică). Inovația noastră constă în punerea în 
paralel a motivelor, tropilor, figurilor retorice sub semnul unității organice. 


Problema ştiinţifică soluţionată constă în demonstrarea unităţii operei eminesciene prin punerea 
în raporturi tipologice, stilistice şi structurale a creaţiei literare propriu-zise şi publicisticii, fapt care a 
contribuit la relevarea celor două laturi ale creaţiei sale: reflexivă şi discursivă, în vederea reconstituirii 
publicisticii din punctul de vedere al paralelei tematice şi structurale cu lirica. 


Semnificaţia teoretică a lucrării: In lucrare se analizează în mod detaliat şi pe bază de 
documente temele şi motivele comune pe care le abordează Eminescu în întreaga sa creaţie. Obiectivul 
principal este demonstrarea unităţii operei eminesciene. 


Valoarea aplicativă a lucrării: Lucrarea serveşte drept bază pentru întocmirea de conţinuturi 
curriculare destinate studiilor superioare cu profil umanist (Litere, Filologie, Comunicare) imperative în 
condiţiile unei crize a receptării literare, respectiv a ierarhizării valorilor şi a fenomenului 
pluridimensional al lecturii. 


Implementarea rezultatelor ştiinţifice Rezultatele tezei au fost implementate în cadrul 
comunicărilor ţinute la Congresul mondial al eminescologilor (două ediţii, 2013 şi 2014) şi Colocviul 
naţional cu participare internaţională Filologia Modernă: realizări şi perspective în context european 
(ediţia a VIII-a, 2014). Concepţiile lui Eminescu despre parlamentarism şi ideea europeană au fost 
expuse în cadrul unor întâlniri cu parlamentarii din mai multe ţări. 


AHHOTaANUA 


IHnemka Hae-Cumuon: HnrepkonTeKCTyaJ16HPIE CBA3U MEXAY NOI3HEÑ U NyOJIUNUCTAKOIĂ 
OMUHECKY, AHCcepTanus Ha 3BaHHe JOKTOpa pu.osaoruu; Kumunâg, 2015. 

CrpykTypa pa6oTbI: BBEJCHUE, TPU TJIABbI C BEIBOAAMU, OOUIME BPIBOZBI H peKOMCEHAALHH, 
GuOrmorpabpua u3 146 nanmenoBanuă, 131 OCHOBHBIX CTPaHuu, neKknapanua 06 OTBETCTBEHHOCTU, CV 
aBTopa. 

PesyubTaTbl AHccepranuu ÕbIJIH OCBEINEHEI B 9 Hayunerx paGoTax. 

KumovueBble CIOBa: IyOIUNACTHUCCKUIĂ AHCKYpC, CFIMHCTBO TBOPUecTBa, 
HHTEpKOHTEKCTyaJIBHEIE CBA3U, KyJIbTYpPHEIE H CONHOINOTrHUECKUE KOHUENIMHA, OPraHuHUUH3M, 
OCHOBONOJATaIOIIHĂ JIMCKYPC, PHTOPUKa, eBpOINCĂCKAA HICA, NOXTHUCCKAA H MUPONODTHYECKAA 
3HAUHMOCTE, JIHPHUECKOE ACĂCTBUE, CATHPHUECKOE ACĂCTBHE, HPOHHA, aHTHTE3a. 

OOuacTe HecnenoBaHuA: PyMEIHCKaA HuTeparypa 

Iles paGoTbI: COCTOUT B HCCIEAOBAHHU TEMaTHUECKUX, THIOJIOTHYECKHX H CTPyKTYpPHEIX 
CBASEI MEX/Iy IIyOIUUACTUKOĂ M IUPUKOĂ ÎPMHHECKY, OTMEUCHHBIXOGIIIUM THIIOM PHTOPUUECKOTO 
NHCKYpca, ITEPOreHHBIM CTUJHCTHUECKHM PEruCTpOM HU KOHKpeTHOÑ 3apaueă (HeraTHBHBIE Nepconaxu 
TIOJIHTUHUECKOIĂ CUEHEI, «BCEOGImej KOMEMHH», HHKUEMHBIE JIHUHOCTU, UyX/IpIE 3JIEMEHTEI, COLNaJIBHBIE 
Napa3uTEI, IpezICTaBHTEJIA TOCNOACTBYIOIIETO COA, AIEMaroru H T.X.) 

3anauu HCCIIEAOBAHUS COCTOAT B CHEZAYIOLIEM: 

e  IIOCTAHOBKa BO [IIaBY yria C/IHHCTBA TBOPUECTBA DMHHECKY; 

e  HHTEPKOHTEKCTyaJIbHaA PEJIeBaHTHOCTE MEKAY IpPHXU3HCHHPIMU H IOCMEPTHEIMU H3AAHHAMH; 

e  aHaJIH3 OPraHHUECKUX CBABCI MEXAIy BCEMU HarIpaBJICHHAMU TBOPUCCTBA DMHHECKY ( 109344, 

IIpo3a, ApaMaTyprua, IyOnruuucTuKa); 

e  OIIpezrerreHHe 3apOX/IeHHA KOHNENINUU (EBPONCĂCKOĂ MJEH» B TBOPUECTBE NOTA; 

e  HCCIICJOBAHHE JIHPHUECKOTO H DIIHUECKOTO KOHTypupoBatnua EBponbI B noome Memento Mori; 

e  HCCIIEZOBAHHE IIPHEMOB rpencraBnenua oOpaza beccapaGuu B IOHONIECKUX ApaMaTypruuecKuX 

NpoekTax (Dodecameron), B HEKOTOpPEIX NOCMEpTHEIX H3naHuax (Muşat şi Codru) u B BapuanTax 

«JloinHbb». 

Hayunaa HOBH3HA HM OpHrHHAJbHOCTE paðOTbI COCTOUT B TOM, YTO BIICPBEIC IIPezICTaBJIeH 
HauGonee MOJHbIÑ  CHCTEMATH3HPOBAHHBIĂ M  J1OKyMEHTUPOBaAHHEIĂ  aHanu3 (C CCÞIJIKOÑ Ha 
MaJIOH3BECTHBIE TEKCTEI, OIIYOJHKOBAHHEIE B MaJIOTHPAXHEIX aKa71eMHUCCKUX H3JAHHAX) CONHAJIÞHOÑ M 
TATPHOTHUECKOĂ  1033HUH OMHHECKY, B KOTOpoă 0GHapyxuBaerca pa3nooGpa3naa npoOneMmaTuka 
(BKOHOMHUECKAA, IOPUZANUECCKAA, KyJIbTYpHaA, nNomTruueckaa, unocobceraa). VHnnoBanua paGorTeI 
COCTOUT B  NapaJlJICJIBHOĂ  NOCTAHOBKE MOTUBOB, TpONOB, pPHTOPHueckUX uUryp mom 3HaKOM 
OPTaHHUECKOTO CAHHCTBA. 

PaspaGoranHaA HayuHaA NpoO/leMaTuKka COCTOUT B JEMOHCTPaIHH EAHHCTBA INPOH3BEACHHĂ 
OMUHECKyY IIYTEM THNOJNOTHIECKOTO, CTHIHCTUUECKOTO H CTPyKTyPHOTO CONOCTABIICHUA COGCTBEHHO 
JIHTEpaTypHoro TBopuecTBa M INyOIHANHCTUKU, (aKT, KOTOpbIÄ CIIOCOGCTBOBAI PEJNeBaHTHOCTU MBYX 
CTOPOH eTO TeHUA: Pe eKCUBHOIĂ H AHCKyPCHBHOIĂ B pakypce BOCCTAHOBIIEHHOIĂ IIyOHIHUUCTUKU C TOUKU 
3PeHUA TEMATHYECKOÑ H CTPyKTypHOĂ napaJieJIn C IHpPUKOĂ. 

Teopernueckaa 3HauHMOCTE paðoTbi: B paGore METAbHO H Ha JOKYMEHTAJIbHOÑ OCHOBE 
aHaJIH3HPyIOTCA OIME TEMEI H MOTHBHI, KOTOpEIE COONpOBOXKJAJIH ÎMHHECKy Ha IIPOTAXEHHU BCETO 
TBOpuecTBa. OcHOBHaA 3a/1aua COCTOUT B AEMOHCTPanHuU E7IHHCTBa TBOPuecTBa DMHHECKY. 


Ilparruueckaa 3Hauumocrs paGorbi: PaGora ABJIAETCA OCHOBOĂ IA yueGHbIx paspaGoToK, 
TIPEAHa3HaucHHPIX JIA BBICIIHX YUeGHBIX 3aBeHeHHii TyMaHHTAPHOTO NpPobunla (_IHTepaTypHEIX, 
PUNONOrHUECKUX, KyPHaNUCTUKU) B CICA PUUCCKUX YCIIOBHAX JIHTEPaTypHOTO  BOCIIPHATHA, M, 
COOTBETCTBEHHO, JIA YCTAHOBJICHHA HEpapxHuH NEHHOCTEĂ H MHOTOMEPHOCTU H3yuaeMoro penomena. 

Bneapenue HayuHbIX pe3yubTaToB. PesyJIbTaTEI AHCCEpTanuu ÕbIJIH HCIIOIP3OBAHEI B PaMKaX 
COOOINIEHHĂ, IpPeEACTABJICHHÞIX Ha BcemupnbIx konepeccax >muneckoeooe (B 2013 n 2014 rr.) u na VII- 
OM  HarnmoHaJIbHOM  KOJIIOKBHyYME C MEX/IyHapOJHbIM  yăacTueMm  «Coepemennaa  unonoeua: 
Qocmudicenua u nepcnekmuâbl 6 eeponeiickom konmekcme»  (2014r.) Konnermmmu OMuRHecky o 
naphamenmapu3me Y eâponeiickoii uðee Öb HMpPEACTABJICHbI B paMKax HECKOJIEKUX BCTpeu C 
TapJaMEHTaPHAMU pa3HbIX CTpaH. 


ANNOTATION 


Pleşca Nae-Simion: Intercontextual relations between Eminescu's poetry and publishing, PhD 
thesis in Philology, Chisinau, 2015. 

Thesis structure: introduction, 3 chapters each with 5 subchapters, general conclusions and 
recommendations, bibliography of 146 sources, 131 pages of basic text, the declaration of assuming the 
responsibility, the author's CV. 

Thesis results were reflected in 9 scientific papers. 

Key-words: publicistic speech, unity of writing, intercontextual links, cultural and sociological 
concepts, organicism, founding speech, rhetoric, European idea, poetical and mythopoetical value, lyric 
act, satiric act, irony, antithesis. 

Field of study: Romanian literature 

The aim of the thesis consists in studying thematic, typological and structural relations between 
Eminescu's publicistics and poetry, revealed by a common type of rhetorical discourse, by a 
heterogeneous stylistic register and by a specific target (the villains of the political scene, of the 
"community comedy”, individuals with bad qualities, newcomers, social parasites, representatives of 
upper class, demagogues, etc.). 

Objectives of the research are the following: 

e To highlight the unity of Eminescu's creation; 

e To reveal the interconnections between antums and postums; 

e To analyse of the organic links between the eminescian poetry, prose, dramaturgy and 

publishing; 

e To point out the eminescian mode of conceiving the “European idea”; 

e To examine the shape of the lyrical and epical image of Europe in the poem Memento Mori; 

e To follow the mode how was pictured the image of Bessarabia in the Dodecameron, Muşat şi 

Codru, in the variants of Doina. 

The scientific novelty and originality of the work resides in systematical analysis for the first 
time, in an extensive and documented way (with reference to lesser-known texts published in scholarly 
editions with a reduced circulation) of the eminescian social and patriotic poetry, which reflected issues 
of all kinds (economic, legal, cultural, political, philosophical). Our innovation consists in a parallel 
research of motifs, tropes, rhetorical figures presenting them as an organic unity. 

The scientific problem that was solved comprises the demonstration of the unity of Eminescu's 
creation by relating the literary creation itself and publishing to the typological, stylistical and structural 
relationships, which has contributed to reveal the two sides of his creation: reflexive and discursive, in 
order to restructure the publishing from the point of view of the thematical and structural parallel with 
poetry. 


Theoretical significance of thesis: In this study is amply analyzed, based on documentation the 
common themes and motifs which Eminescu approaches in his entire creation. The main objective is to 
give proof of the unity of the Eminescu's creation. 


Practical value of thesis: The thesis serves as a basis for the preparation of curriculum content 
for higher education in the Humanities (Language and Literature, Philology, Communication) which is 
imperative in terms of a crisis of literary reception, for building the hierarchy of values and 
multidimensional phenomenon of reading. 


Implementation of research results: The thesis results were implemented in the papers 
presented at the World Congress of Eminescologists (two editions, 2013 and 2014) and at the national 
symposium with international participation entitled The Modern Filology: results and perspectives in 
European context (8th Edition, 2014). Eminescu's concepts about parliamentarianism and European idea 
have been presented at the meetings with the parliamentarians from many countries. 


INTRODUCERE 


Actualitatea şi importanţa problemei abordate. Personalitate de o uriaşă cultură, 
gânditor social de o profunzime inegalată, cu o viziune asupra lumii şi a vieţii de orizonturi 
nemărginit de largi, Mihai Eminescu are în istoria, cultura şi ştiinţa românească, un loc 
proeminent, pe care nu l-a putut atinge nimeni şi pe care nimeni nu îl poate revendica nici astăzi. 
Întreaga sa operă este marcată de un fierbinte patriotism şi umanism, cu rădăcini adânci în 
realitatea vieţii poporului nostru şi a destinului său istoric. 

Perpessicius, unul din istoricii literari care s-a consacrat cu o exemplară dăruire studiului 
manuscriselor, menţiona: „În ziua când ziaristica lui Eminescu va fi studiată cu aplicaţia şi râvna 
cu care sunt studiate poezia şi proza lui literară, se va vedea cât de intense sunt cunoştinţele sale 
de folclor şi de psihologie populară, cât de sigure sunt intuițiile, cât de fără greş aplicaţiile, cât 
de fericite, cu un cuvânt, metaforele. Dar Timpul oferă şi alte aspecte” [98, p. 327]. Remarcabilul 
editor a sesizat, prin urmare, legătura organică existentă între publicistică şi poezia, precum şi 
mitopo(i)etica eminesciană. 

În acest cadru, publicistica lui Eminescu reprezintă un moment de referinţă în constituirea 
şi evoluţia gândirii româneşti, ceea ce îl proiectează în panteonul valorilor româneşti şi 
universale. 

Universalitatea personalităţii lui Eminescu, definită ca fiind „eminesciană” încă de la 
Maiorescu la 1889, este demonstrată şi de preocupările sale enciclopedice, pe care le învederează 
manuscrisele şi numeroasele articole publicistice. Exegeţii au constatat, cu argumente plauzibile, 
că este primul gânditor român de anvergură care aduce şi puncte de vedere originale. 

Publicistica se înscrie organic în modul său de a vedea lumea şi universul, în viziunea sa 
organicistă, care caracterizează întreaga sa creaţie. În marea monografie a lui George Călinescu 
Opera lui Mihai Eminescu, publicată în cinci volume între anii 1934-1936, diferite probleme 
abordate de poet sunt pe larg expuse, cu comentarii analitice, în capitolul Filosofia practică: 
„morala şi dreptul, statul natural ca fenomen istoric, etnicitatea lui, tradiţia, munca, comerţul, 
pătura superpusă, munca acumulată, valoarea bătrânilor şi altele” [11, p. 83-153]. 

Marele critic ne atenționează că identificarea izvoarelor nu aduce nimic în explicarea lui 
Eminescu, „tot astfel de haotică ar fi şi sinteza spiritului universal oglindit în el, adică arătarea 
locului pe care Eminescu îl ocupă în spaţiul ideologic al secolului” [11, p. 476]. Se cade să ţinem 
cont şi de o altă observație fundamentală a sa privind „schema organică” a operei lui Eminescu: 


„Ea nu înşiră şi nu rezumă opere şi proiecte, ci demonstrează că poetul tindea să creeze un 


univers în mişcare pe acest semicerc, având ca orizonturi naşterea şi moartea lumii, între care se 
întinde arcul istoriei universale...” [11, p. 2]. 

Ca şi predecesorii săi, în primul rând M. Kogălniceanu, Eminescu şi-a elaborat concepţia 
despre societate, în general, şi despre societatea românească, în special, pe baza studiului extins 
şi aprofundat al istoriei naţionale, precum şi pe baza observaţiilor privind folclorul, opera 
cronicilor şi a scriitorilor denumiți „sfinte firi vizionare”, etosul, felul poporului nostru de a 
gândi lumea şi cosmosul. 

Contribuțiile sale la constituirea sociologiei ca ştiinţă în România sunt copleșitoare, ca şi 
în toate domeniile creaţiei sale. Ele sunt însă în foarte mare măsură implicite şi, din acest motiv, 
este necesară decodificarea lor. Aici, ne vom limita la formularea unor concepte, idei, teze şi 
teorii, în aplicarea lor la investigarea, analiza şi interpretarea realităților sociale universale şi 
româneşti ale epocii în care a trăit şi a creat şi la legătura lor cu opera literară propriu-zisă. 

Aşa cum se remarcă în exegezele de astăzi, modelul ontologic eminescian şi modelul 
poetic se intersectează cu modelul său gnoseologic general — toate trei axate pe organicismul său 
programatic. Naturalul este singurul factor care asigură marile împliniri ale istoriei, întemeiate 
pe „individualitatea caracteristică şi internă a poporului însuşi. Ținând cont şi de cultul 
naturalului în mitopo(i)etica sa de orientare romantică şi clasicistă, putem spune liniştit că 
organicismul apare cu caracter doctrinar, paradigmatic la el.”. Poetul „îşi imaginează atât primul 
punct mişcător al vieţii (Scrisoarea I), cât şi într-o proiecţie perspectivică, înfricoşătorul tablou 
eshatologic al universului” [16, p. 12; 18]. 

Una din fundamentalele teze eminesciene priveşte fenomenul imperial care se manifestă 
ca fenomen de „suprastructură delegată” şi de „pătură superpusă”. Aceste două fenomene, la care 
se adaugă cel al etocraţiei, fac parte dintr-o unitate fenomenală. Analistul cel mai reprezentativ al 
acestui proces global este tot Eminescu, care a abordat după cum au arătat exegeţii, problemele 
ştiinţifice impuse de noua conjunctură a istoriei moderne. Actualitatea publicisticii sale este 
învederată şi sub acest aspect. 

Dimitrie Vatamaniuc propune să judecăm manuscrisele din anii studenţiei ca un jurnal 
privind formarea sa intelectuală cu o orientare evidentă spre filosofie, istorie, ştiinţe diferite, 
fiindcă ele „pun mai bine în lumină şi aspecte importante ale operei literare şi ale prozei sale 
politice” [132, p. 35]. 

Analiza în paralel a articolelor Pauza grea şi atentivă şi Conspiraţiile din 
Constantinopol din Curierul de laşi şi a Scrisorii III pun, bunăoară, în evidenţă modul în care 
Eminescu face transferuri dintr-un context social-politic în altul şi dintr-un registru intelectual în 


alt registru intelectual, fără a se autoplagia. Temele, imaginile şi expresiile denotă o deosebită 

varietate: „Drumul pe care îl urmează nu porneşte întotdeauna de la poezie şi asistăm la o mare 
varietate de interferenţe şi transferuri. Eminescu ocupă şi sub acest aspect al organicităţii 
scrisului său un loc singular în literatura noastră” [132, p. 311]. 

Aceste interferenţe şi transferuri le vom analiza în contextul larg al interconexiunilor de 
idei, expresii, imagini, teme, miteme şi motive, care demonstrează interdependenţa dintre toate 
sectoarele scrisului său şi dintre toate registrele imaginarului poetic. 

Vom examina principalele direcţii ale poemelor satirice eminesciene şi efectul acestora 
asupra realităţii contemporane a veacului eminescian. În prezentul studiu am încercat să relevăm 
contribuţia operei eminesciene la cristalizarea gândirii ştiinţifice în spaţiul românesc. 

Publicistica eminesciană a fost tabuizată din considerente conjuncturale ideologice şi 
politice (un impediment a fost însăşi problematica abordată), din motive de ordin exegetic (era 
privită ca un compartiment inferior poeziei) sau din cauza lipsei unor ediţii integrale (ediţia 
Perspessicius durând foarte mult timp şi având un tiraj restrâns), iar ediţiile vechi, precum cea a 
lui I. Creţu, au devenit rarităţi bibliografice). Singurele articole accesibile în perioada interbelică 
au fost cele cu caracter cultural. Studiile cu caracter monografic, biografiile documentare şi 
romanţate semnate de Zoe Dumitrescu-Busulenga, George Munteanu, Ioana Em. Petrescu, Ion 
Creţu evitau acest compartiment supravegheat cu deosebită vigilenţă de cenzură. 

Excepţie au făcut unele volume cu articole selective, precum Fragmentarium-ul pregătit 
de Magdalena Vatamaniuc sau Icoane vechi şi nouă, editat de Gh. Bulgăr. Interzise au fost şi 
unele poezii, care aveau tangenţe tematice evidente cu publicistica, precum Doina. 

După 1989 publicistica a început să fie reeditată, apărând şi unele ediţii integrale (ediţia 
ediția Cimpoi din 2000 şi Vatamaniuc din 2011. Multe dintre articolele eminesciene au început 
să fie reluate în presa periodică). 

Însuşi fenomenul reeditărilor masive şi al republicării lor în gazete şi reviste denotă 
actualitatea lor deosebită, ilustrată şi de faptul că anumite probleme abordate de gazetarul 
Eminescu, consună cu problemele noastre de azi. 

Ceea ce se întâmplă actualmente în cele două ţări şi în lume, resuscită interesul pentru o 
bună parte din proza jurnalistică eminesciană, care abordează probleme spinoase privind 
„personalitatea” statului, viaţa parlamentară şi activitatea partidelor politice, modul de organizare 
a administraţiei, situaţia românilor de pretutindeni, a limbii române, ideea europeană, rolul 
presei, şcolii, primăriilor, şefului statului, importanţa deosebită a valorilor. 

Dar nu numai prin aspectul tematic şi problematic se impune acest compartiment al 


creației eminesciene astăzi. Eminescu reprezintă modelul de gazetar-exemplar pattern. 


Există, însă, impedimente care blochează recuperarea integrală a publicisticii, unul dintre 
ele fiind împrejurarea că este şi un adevărat mit cultural. 

Actualitatea temei investigate are, astfel, un triplu aspect: punerea în evidenţă a 
problemelor discutate de el cu problemele vremii noastre; relațiile jurnalisticii sale cu lirica; 
conceperea publicisticii ca model de retorică, în care se regăsesc toate procedeele şi figurile 
clasice. 

Scopul tezei şi obiectivele tezei. Lucrarea de doctorat are drept scop cercetarea relațiilor 
tematice, tipologice şi structurale dintre publicistica şi lirica eminesciană, relevate de un tip 
comun de discurs retoric, de un registru stilistic eterogen şi de o ţintă concretă (personaje 
negative ale scenei politice, ale „comediei de obşte”, indivizi cu proaste calități „de nimic”, 
veneticii, paraziţii sociali, reprezentanţi ai păturii superpuse, demagogilor, ş.a.). 

Obiectivele preconizate sunt dictate de însăşi tema propusă şi de gradul de abordare atins 
de eminescologie în prezent: 

e demonstrarea unității operei eminesciene prin punerea în evidenţă a relaționării tuturor 
compartimentelor (poezie, proză, dramaturgie, publicistică); 

e surprinderea acestei unităţi printr-o analiză sistematică, în care să apară substratul comun 
mitopo(i)etic al discursului, indiferent de domeniile în care se manifestă arta poetului; 

e urmărirea modului în care a fost abordată problema în eminescologie (de la Călinescu 
până la cercetătorii de azi); 

e identificarea actului liric cu actul satiric; 

e trecerea în revistă a procedeelor retoricii clasice, în utilizarea cărora a excelat gazetarul 
Eminescu; 

e conturarea modelului deontologic de gazetar; 

e  panoramarea concepţiilor marilor economişti şi evidenţierea modului în care au fost 
aplicate în doctrina economico-politică proprie; 

e relevarea modului eminescian de concepere a „ideii europene”; 

e cercetarea problematicii („cestiunii”) basarabene şi reliefarea imaginii poetice a 
Basarabiei în unele poeme eminesciene. 

Noutatea ştiinţifică a rezultatelor obţinute. Se analizează în mod sistematic amplu şi 
documentat (cu trimitere la textele puţin cunoscute, publicate în ediții academice cu un tiraj 
redus) poezia de inspiraţie socială şi patriotică, în care se regăseşte problematica de tot felul 
(economică, juridică, culturală, politică, filosofică). Cele două compartimente sunt interpretate ca 


un tot întreg, care reflectă concepţia lui Eminescu despre lume, cosmos, stat, naţiune sub semnul 

unificator al organicismului, promovat atât doctrinar în analizele sale fenomenologice, cât şi ca 
ax programatic al poeticii sau mitopo(i)eticii sale. Toată opera eminesciană care denotă o forță 
demiurgică rară, şi o puternică voinţă creativă (voinţă de putere prin artă, cum s-a mai spus) este 
abordată ca un singur discurs, care apare, bineînţeles, ca un discurs fondator în tot domeniul 
creației sale. Am demonstrat, astfel, că opera sa jurnalistică este o operă literară şi că opera 
literară valorifică mijloace ale publicisticii. Inovația noastră constă în punerea în paralel a 
motivelor, tropilor, figurilor retorice sub semnul unităţii organice. 

Momente inovatoare: analiza sistematică a  interconexiunilor dintre toate 
compartimentele creaţiei eminesciene, concepută ca o unitate, prezentarea discursului publicistic 
ca discurs literar cu mărci beletristice şi procedee retorice comune. Sunt urmărite, sub aspect de 
asemenea sistematic, gândirea sociologică, juridică şi etică a lui Eminescu, el dând dovadă de o 
cunoaştere „ciclopică” a tuturor domeniilor în care s-a inițiat în anii studenţiei şi în perioada când 
era prim redactor la Curierul de Iaşi şi la Timpul. 

Problema ştiinţifică soluţionată constă în demonstrarea unităţii operei eminesciene prin 
punerea în raporturi tipologice, stilistice şi structurale a creaţiei literare propriu-zise şi 
publicisticii, fapt care a contribuit la relevarea celor două laturi ale creaţiei sale: reflexivă şi 
discursivă, în vederea reconstituirii publicisticii din punctul de vedere al paralelei tematice şi 
structurale cu lirica. 


Rezultatele ştiinţifice principale înaintate spre susţinere: 
1. Constatarea pe baza unei demonstraţii a motivelor, temelor, mitemelor şi procedeelor 


retorice, a unei viziuni organiciste unice asupra lumii a unităţii operei eminesciene. 

2. Trecerea în revistă a tuturor marilor personalităţi din istorie, filosofie şi alte ştiinţe, care 
au devenit personaje epice şi lirice în proza, poezia şi publicistica eminesciană. 

3. Reliefarea unităţii organice a tuturor compartimentelor scrisului eminescian (poezie, 
proză, dramaturgie, publicistică). 

4. Demonstrarea vocației europene a operei şi personalității lui Eminescu. 

5. Evidenţierea imaginii Europei exprimată prin mijloace lirice şi epice în poemul 
Memento Mori. 

6. Demonstrarea faptului că problema („cestiunea”) Basarabiei Eminescu a pus-o în 
context european. 

Importanţa teoretică a lucrării. Deşi studiile monografice despre Eminescu numără 
câteva sute, la acestea adăugându-se în ultimul timp şi câteva volume consacrate publicisticii, 
publicate în special după 1989, problema raporturilor tematice şi constructurale dintre 


jurnalistică şi poezie a fost puţin discutată. În monumentalele sale studii, G. Călinescu rezervă 

acesteia doar un spaţiu mult prea restrâns, consemnându-se doar anumite similitudini tematice şi 
de limbaj (poporan). Mai favorizată, într-un subcapitol al Operei lui Eminescu şi în studiile mai 
noi despre Eminescu, economistul, semnate de Ilie Bădescu şi Alexandra-Olivia Nedelcea 
(Sociologie eminesciană, 1994 şi Eminescu, economistul, 2000) este Doină, în care abordează cu 
mijloacele imaginarului poetic probleme legate de drumurile de fier, păguboase pentru stat şi 
pentru ţăran, transportul mărfurilor proaste, care „ucid până şi umbrele de meserie şi meşteşug” 
şi reduc totalitatea populaţiei la „tristul rol de producător de grâu pentru străinătate”, a 
transformării României într-un loc de imigraţiune a tuturor vagabonzilor şi a unor indivizi 
moraliceşte şi economiceşte nesănătoşi;, punerea în starea de independenţă economică faţă de 
puterile europene; costurile enorme suportate pentru marfă de călător şi chiar pentru stat 
(denumită „negustoria lui Nastratin”) împovărarea şi secătuirea de rezistență a poporului; 
crearea de înlesniri pentru armii împărăteşti; decăderea naţiunii; erorile partidului de 
guvernământ. 

Cercetătorii literari se limitează, în majoritatea lor, la consemnarea doar a unor probleme 
generale, abordate de Eminescu în publicistica sa, fără a stărui prea mult asupra modului în care 
ele au ecouri şi în lirică. Un aspect aparte îl prezintă imaginea poetică a Basarabiei, aceasta 
apărând în texte puţin cunoscute colaterale Doinei sau făcând parte din Dodecameronul dramatic 
(Bogdan-Dragoş), unde spaţiul basarabean apare cu un nimb edenic. 

O nouă perspectivă exegetică în domeniul eminescologiei o deschide recunoaşterea 
unităţii (holografice) a operei eminesciene, de către M. Cimpoi, Th. Codreanu, Monica Spiridon. 
D. Vatamaniuc pune această problemă fundamentală şi în contextul reeditării integrale a 
publicisticii, iar Monica Spiridon o priveşte, după cum precizează, în latura ei strict literară. Prin 
urmare, opera jurnalistică a lui Eminescu este o operă literară, demonstrând, bineînţeles, un 
meşteşug retoric consunător cu această artă străveche şi o mitopo(i)etică consunătoare cu cea din 
lirica propriu-zisă. Actul liric se îngemănează în mod organic cu actul satiric şi cu actul 
publicistic (retoric) constituind un întreit trunchi structural. 

Această înrudire constituie obiectivul cursului universitar al profesorului Cornel 
Munteanu, care demonstrează, în spiritul mai vechii distincţii a lui D. Popovici, prezenţa a două 
ipostaze ale poetului: cea de solitar romantic, sceptic şi pesimist şi cea de protestatar romantic 
optimist, veştezind relele sociale, constituţia fizică şi morală, imoralitatea oamenilor „morţi de 
vii” (expresie din Junii corupți). Se recunoaşte în această poezie scrisă la vârsta de 16 ani şi în 
Scrisorile de mai târziu procedeele satirice folosite şi în articolele publicistice din Timpul. 

Aceste sumare analize ne îndeamnă la o abordare sistematică a raporturilor 


lirică/publicistică, act liric/act satiric şi a poeticii unice, axate pe procedee retorice clasice şi pe 

mijloace stilistic tipic eminesciene. Tema rămâne deschisă unor analize mai concrete, mai 
aplicate. 

Valoarea aplicativă a lucrării. Lucrarea serveşte drept bază pentru întocmirea de 
conţinuturi curriculare destinate studiilor superioare cu profil umanist (Litere, Filologie, 
Comunicare) imperative în condiţiile unei crize a receptării literare, respectiv a ierarhizării 
valorilor şi a fenomenului pluridimensional al lecturii. 

Aprobarea rezultatelor tezei. Investigația noastră s-a concretizat în 5 articole şi studii 
publicate în revistele cu profil ştiinţific Metaliteratură şi Philologia şi în comunicările ţinute în 
cadrul Congresului mondial al eminescologilor (două ediţii, 2013 şi 2014), în buletinul Eminescu 
al Centrului Academic Internaţional „Eminescu” şi în revista Arheu din Bârlad, în revista 
Lumina din Serbia. Concepţiile lui Eminescu despre parlamentarism şi „ideea europeană” au fost 
expuse în cadrul unor întâlniri cu parlamentarii din mai multe ţări. 

Sumarul compartimentelor tezei. Teza este alcătuită din adnotare în limbile română, 
rusă şi engleză, introducere, trei capitole, concluzii generale şi recomandări, bibliografia 
lucrărilor ştiinţifice, a textelor literare consultate, CV-ul autorului. 

În Introducere se argumentează actualitatea temei în discuţie, se formulează scopul şi 
obiectivele cercetării, se reliefează valoarea teoretică şi practică a lucrării. 

Capitolul I conţine 5 subcapitole, care demonstrează actualitatea sociologiei lui 
Eminescu, similitudini de concepere dintre Eminescu şi Max Scheler, studiile sociologice 
eminesciene (problematică, concepte, viziune organicistă). De asemenea, lucrarea conţine o 
prezentare amplă a marilor sociologi şi economişti ai lumii în viziunea lui Eminescu. În cel de-al 
4-lea subcapitol am încercat să prezentăm valoarea studiului sociologic al realităţilor politice, 
sociale şi economice contemporane lui Eminescu din perspectiva zilei de azi. Rezultatele 
principale ale acestui capitol sunt prezentarea unor personalități ale istoriei, filosofiei, culturii şi 
sociologiei universale (Kant, Darwin, Platon, Heine, Shakespeare) care apar ca personaje epice 
şi lirice în unele poeme şi în nuvele, precum şi ca puncte de reper în demonstrațiile teoretice din 
publicistică. Un obiectiv ştiinţific important este demonstrarea modului în care cultura 
enciclopedică a influențat şi modelat imaginarul poetic şi viziunea poetului asupra lumii. 

Capitolul II pune în valoare Scrisorile lui Eminescu în interconexiuni textuale cu 
articolele publicistice, temele şi simbolurile existenţiale în ciclul Scrisorilor, discursul publicistic 
al Scrisorilor în raport cu discursul publicistic gazetăresc, precum şi reflexele conceptelor 
sociologice: forme fără fond, compensaţia socială, pătura superpusă, importanţa valorilor. 
Rezultatele ştiinţifice de bază ale prezentului capitol le învederează demonstrarea unităţii operei 


eminesciene, problemă puţin discutată în eminescologie şi apărută abia odată cu tipărirea creației 

integrale a poetului, inclusiv a textelor ce se găsesc în Caietele aflate la Biblioteca Academiei 
Române, care au fost facsimilate în ultimii 3-4 ani. Viziunea asupra lumii a lui Eminescu este o 
viziune modernă, care ia în calcul trecerea de la neviu la viu printr-o creştere negentropică 
graduală a componentelor sistemelor vii. Această viziune apare într-o comunitate a discursului 
publicistic din poezie şi din publicistică. 

Capitolul III relevă ideea europeană, viziunea organicistă asupra Europei, imaginea 
Europei în Memento mori, visând la o kantiană pace eternă, prezintă perioada titaniană în care 
poetul cunoaşte „o maturitate a gândirii politice” (Călinescu) şi în care cultivă teme şi motive 
romantice, încorporate în poeme metafizice (de meditaţie asupra Universului lumii, destinelor 
omului, categoriilor etice ale binelui, răului, dreptății, nedreptăţii). 

Un subcapitol special este consacrat problemei Basarabiei, pe care publicistul o vede, în 
articolele sale polemice şi bine documentate, ca pe „o parte din străvechea patrie românească”. 
Imaginea Basarabiei înstrăinate apare şi în fragmentele colaterale ale Doinei. Un rezultat 
ştiinţific notabil al acestui capitol este conturarea imaginii Basarabiei în întreaga creaţie 
eminesciană — de la proiectele dramatice din tinereţe până la Doină şi variantele, ţinându-se cont 
şi de textele inedite, descoperite şi asamblate de Petru Creţia. Pentru prima dată, în contextul 
eminescologiei, se analizează proiectarea retorică a Europei în marele poem sociogonic Memento 
mori sub aspectul „kantienei păci eterne”. „Cestiunea Basarabiei” e abordată în contextul „ideii 


europene” [102, p. 128-140]. 

I. FILOSOFI ŞI SOCIOLOGI AI LUMI ÎN IPOSTAZĂ DE PERSONAJE 
EPICE, LIRICE ŞI FIGURI DE REFERINȚĂ ÎN PUBLICISTICĂ 


1.1. Unitatea organică a operei eminesciene (poezia, proza, publicistica) în viziunea 
eminescologilor (Călinescu, Vianu, Monica Spiridon) 

În centrul atenţiei lui Eminescu au stat în permanenţă problemele teoretice şi practice ale 
societăţii româneşti sub diferite aspecte. Lui îi aparține o concepţie proprie despre societate, 
concepţie bazată pe teze şi teorii sociologice, pe particularitățile pozitive care se constată în 
societate, în procesul de devenire naturală, care merge de la trecut spre viitor, De aceea, evitarea 
acestor trei componente temporale pot avea consecinţe grave. 

Progresul social este o lege fundamentală firească a societăţii, care „lucrează în mod 
hotărât şi inevitabil”, apărând ca o „dezvoltare treptată şi continuă a muncii fizice şi 
intelectuale”. „Progresul, fiind o legătură naturală între trecut şi viitor, se inspiră din tradiţiile 
trecutului, înlătură însă inovaţiunile improvizate şi aventurile hazardoase”. 

Cercetătorii au stabilit că M. Eminescu caută să definească şi să precizeze un şir de 
termeni sociologici ca: popor, populațiune, rasă, clasă de mijloc, clasă veche superioară, 
asimilaţie etc. 

Poporul, în viziunea lui M. Eminescu, este constituit numai din clasa productivă, aceasta 
fiind la acea oră țărănimea. Rasa e văzută ca o categorie istorică, socioculturală, şi nu biologică, 
având o determinare istorică, şi nu doar ereditară. În această privinţă, M. Eminescu este convins 
că „nu există...nici o deosebire între rasa română din Muntenia, Moldova, din cea mai 
considerabilă parte a Ardealului şi a Ţării Ungureşti. E absolut aceeaşi rasă, cu absolut aceleaşi 
înclinări şi aptitudini” [53, vol. II, pag. 29]. Clasa veche superioară, („aristocrație istorică”), este 
reprezentată de clasa boierilor români de dinaintea epocii fanariote, cea de mijloc cuprinde 
elementele „pozitive”, meşteşugarii şi comercianții, dacă aceştia valorifică marfa fără a-şi însuşi 
plusvaloarea prin monopol şi spoliere. 

Concepţiile sociologice ale lui Eminescu stau sub semnul organicismului. Statul nu este 
o sumă abstractă a indivizilor, ci un organism care trebuie să corespundă organizării celei mai 
simple a nevoilor omeneşti. Nu este o maşină, precum îl văd liberalii, ci un organism viu, 
susceptibil de sănătate şi de boală, de înflorire şi de decadenţă.... 

George Călinescu distinge în această definiţie o concepţie pe deplin sociologică deosebită 
de cea a lui Shopenhauer, care tăgăduia realitatea socială. Politica poetului este sociologică. 
Sociologia este, în viziunea lui, o ştiinţă care „se întemeiază” pe un axiom ce este comun tuturor 


cunoştinţelor omeneşti, că adică întâmplările concrete din viaţa unui popor sunt supuse unor legi 

fixe, care lucrează în mod hotărât şi inevitabil. În multe privinţe Eminescu apare, astfel, ca un 
adept a lui Montesquieu. Statul natural se bazează pe tradiţii, fiind un stat naţional. 

Poetul credea că românii din vremea sa nu sunt copţi pentru politică; el lansa îndemnul de 
a părăsi luptele sterile de partid şi de a începe o operă de educaţie morală a noilor generaţii. Un 
aspect foarte periculos al liberalismului i se părea alogenitatea, faptul că liberalii nu reprezentau 
o clasă istorică şi pozitivă, care făceau tot posibilul să slăbească boierimea. 

G. Călinescu a fost primul mare critic care a întocmit „Schema organică” a operei 
eminesciene şi universul ei „în semicerc”, urmărind toate proiectele şi „descriind” nu doar 
poezia, proza, dramaturgia, ci şi întreaga publicistică: „...Răsfoirea manuscriselor sale ne 
dezvăluie un Eminescu plănuind mari compoziţii lirice şi dramatice, un poet cu năzuinţa 
grandiosului şi a organicului, ca şi Goethe. Multe dintre motivele şi detaliile operelor publicate 
sunt transportate din proiecte vaste, abandonate. Pentru a înţelege ce reprezintă opera publicată 
faţă de programul originar eminescian sunt două căi pozitive: a raporta opera editată în viaţă la 
proiectele manuscrise, sau a urmări peste tot şi în una şi în altele firul tematologic, ca să refacem 
arhitectura ipotetică a operei. Natura lucrurilor care să împerecheze aceste două metode, 
renunțând la ordinea cronologică. 

În chipul acesta, în locul unui catalog de opere şi proiecte, vom aduce o refacere 
anatomică a tabloului spiritului creativ eminescian şi vom insufla din foile risipite, unind cu linii, 
ca în restauraţiile pompeiene, figurile mozaicurilor sparte” [10, p. 4]. 

Cât priveşte publicistica, G. Călinescu îi rezervă un vast compartiment, împărțit în 27 de 
subcapitole, intitulat Filosofia practică. 

Țărănimea şi liberalismul erau unicele clase istorice, după cum remarcă G. Călinescu; „în 
liberalism mai mult decât direcţia politică Eminescu a văzut această ficțiune a unei doctrine, 
îmbrăcând poftele unei clase de curând ivite”: „Au de patrie, virtute, nu vorbeşte liberalul,/ De ai 
crede că viaţa-i e curată ca cristalul?/ Nici visezi că înainte-ţi stă un stâlp de cafenele,/ Ce îşi râde 
de-aste vorbe îngânându-le pe ele./ Vezi colo pe uriciunea fără suflet, fără cuget, Cu privirea- 
mpăroşată şi la fălci umflat şi buget, Negru, cocoşat şi lacom, un izvor de şiretlicuri,/ La 
tovarăşii săi spune veninoasele-i nimicuri;/ Toţi pe buze-având virtute, iar în ei monedă calpă,/ 
Quintesenţă de mizerii de la creştet până-n talpă./ Şi deasupra tuturora, oastea să şi-o 
recunoască,/ Îşi aruncă pocitura bulbucaţii ochi de broască...” [11, p. 106] 

Eminescu a abordat foarte multe probleme stringente, precum cea a muncii, pe care se 
întemeiază societăţile naturale, cea a comerțului, faţă de care avea o atitudine ostilă, pătura 
superpusă neproductivă ivită dintr-un element etnic cu totul nou şi hibrid, cea a monarhiei, care 


trebuie să fie un factor stabil conciliator, cea a limbii şi literaturii naţionale, în care se reflectă şi 

se manifestă puterea şi comoara lingvistică, felul statului şi a expresiunii la un popor, cea a 
liberalismului economic (al liber-schimbismului), cea a socialismului şi capitalismului, cea a 
presei, bisericii, artei, educaţiei, problemele românilor din afara ţării. 

Eminescologii s-au preocupat din ce în ce mai mult şi cu un instrumentar adecvat de 
unitatea organică a operei eminesciene. Este edificatoare în acest sens concluzia finală a 
Monicăi Spiridon din substanţialul său volum Eminescu. Proza jurnalistică: „Compartiment de 
sine stătător — însă nu insular al creaţiei, gazetăria eminesciană trebuie aşezată în zarea operei 
întregi (subl. în text n.n.), aşa încât să se vadă articulațiile solide ale întregului. Analiza poate 
demara, convergent, dinspre publicistică spre restul operei şi invers. (...) Am analizat mai înainte 
meşteşugul retoric eminescian, care-l aşează pe picior de egalitate cu maeştrii genului din toate 
timpurile. Aici prefer să insist asupra unui punct esenţial, care ne ajută să înțelegem mai bine 
complementaritatea «beletristicii » şi a ziaristicii: caracterul hibrid sau, dacă vrem, «impur» al 
scrisului de presă eminescian. În materia solidă a argumentării raţional-discursive, din care se 
clădeşte oricare edificiu retoric, sunt încorporate, la Eminescu, materialele ce ţin fie de sfera 
narativă, fie de regimul poetic” [121, p.186-187]. Călinescu relevă ţintele criticii sociale 
eminesciene: „Adevărul este că în anumite compuneri, ca Împărat şi proletar sau Viaţa poetul 
face critica societăţii burgheze capitaliste. 

lată definiţia capitalului ca uzurpaţie: „Spuneţi-mi ce-i dreptatea? — Cei tari se îngrădiră/ 
Cu-averea şi mărirea în cercul lor de legi;/ Prin bunuri ce furară, în veci vezi cum conspiră/ 
Contra celor ce dânşii la lucru-i osândiră/ Şi le subjugă munca vieţii lor întregi.”. 

Iată osândirea inegalităţi economice: „Unii plini de plăcere petrec a lor viaţă,/ Trec zilele 
voioase şi orele surâd./ În cupe vin de ambră - iarna grădini, verdeaţă,/ Vara petreceri, Alpii cu 
frunțile de gheaţă -/ Ei fac din noapte ziuă ş-a zilei ochi închid.”. 

Aluzia la salariul de mizerie al proletarului este evidentă: „De ce să fiți voi sclavii 
milioanelor nefaste,/ Voi, ce din munca voastră abia puteţi trăi?/ De ce boala şi moartea să fie 
partea voastră,/ Când ei în bogăţia cea splendidă şi vastă/ Petrec ca şi în ceruri, n-au timp nici de- 
a muri?” [11, p. 138]. 

„E drept că Eminescu expune în chip obiectiv opiniile Proletarului şi ale Împăratului, spre 
a scoate din ele încheierea vanității lumii, dar în Viaţa nu se poate tăgădui simpatia pentru 
proletar, simbolizată în mica cusătoreasă: „Colo, lângă lampă, într-un mic ietac,/ Vezi o fată care 
pune aţă-n ac;/ Faţa ei e slabă de-o paloare crudă,/ Ochii ei sunt turburi, pleoapele asudă,/ 
Degetele repezi poartă acul fin:/ Ea îşi coase ochii într-un tort de in;/ Vânătă-i e buza, lipsită de 


sânge,/ Ochiul ei cel turbur nu mai poate plânge.”. 

Călinescu continuă să analizeze cele două poeme sub aspectul interconexiunii lor cu 
publicistica; intitulându-şi subcapitolul din Filozofia practică Preocupări socialiste. 

Mizeria fetei provine din faptul că este exploatată de negustorul capitalist, care, în 
schimbul unui salariu de mizerie, scoate un profit la care nu a contribuit cu nimic: „Negustoru-şi 
pune pânzele-nainte,/ Lucrul scump şi harnic unor ceasuri sfinte,/ El are briliante pe degete 
groase/ Din nopţile celor care pânza-i coase;/ Desface ducesei, c-o galantă grabă,/ În cusut în 
lacrimi de o mână slabă:/ Pânze moi în care se ţesură zile,/ Vederea şi somnul sărmanei copile,/ 
Albe ca zăpada ce cade în fulgi;/ Dar, cum sunt cusute, sunt bune de giulgi” [11, p. 138]. 

Călinescu precizează că sinceritatea teoretică a poeziei e susținută de o însemnare 
marginală care cuprinde originea motivului şi critica unei laturi a capitalismului: „Când am citit 
istoria acelei sărmane fete, care şedea într-o mansardă, lucra ziua şi noaptea pentru a se hrăni cu 
pâine goală (cu dejunul ei, cum zicea ea), care-n frig, la lumina de petroleu, îşi rănea degetele 
lucrând, care era silită ca din 45 franci să mai umble şi curat îmbrăcată, atunci întreb cine dă 
dreptul în lume burghezului a-i cumpăra lucrul, ca să silească pe această copilă să moară de frig 
şi foame, pentru ca el să se îmbogăţească” [11, p. 139]. 

Parcurgerea întregii sfere eminesciene sub aspectul convergenţei dinspre gazetărie spre 
opera beletristică şi invers ne aduce dovada unităţii organice, holiste, gazetarul şi poetul apărând 
într-o relaţie de perfectă complementaritate. Conexiunile nu sunt doar de ordin tematologic şi 
motivic; ele reflectă o profundă comunitate structurală şi temperamentală, o concepţie unică 
asupra lumii, vieţii, universului. Privit din „zarea” întregii opere, compartimentul gazetăriei 
relevă aceeaşi artă indiscutabilă a retoricii realizată cu mijloace specifice mitopoetice în poezie, 
proză, dramaturgie. 

Se verifică, astfel, în timp, observaţia făcută de G. Călinescu, conform căreia schema 
articolelor eminesciene e ideologică, făcând parte dintr-un sistem politic ce se desfăşoară mereu, 
ceea ce apare ca pamflet „este critica, mânuită cu o mare plastică verbală”. „Valoarea literară a 
acestor articole stă întâi de toate în chipul sfătos de a traduce, fără multe neologisme, într-o 
limbă la îndemâna tuturor, marile abstracții”, [10, p. 406]. 

Noile exegeze ale lui Dimitrie Vatamaniuc, Theodor Codreanu, Monica Spiridon, Adrian 
Dinu Rachieru, Constantin Parfenie aduc noi dovezi întru confirmarea acestei profunde 
observaţii cum două puteri egale, dar opuse să nu se ţie-n echilibru, precum n-am înţelege cum 
cea mai mare să nu determine în diagonală mersul celei mai mici şi viceversa — sau un adevăr 
reprezintă raportul capacităţii noastre de a percepe faţă cu mărimi absolute, şi atunci adevărul e 
fenomenologic, artistic, e un adevăr de perspectivă. 

p/co=0 

p/d ajunge C ecuaţie, C reacțiune egală cu acţiunea” [52, p. 86]. 

Anumite formulări au un suport ştiinţific, având la baza deducții empirice din evoluţia 
adevărului pe parcursul istoriei şi din raporturile lui cu alte adevăruri care-l modifică: 

„Nu-nţeleg acel doctrinariu care cere ca absolut toate cunoştinţele noastre într-o materie 
să fie într-o legătură sistematică, nemodificabilă. Un adevăr rămâne un adevăr, chiar atunci când 
legătura lui cu alte şire de adevăruri nu a descoperit-o cineva. 

Adevărul că Luna îşi schimbă faţa de 4x12 pe an era exact în antichitate, fără ca cineva să 
fi descoperit legile generale ale lui Galilei, din care aceste schimbări s-ar fi putut explica în mod 
deductiv. Era un adevăr admis pe cale indirectă din experienţă. Transmis per filium medium” 
[52, p. 86]. 

Nu lipsesc formulările în registru ludic ironic sau autoironic, aşa cum obişnuieşte poetul 
ŞI în Scrisori, în proză sau în publicistică: 

„Ce-i adevărul? Stafia minciunosului ieri în lumina zbuciumului azi? (ieri a aruncat cu 
pietre-n el ca într-un nebun), ieri l-a răstignit pe cruce ca pe-un criminal...mâine vor arunca cu 
pietre-n el ca-ntr-un nebun...Ca să nu mă-nşele şi pe mine acest criminal nebun îi dăruiesc 
pământul. ..Mie...(mi-ajunge) cerul mi-i destul (: Eu...mă mulţumesc cu cerul.)” [52, p. 85]. 

Această tratare ironică a celui ce aruncă cu pietre în adevăr ca-ntr-un nebun ne vorbeşte 
despre faptul că poetul consideră adevărul ca pe o piatră unghiulară pe care trebuie să s-aşeze 
fundamentul cunoaşterii noastre. Şi în sfera artei adevărul este o conditio sine qua non, artistul 
fiind chemat prin chiar statutul său să-l slujească. 

În recenzia la Novele din popor de loan Slavici Eminescu exprimă credinţa că „nici o 
literatură puternică şi sănătoasă, capabilă să determine spiritul unui popor, nu poate exista decât 
determinată ea însăşi, la rândul ei de spiritul acelui popor, întemeiată adică pe baza largă a 
geniului național” [54, III, p. 1189]. 

Trista şi searbăda conexiune cauzală a întâmplărilor nu valorează nimic, trebuie 
descoperită raţiunea de a fi a acestora „în adâncimea geniului popular”, unde se află rădăcinile 
combinate ale creşterii şi decăderii lui, a calităţilor şi viciilor (ca în cazul osmanilor). De aceea, 
Eminescu deduce: „Numai oamenii care au tăria de a fi credincioşi caracterului lor propriu fac 
impresie într-adevăr estetică, ei nu mai au farmecul adevărului, reprezentarea lor zguduie adânc 
toate simţirile noastre şi numai aceasta e obiectul artei.” 

Un exponent al „geniului natural” este, în viziunea lui Eminescu, Shakespeare, care 
îmbină simbiotic „abstracţiunea absolută” (în Visul unei nopți de vară, Basmul de iarnă, Ceea ce 


vreți) şi „terenul cel grav şi teribil cu materia lui cea exactă, istorică şi cu pretenţiunea cea mare 

de a fi înainte de toate adevărat”. Shakespeare nu trebuie imitat, ci studiat, „şi încă astfel ca să 
poţi cunoaşte ceea ce-ţi permit puterile ca să imiţi după el”. 

Shakespeare, ca adevărat poet naţional, se alimentează din cântecele poporale, care sunt 
asemuite metaforic cu „florile sălbatice”, adică naturale, şi creează personaje veridice respectând 
în totul adevărul vieții: 

„Flori mirositoare, însă sălbatice ca florile din cununa nebunului rege Lear. Oare 
amestecul ce pare fără înţeles a florilor sălbatice ce se strecoară prin pletele bătrânului rege nu 
sunt metafora vie a creierilor săi, în care imaginile, florile gândirii s-amestecau sălbatice şi fără 
înţeles. Şi câte profunditate în acele gânduri, şi cât miros în acele flori. 

Astfel sunt şi florile sălbatece — cântecele populare. Pe câmpiile lor a cules Shakespeare 
şi orice poet naţional — pe alte câmpii însă a|u] cules poeţii aceia cari vorbesc de rai şi iad, de 
îngeri şi demoni, de stelele cerului şi de mărgăritarele din fundul mărei. Shakespeare a vorbit de 
om — de om cum e. Beţivul său e beţiv, eroul său e erou, nebunul său e nebun, scepticul său e 
sceptic şi fiecare om e muruit din gros cu culoarea caracterului său, căci Poporul concepe cum 
vede şi Shakespeare a fost al poporului său prin excelență” [52, p. 551]. 

Portretul pe care i-l face în poemul postum Cărțile trebuie înţeles ca expresie unei dorințe 
de a-i semăna „divinului brit” anume prin puterea (el apare în altă însemănare ca „geniu poteric”) 
de a exprima adevărul social, moral, istoric, psihologic, caracterologic în general, căci el 
vorbeşte „de om cum e”, concepând lucrurile aşa cum concepe şi poporul său: 

„Shakespeare! adesea te gândesc cu jale,/ Prieten blând al sufletului meu;/ Izvorul plin al 
cânturilor tale/ Îmi sare-n gând şi le repet mereu./ Atât de crud eşti tu, ş-atât de moale,/ 
Furtună-i azi şi linu-i glasul tău;/ Ca Dumnezeu te-arăţi în mii de feţe/ Şi-nveţi ce-un ev nu poate 
să-nveţe./ De-aș fi trăit când tu trăiai, pe tine/ Te-aş fi iubit atât - cât te iubesc?/ Căci tot ce simt, 
de este rău sau bine,/ - Destul că simt - tot ţie-ţi mulțumesc./ Tu mi-ai deschis a ochilor lumine,/ 
M-ai învăţat ca lumea s-o citesc,/ Greşind cu tine chiar, iubesc greşala:/ S-aduc cu tine mi-este 
toată fala” [58, p. 386]. 

În analiza profundă pe care-o face acestui poem postum Tudor Vianu relevă elogiul 
pentru „puterea de a intra în formele cele mai variate ale vieţii, pentru marea lui aptitudine de a 
crea oameni şi situaţii, apoi pentru întinsa experienţă concentrată în dramele lui”: „Şi-nveţi ce-un 
ev nu poate să te-nveţe”. Dar Shakespeare este pentru Eminescu mai mult. El îi comunică 
poetului nostru nu numai ştiinţa despre oameni, dar şi facultatea sporită de a simţi şi înţelege. 
Shakespeare îl înzestrează cu noi priviri îndreptate către lume. Shakespeare este educatorul lui. 


Acelaşi este înţelesul mărturisirii lui Goethe, în discursul său din 1772. 

„Am simţit în chipul cel mai viu cum existenţa mea se extinde infinit; totul devine pentru 
mine nou, necunoscut şi lumina neobişnuită primită de la el îmi făcea ochii să lăcrimeze. 
Umanitatea lui Shakespeare este dintre cele mai pilduitoare” [144, p. 567]. Chiar greşelile lui îi 
sunt dragi şi poetul nostru vede în poetul englez un model şi o ţintă a aspiraţiei sale. 

De o înaltă apreciere în articolul Comedia franceză şi comedia rusească se bucură Gogol, 
„după unii cel mai original, după alții cel mai bun autor rusesc”, care „şi-a înrădăcinat în minte 
viaţa poporului rusesc”. Tipurile lui, după cum menţionează Eminescu, sunt copiate de pe natură, 
oamenii se prezintă aievea ca cei de prin târguşoarele căzăceşti. 

Gogol se deosebeşte de autorii francezi care pun preţ mai mult pe „luptele dramatice”: 
„ca toţi scriitorii care nu se silesc să ne spuie ceva, pentru a ne procura petrecere, ci cari au de 
spus ceva adevărat, fie chiar un trist adevăr, Gogol nu vânează nicăieri efectul, pentru că el nu a 
scris pentru tantieme, nici pentru succes, ci pentru că i-a plăcut lui să scrie, cum simţea şi vedea 
lucrurile, fără a se ocupa mult de regulile lui Aristotel. Şi după a noastră părere bine au făcut” 
[54, III, p. 176-179]. 

Regula de aur a artei, fie aceasta poezie, pictură, muzică sau actorie este să nu se 
confunde naturalul cu frumosul, să nu frizeze bunul simţ şi adevărul vieţii. Această părere a 
cronicarului dramatic Eminescu apare în Curierul de Iaşi din 22 decembrie 1876. O altă condiție 
esenţială este ca arta să aibă nu doar o valoare estetică, ci şi o valoare morală. Un asemenea 
criteriu este formulat clar în articolul Repertoriul nostru teatral, publicat în Familia din 18/20 
ianuarie 1870: 

„În genere noi nu suntem pentru traduceri ci pentru compuneri originale; numai aceea 
voim, ca piesele, nu vor ave valoare estetică mare, ceea etică să fie absolută. Ni place nouă şi 
gluma mai bruscă, numai ea să fie morală, să nu fie croită pe spetele a ce e bun. Ni place nouă şi 
caracterul vulgar, numai corupt să nu fie; onest, drept şi bun ca litera evangheliei, iată cum voim 
noi să fie caracterul vulgar din drama națională” [144, IV, p. 58]. 

Modelele recomandate de cronicarul teatral este Maria Magdalena a lui Frederic Hebbel, 
considerată „o sublimă dramă”şi comedia poporală a poetului danez Holberg. În acest prim 
studiu al său cu caracter polemic, Eminescu pledează pentru un scris solid şi sănătos (chiar dacă 
autorii au un talent neînsemnat), fără jignirea moralei şi a cuviinţei. Sunt autori de preferat celor 
care excelează „prin fantezia bogată şi prin verva cea plină şi strălucită a spiritului”: „tot aşa 
precum adeseori e mai de preferat apa cea vie, curată, proaspătă, care constituie o condiţiune 
neapărată a vieţii, înaintea chiar a parfumatelor vinuri ale orientului.” 

Modelele recomandate nu trebuie să contribuie la formarea unei idei rele despre literatorii 


români, autorul precizând în final „cine vre să studieze caracteristica, fizionomia psihologică, 

originalitatea poporului românesc, pe acela-l consiliem cu tot dinadinsul ca să studieze comediile 
domnului Alecsandri.”. În proză sunt recomandaţi Slavici şi Creangă. 

Eminescu menţionează rolul deosebit pe care îl au Convorbirile literare „în mijlocul 
zăpăcelii” care schimbă mereu temeiurile fireşti ale lucrării culturale şi face să-şi piardă înţelesul 
hotărât cuvintele române, românitatea şi națiunea. Doar în cadrul acestei redacții câţiva oameni 
cumpătaţi şi purtaţi de bunul simţ firesc „statornicesc principiul că toate încercările de a înainta 
în lucrarea noastră literară vor rămâne zădarnice, dacă nu ne om întoarce la temeliile fireşti, la 
tradițiunile, la limba, la felul de a vedea şi la tendinţele poporului român. Revista a contribuit 
indiscutabil la stabilizarea lucrării literare, ea fiind «în limbă, în stil şi în concepțiuni adevărată 
expresie a spiritului românesc». Eminescu se referă la revista ieşeană şi într-o notă din Timpul.” 
[136, IV, p. 452]. 

Meditaţiile despre adevăr — în viaţă, în artă, în filozofie şi etică — îl situează pe Eminescu 
pe linia gândirii moderne care prelungeşte şi modifică preceptele filozofilor antici. 

După cum consemnează dicționarele de specialitate, noţiunea de adevăr e legată de cea de 
realitate, aceasta apare ca independentă de noi, adevărul ţine de discurs şi de reprezentare. De la 
Socrate şi Platon el a fost raportat la spiritul uman, la cunoaştere, la realitate, la limbaj. 
Definiţiile adevărului sunt foarte multe, aşa cum şi Eminescu face mai multe în Fragmentarium. 
Descartes spune că la adevăr ne duce intuiţia (evidenţa) şi deducția. În filozofia mai nouă el 
apare ca o valoare supremă cu toate că unii caută să-i opună valori considerate mai înalte (viaţa 
însăşi, puterea, plăcerea, acţiunea). 

Am văzut că Eminescu îl consideră anume ca o regulă de neînlocuit, el concepând 
gândirea ca gândire a adevărului şi arta ca expresie a adevărului. 

Criticul Aurel Martin remarcă faptul că dezbaterea problemei esenței adevărului 
constituie un obiect fundamental al antichităţii, apoi al clasicismului francez şi general-european, 
al postclasicismului, preromantismului şi romantismului, făcând referinţă la două precepte din 
L’ Art poétique a lui Boileau: „Rien n'est beau que la vrai” („Nimic nu e mai frumos ca 
adevărul”) şi „Mais la nature est vraie” („Însă natura este adevăr”). Cercetătorul semnalează şi 
unele deosebiri de legiutorul esteticii clasiciste (Molière nu place acestuia, în timp ce Eminescu 
îl dă drept model; Racine şi Corneille sunt considerați modele în timp ce Eminescu îi crede 
„mergători pe caligi”). Poetul nostru e modelat de gânditori mai moderni, având în cea de-a două 
etapă a gândirii estetice din perioada 1876-1883, perioada colaborării la Curierul de Iaşi şi 
Timpul, o experienţă personală bogată şi o formaţie intelectuală avansată, axată pe cunoştinţe din 


mai multe domenii. 

Încă în manuscrisele studenţeşti Eminescu delimita adevărul general abstract de adevărul 
particular concret, bineînţeles trăit. „Afectele, nota el, sunt izvorul fantaziei. Artele, în special 
muzica, ating mai mult rădăcina fiinţei. Este în natură, mai consemna el, ceva analog cu ceva ce 
în noi face posibilă fantazia — izvorul fantaziei. Izvorul în amândouă nu este ceea ce numim: 
intuițiune, închipuire, idee, ci altceva. Este fundamentul lipsit de ideea mecanismului, ce produce 
idei. Activitatea artistică este o bucată de natură sublimată — se-înnobilează. Natura produce în 
fantazie prin mai multă libertate chipuri mai frumoase. Din mila şi din puterea naturii dotați nu 
trebuie să trecem peste ea. Noi suntem din firea ei şi ea este din firea noastră. Suntem puteri 
sublimate.” [52, p. 91]. 

Poetul este convins că nu putem să nu cugetăm arta, ca mijloc pentru înnobilarea firei 
omeneşti. E o idee care nu trebuie combătută, dar nici dusă prea departe. „Poeţii înnobilează 
erupţiunea simțămintelor ei, măiestresc la natura omenească fără ca omul s-o bage de seamă. 
Este o estetică care arată cum pasiunile să se înfrâneze în forme” [52, p.87]. 

Trei tipuri umane reprezintă cel mai bune adevărul: martirul, eroul şi înțeleptul. Sunt 
numai trei forme din aceeaşi substanţă greu de delimitat, dar care pot fi puse sub semnul comun 
al trăirii adevărate: 

„Martirul, eroul şi înțeleptul sunt numai trei forme ale unei şi aceleiaşi substanţe: 
adevărul. Dar un erou cât de mărginit în privi[rea] inteligenţei, dar un martir ignorant, dar un 
înţelept şi puţin viteaz — câteşi trei cunosc aceleaşi stări — vedem suma lor. Pentru câteşi trei 
există un sacrificiu pentru un lucru, care nu sunt ei înşişi şi care se răsfrânge asupra semenilor 
lor. De aceea la martir şi la erou poate subzista un transitus per filium medium, o trecere a 
tendinței lor (lizibil) adevărate prin un principiu aparent fals, dar ceea ce ei au simţit este 
adevărat” [52, p. 87]. 

După cum au arătat unii eminescologi, pentru Eminescu întrebarea privitoare la esenţa 
adevărului trimite la întrebarea privitoare la esenţa fiinţei. Această echivalare o face Heidegger 
în studiul său Despre esența adevărului, în finalul căruia se precizează: „Încercarea făcută aici 
trimite întrebarea privitoare la esenţa adevărului dincolo de limita obişnuită, inerentă conceptului 
tradițional de esenţă, şi ajută gândirea să mediteze asupra acestui lucru: oare întrebarea privitoare 
la esenţa adevărului nu trebuie să fie totodată şi înainte de toate întrebarea privitoare la adevărul 


esenței? Însă în conceptul de «esenţă» filozofia gândeşte fiinţa.” [61, p. 157-158]. 

1.2. Concepte culturale şi sociologice în publicistică. Rolul artei 
Constituirea sociologiei ca ştiinţă are loc în epoca modernă, când a apărut problema 


definirii adecvate a societăţii şi legilor care o guvernează. 

Filosoful francez Auguste Comte impune termenul de sociologie, în perioada în care 
cunoştinţele despre societate erau incluse în mai multe discipline: istorie socială, statistică 
socială, fizică socială, etc. Prin urmare, nu studiul statistic al faptelor sociale trebuie să ne 
preocupe, ci sistemul ştiinţelor deja constituite, şi care în evoluţia sa nu poate fi modificată. 

La mijlocul secolului al XIX-lea, după cum considera A. Comte, acest sistem se prezenta 

ca incomplet, deoarece se limita numai la ştiinţele viului. Apărea necesitatea ca el să aibă o 
„regina ştiinţelor”, „sociologia”, care să aibă ca obiectiv studiul „pozitiv” al faptelor umane. 
La acea vreme se impunea ca necesară trecerea de la speculativ la normativ, de la abstract la 
concret şi descriptiv, explicativ şi predictiv. Omul şi societatea trebuie cercetaţi cu exactitate 
ştiinţifică şi nu prin prisma deducţiilor pure. „Savoir pour prevoir, prevoir pour pouvoir” („a şti 
pentru a prevedea, a prevedea pentru a putea”), aceasta era deviza noii discipline, pusă în 
programul ei fundamental”. 

O încercare de a sintetiza ştiinţele sociale şi a o include într-un corpus sistematic o făcea 
încă Saint- Simon printr-un act de transformare a „ştiinţei de ghicire” într-o ştiinţă bazată pe 
observaţie. 

Auguste Comte (1798-1858) înlocuieşte termenul de sociologie prin acela de „fizică 
socială” utilizat de statisticianul belgian Quetelet în studiul său Despre om şi dezvoltarea 
facultăţilor sale sau Eseu de fizică socială. Comte vedea ca prim obiectiv al sociologiei 
„studierea fenomenelor sociale, privite la fel ca acelea astronomice, chimice şi fiziologice, deci 
ca nişte fenomene supuse unor legi naturale universale”. „Privind întotdeauna faptele sociale nu 
ca pe nişte obiecte de criticat, ci ca pe nişte subiecte de observaţie, ea se ocupă exclusiv de 
stabilirea relaţiilor reciproce dintre ele” [75, p. 704]. 

Paul Clavier precizează că A. Comte a avut mai multe surse de inspirație: de la 
Montesquieu preia legi constituite ca „raporturi necesare ce derivă din natura lucrurilor” şi de 
legături existente între regimurile politice şi organismele sociale; de la Condorcet îşi însuşeşte 
ideea de „coordonare raţională a şirului fundamental al diverselor evenimente umane conform 
unui plan unic”, iar de la Saint-Simon preia postulatul că „totalitatea oamenilor constituie o 
adevărată fiinţă”. 

„Aşadar, conchide Clavier, Comte vrea să ridice politica la rangul ştiinţelor bazate pe 
observaţie. Însă fizica socială, sau sociologia, nu se mulţumeşte să aplice fenomenelor sociale 


metodele şi procedeele fizicii sau fiziologiei. Ea constituie o ştiinţă perfect distinctă, deoarece 

nici la materie nici la ceea ce este viu. Comte propune deci «un studiu pozitiv al ansamblului 
legilor fundamentale caracteristice fenomenelor sociale». Dimensiunea colectivă a acestor 
fenomene nu este o simplă rezultantă a componentelor lor individuale” [Apud, 75, p.704]. 

Principiul programatic- cheie pe care se axează economia politică este prevalența acestei 
dimensiuni colective asupra componentelor individuale, după cum stabileşte cu aer de 
întemeietor Auguste Comte. În evoluţia spiritual-umană şi a diviziunii muncii sociale contează 
viața comună şi nu indivizii (precept preluat şi de Durkheim), „ansamblul credințelor şi 
sentimentelor comune mediei membrilor unei societăți” şi nu viaţa individuală a acestora, 
conştiinţa lor luată aparte. Din aceste postulate se poate deduce uşor că sociologia se preocupă de 
aspectul general al lucrurilor şi de lucrurile înseşi, de ansamblu şi nu de părți, adică de structură 
şi nu de elementele care o constituie grupul social cu mentalitatea, cu felul său (colectiv) de a 
privi lucrurile şi cu comportamentul său şi nu membrii care îl formează ca unitate. 

Este ceea ce îl determină pe Marcel Morus (1842-1950) să introducă o noţiune nouă şi 
anume aceea de „fapt social total”. 

Privirea sociologului se îndreaptă spre „modurile colective de a acţiona”, spre felul în 
care acestea se constituie în afara indivizilor. Pornind de la această perspectivă generalizatoare, 
sociologia (socium etimologic înseamnă asociere, întovărăşire; dicţionarul latin — român ne dă 
pentru socius sensul substantival de „asociat”, „părtaş”, „aliat”, „tovarăş”, şi sensul adjectival ce 
poate fi definită ca „ştiinţă a faptelor sociale”). (Durkheim adaugă şi: „ca ştiinţă a instituţiilor, a 
genezei şi a funcţionării acestora”) şi ca ştiinţă a acţiunii sociale (astfel apare la Max Weber şi 
Talcott Parsons), ca ştiinţă a relaţiilor interpersonale şi a proceselor sociale (la L. von Wiesse, ca 
„Ştiinţă a realităţilor sociale”), ca ştiinţă a modulului de producere, structurii de clasă a societăţii, 
„a bazei formelor de conştiinţă socială” a lui Marx [79, p. 54 ]. 

În doctrina marxistă este postulată condiţionarea procesului vieţii sociale, politice şi 
sociale de modul de producere a vieţii materiale: „Nu conştiinţa oamenilor determină existenţa 
lor socială, ci, invers, existenţa lor socială le determină conştiinţa”. Weber vorbeşte, în sens 
opozitiv marxismului despre întâietatea conştiinţei asupra formelor vieţii economice. O viziune 
nouă asupra sociologiei o are Georges Gurvich (1894-1965), care propune ca sarcină a acestei 
ştiinţe studiul nivelurilor, straturilor, palierelor, interrelațiilor acestora şi, bineînţeles al modului, 
în care se constituie ansamblul lor şi al modului în care „trece prin diferitele grade de contopire 
şi de întrepătrundere a cunoştinţelor într-un Noi: Masă, Comunitate, Comuniune” [75, p. 706]. 

Această modalitate de analiză a macrosociologiei a avut impact deosebit asupra lui 
Claude Levi-Strauss. Pe parcursul secolului al XIX-lea şi al XX-lea s-au înregistrat mai multe 


şcoli sociologice, printre care s-au evidenţiat: şcoala geografică, preocupată de condiţiile 

climaterice şi cele habituale, şcoala rasial-antropologică (cu accentul pe factorii rasiali, 
moşteniţi), şcoala organicistă (ce priveşte societatea ca pe un organism), darwinismul (ce ia în 
considerație lupta pentru existenţă), şcolile psihologice de tot felul, şcoala pozitivist-naturalistă 
ŞI şcoala structuralistă. 

Indiferent de metodele şi grilele aplicate problemele abordate au fost cele ce ţin de natura 
realităţii sociale, de relaţiile dintre ştiinţă (interdisciplinaritate), de specificitatea gnoseologică a 
cunoștinței sociale, de valorile culturale şi religioase şi raporturile dintre individ şi grupurile 
sociale din care fac parte, dintre Eu şi Lume, Eu şi Univers. 

Pe fundalul unor asemenea schimbări a modurilor de abordare teoretică, ce nu modifică, 
însă, principiile generale se desprind câteva etape importante metodologice de constituire a 
sociologiei ca disciplină de sine stătătoare: orientarea ei statornică spre problemele societăţii şi 
Vieţii organice, care o deosebesc de ştiinţele naturale preocupate de materia anorganică; 
focalizarea studiului pe aspecte ce ţin de totalitate, de acel Noi, pomenit de Gourvich, care o 
deosebeşte de alte ştiinţe sociale ce iau în dezvoltare laturi particulare (economie, politică, 
morală), desprinderea de filozofie prin reorientarea studiului faptelor concrete, ale faptelor 
sociale înţelese în spiritul lui Welaes, ca „lucruri”; trecerea de la studiul cu caracter teoretic 
propriu-zis la cel empiric, istoric şi etnologic cu accent pe „observaţie”; conturarea clară a unor 
preocupări de ordin statistic, matematic, aplicat, concretizate în recensăminte. 

Diferenţierea merge în sens evolutiv, ramurile disciplinei diversificându-se din cauza 
specializării pe domenii: sociologia economică, politică, administrativă, juridică, sociologia artei 
şi literaturii ş.a. Un factor de diferenţiere îl constituie împărţirea ei distinctă în microsociologie/ 
care are ca obiectiv grupurile mici şi relaţiile interindividuale şi macrosociologia (interesată de 
grupurile mari, de Noi.) 

Un alt factor este principiul restrângerii la anumite ţări şi culturi, care stimulează apariţia 
evidentă a diferitelor sociologii naţionale. 

Nu lipsesc nici încercările de a constitui sisteme personale de sociologie, care se ocupă de 
abordare unor probleme specific — naționale locale. 

O astfel de ramificare o reprezintă sociologia culturii, bazată, după constatarea unui 
specialist în materie, pe analiza structurală, evoluţională, funcţională şi deviaţională. În mod 
prioritar ea se intersectează de anumite laturi, condiţii sociale şi relaţiile cu alte culturi, procesul 
de creare a valorilor în medii socio-culturale diferite, mecanismele socio-dinamice şi, în 
contextul istoric actual, de fenomenele de europenizare şi globalizare. 

În spaţiul românesc de sociologia culturii s-a preocupat Nicolae Bălcescu, care a corelat-o 


cu analiza fenomenului social. Ideea de revoluţie asociază conceptelor de revoluţie culturală, 

progres cultural, toate procesele ce au avut loc în domeniul culturii. Misia istoriei, în viziunea sa, 
este de a ne arăta, a ne demonstra transformarea continuă, mişcarea progresivă a omenirii, 
precum şi dezvoltarea sentimentului şi a minţii omeneşti, sub toate formele dinlăuntrul şi 
dinafară, în timp şi spaţiu”. 

El pune în lumină relațiile de complementaritate dintre cultură şi revoluţie, societate, 
cultură şi naţiune. 

La fel ca Bălcescu, Kogălniceanu întrevede o interrelaţionare între starea culturală şi cea 
Economică. 

Acelaşi punct de vedere în ce priveşte intercondiționarea procesului de modernizare a 
realităţilor economice şi a realităților culturale, în context istoric românesc, îl susține Mihail 
Kogălniceanu. 

Eminescu critică, precum Maiorescu, „formele fără fond”, care împiedică sincronizarea 
culturii româneşti cu cea universală. 

Eugen Lovinescu crede că meritul cultural al lui Maiorescu este unul „epocal”, el 
disociind estetica de noțiunile parazitare, oricât ar fi fost ele de generoase şi de folositoare în alte 
privinţi, el a eliberat literatura de ipotecile ce se puseseră în acea vreme asupra conceptului 
frumosului, privit în sine, ca obiect unic de preocupare a artei. 

Dezvoltarea culturii şi civilizaţiei, în viziunea lui Eminescu, trebuie să se întemeieze pe 
muncă: „Golul nostru intelectual setos de civilizaţie a primit, fără control, fără cântărire, idei şi 
bune şi rele, şi potrivite şi nepotrivite, că națiunea întreagă, cu prea puţine excepţii, nu vedea că 
niciodată o vorbă nu poate înlocui o realitate, că niciodată fraza culturii nu e echivalentă cu 
munca reală a inteligenței şi mai ales cu întărirea propriei judecăţi, care e cultura adevărată, că 
niciodată fraza libertății nu e echivalentă cu libertatea adevărată, care e facultatea de a dispune 
de sine însuşii prin muncă şi prin capitalizarea muncii. Nu o utopie, ci o mie de utopii populau 
capetele generaţiei trecute, care-şi închipuiau libertatea fără muncă, cultura fără instruire, 
organizaţia modernă fără dezvoltare economică analogă ”. Dată fiind această situație, Eminescu 
aminteşte că imperativul economic numărul unu este: „A apăra munca noastră națională în contra 
exploatării, uşurare de tot soiul trebuie să fie ţinta de căpetenie a tuturor măsurilor de luat” [55, 


IV, p.910]. 


1.3. Publicistica, sinteză a culturii, imaginarului şi mitopo(i)eticii lui Eminescu 
În vremea noastră, când avem la dispoziţie întreaga operă a poetului şi o perspectivă 


nouă, holografică, asupra acesteia, de o importanţă deosebită este să înţelegem anume unitatea 

fundamentală a tuturor compartimentelor care, până nu demult, erau evaluate aparte şi într-un 
mod ierarhizat ce făcea posibilă considerarea unor ca fiind superioare altora. Publicistica a fost 
privită, astfel, ca un domeniu secundar şi, din punct de vedere ideologic, chiar ca latură 
reacționară a creaţiei sale (o astfel de opinie a fost exprimată, după cum se ştie, de Lovinescu, 
Negoiţescu, Nemoianu, de unii adepţi ai postmodernismului). 

Perspectiva holografică (denumită astfel de eminescologul Mihai Cimpoi, susținută de 
Constantin Ciopraga şi Dimitrie Vatamaniuc) este esențială în evaluarea de azi a operei 
eminesciene. Convergenţa tuturor compartimentelor, ilustrată de o cercetătoare ca Monica 
Spiridon, este singura dătătoare de beneficii analitice (hermeneutice, îndeosebi). 

Nu mai este azi cazul să demonstrăm dacă este şi economist politic, dacă a avut o gândire 
economică, în care să se întrevadă o completitudine a cunoştinţelor, care era, după cum credea el 
însuşi, obiectivul numărul unu al cunoaşterii. 

Absolut necesare sunt studiile care ne relevă enciclopedismul său şi vastitatea erudiţiei 
sale intelectuale de felul Dicţionarul enciclopedic „Mihai Eminescu” al lui Mihai Cimpoi sau 
Dicţionarul de cultură poetică a Vioricăi S. Constantinescu. 

Primul care ne oferă tabloul impresionant al culturii sale cu adevărat enciclopedice, deşi 
formula şi o rezervă faţă de încercările de a face din poet un monstrum eruditionis a fost, 
bineînţeles, G. Călinescu, în Viaţa lui Mihai Eminescu şi în Opera lui Mihai Eminescu, în care 
urmăreşte modul cum s-a produs formaţia intelectuală a poetului. Criticul observă, cu 
perspicacitate, că „adevărata cultură poetul şi-a făcut-o însă nu pe băncile sălilor de facultate 
printre colegii de la Litere, numiţi — pare-se «mincinoşi» sau printre cei de la Drept, socotiți 
«groliaţi», ci de-a dreptul din cărțile pe care le citea la bibliotecă sau acasă.” [14, p.86]. 

În atmosfera studenţească vieneză şi berlineză poetul asimilează o cultură vastă care se 
transpune cu o acţiune de evidentă individualizare, de eminescienizare (am putea spune) nu doar 
în publicistică, ci şi în poezie. Căci în această epocă se formează, pe bază de tratate de filozofie, 
de economie politică, de doctrine de tot felul, de cărți vechi, de traduceri în limba germană şi de 
lecturi în original din scriitorii clasici sau contemporani, din multe ştiinţe (matematică, fizică, 
astronomie, istorie, medicină ş.a.), viziunea lui organicistă asupra lumii şi cursului civilizaţiilor 
văzută ciclic — de la mărire la cădere (în Memento mori) sau asupra genezei şi naşterii 
universului din haos (în Scrisoarea 1, în Sărmanul Dionis, în Luceafărul). 

Într-o epistolă cu caracter ludic către Chibici-Râvneanul se aminteşte anume „vremea 
aurită”, „Când l-aceeaşi şcoală înaltă/ Vizitam acelaşi curs” : „Cu măsurele ei blânde/ Cu isonul 
horum — horum / Ne primea în ei braţe. / Alma mater philistrorum.// Cu măsura, cu isonul / 


Cujus, hujius, harum, horum/ Ne primea-n a sale braţe / Alma mater philistrorum./ Cu evlavie 

cumplită/ Înghiţeam pe regii libici/ Unde sunt acele vremuri / Te întreb, amice Chibici?” [58, II, 
p. 230-231]. 

Să reținem şi observaţia marelui critic că articolele politice şi naţionaliste, pe care le 
începe a publica în vremea studenţiei, „sunt pline de consideraţii de economie politică”. 

Să urmărim tabelul complet al acestor consideraţii care sunt formulate pe întregul parcurs 
al publicisticii sale şi apar şi în expresii poetice memorabile în unele din poemele sale. 

Menţionând obiectele care le frecventa (filozofie politică, economie politică, filosofia 
dreptului, ştiinţa financiară, ştiinţele administrative, dreptul internaţional, medicina), Stefanelli şi 
alți contemporani ai săi au constatat că Eminescu nu râvnise să se specializeze într-un „ram” 
anumit de ştiinţă, adică drept, medicină, în litere sau ştiinţe, ci căuta să-şi însuşească o cultură 
generală, care se cere de la fiecare om cult. Eminescu din toamna anului 1869 până în vara 
anului 1870 a cercetat cursurile menţionate şi poate şi pe altele; la Berlin a urmat mai departe 
studiile universitare şi citea necontenit. Frecventa şi diferitele muzee, ce le posedă în număr atât 
de mare capitala Austriei, apoi renumitele galerii de picturi şi diferite expoziţii de artă. Cultura 
cu care era înzestrat era deosebit de vastă. 

Nu calitatea de economist politic trebuie să ne intereseze (deşi Călinescu afirmă că are 
cunoştinţe temeinice şi în acest domeniu), ci felul în care elementele de economie politică se 
integrează atât în cultura sa generală, cât şi în imaginarul său, în mitopo(i)etica sa. Gândirea sa 
economică se asociază în mod organic ontologiei lui, felul în care gândeşte fiinţa şi o rosteşte. 

În acest context al evaluării se impune nu preluarea întocmai a unor păreri ale marilor 
economişti politici, căci nu a urmărit să articuleze o doctrină anume, ci să se aducă în clar cu 
sine, să-şi lămurească bine poziţiile de gazetar şi să înţeleagă mai bine „maşina lumii”, 
specificitatea identitară, raportul ontologic Eu/ lume şi mai cu seamă realităţile româneşti 
contemporane lui. În lumina postulărilor economiştilor politici, el caută să mediteze, în mod 
aplicat, concret — asupra celor ce se întâmplă cu statul, cu parlamentul, cu dreptul, cu structurile 
sociale şi administrative, cu socialismul şi comunismul utopic modern, înseşi categoriile 
economice. Se cuvine să urmărim nu numai influenţe directe sau indirecte, ci anumite afinități 
efective, o constructuralitate (de care vorbea acad. Mihai Cimpoi), o alianţă intelectuală bazată 
pe principiul acceptării/respingerii, precum dovedeşte atitudinea sa faţă de fiziocraţi sau liber — 
schimbişti. ÎI interesa în măsură egală teoriile curente şi cele clasice burgheze. [17, p. 151] 

Sintetizate, categoriile ar apărea în număr de patru: proprietatea, munca productivă, 
valoarea, capitalul şi banii. 

Referindu-se la complexul de similitudini şi de înrâuriri în domeniu, Vasile C. Nechita 


constată: „Caracteristic acestor lecturi şi influenţe doctrinare este faptul că ele au vizat, mai mult, 

latura economică. Pe fiecare autor în parte şi pe toți laolaltă, însă în proporții diferite, Eminescu 
i-a studiat şi i-a luat drept aliaţi, nu atât în controversele de ordin social şi politic, cât economic. 

La germani a găsit, în principal, elementele de filozofie politică de care avea nevoie, iar 
la anglo-francezi pe cele de teorie politică economică. Şi unele şi altele erau binevenite pentru că 
îi satisfăceau năzuinţa spre universalitate şi confereau o mai mare solidaritate construcției sale 
proprii.” [17, p.65]. 

lată cum apare tabelul alianțelor în studiul lui Vasile C. Nechita: 

=>: de la economiştii politici englezi şi francezi este preluat şi nuanţat principiul 
liberului schimb, principiu fiziocratic care constă în laisser — faire, le monde va de lui — même, 
deci lăsarea lucrurilor în cursul lor firesc, în formularea teoretică a costurilor absolute (Smith) şi 
comparative sau relative (Ricardo); 

— de la Carey şi List vine formularea teoretică a protecționismului. 

Postulările doctrinare ale lui Carey şi List vin prin intermediul cursului universitar ţinut 
de profesorul Eugen Dihring (Curs de economie naţională) şi în studiile lui Carey 
revoluţionează economia naţională şi ştiinţa socială şi Critica economiei naţionale şi a 
socialismului; 

— de la Karl Knies, reprezentant al vechii şcoli istorice germane, vine formularea că 
„ordinea economică şi social-politică este produsul unei dezvoltări istorice naționale specifice”, 
principiu opus statuării lui Schindler că în domeniul economiei acționează legile cu caracter 
obiectiv şi universal; 

= de la John Stuart Mill reține opiniile privind „disproporţia între producție şi 
comerț” şi devansarea actului creator față de cel mijlocitor; 

— de la Say vine demonstrația raportului „dintre industrie şi negoț’, „dintre 
cheltuielile de transport şi valoarea mărfurilor supuse deplasărilor speciale”; 

== de la Mill şi acelaşi Say, de la Hugh Miller, Montalembert, Ray, opinii privitor la 
realitățile şi condiţiile politice şi sociale din Anglia şi Europa; 

— de la Malthus vine informația privind problemele teoriei şi politicii demografice; 

== de la Quesnay, Smith şi Ricardo sunt preluate principiile fiziocratice, „analiza 
sistematică a producției capitaliste”, ideile conservatoare privind ordinea naturală, liberul 
schimb, teoriile despre munca productivă, rentă şi relaţii agrare [17, p. 58-106]. 

Orientarea doctrinară protecționistă provine, aşa cum remarca şi Călinescu, din lucrarea 


lui Carey Principles of Political Economy, prin intermediul lui Diirhing despre care am vorbit 

mai sus: poetul scoate extrase într-un articol al său, folosindu-se de o traducere în germană a lui 
Adler. 

Faptul că îl consultă pe Carey, de altfel ca şi pe List, în vederea elaborării unui Dicționar 
de economie politic este mărturisit într-o însemnare manuscrisă de însuşi Eminescu: 

„Pe Carey îl compar în ediție mare, îl leg cu hârtie intercalată, şterg toate pasajele 
netrebnice din el, traduc juxta linea tot ce e sănătos ca idee. Tot aşa fac şi cu List şi cu alți 
economişti ce-mi convin. Fac un mic dicţionar de Grundbegrift der Nationaler Oekonomie cu un 
sistem prevăzător de rezultat al ideii generale Producţiune” [131, p.151]. 

De menţionat precizarea „ce-mi convin”, care aduc dovada alianţei elective cu autorii 
tratatelor de filozofie şi economie politică. Cunoaşterea principiilor enunțate de Carey o 
adevereşte şi articolul din Franţa, care apare în Timpul în noiembrie 1877: 

„Carey, ni se pare spune că toată civilizaţia omenească se află într-un vecinic pericol. 
Împrejurul micului cerc de oameni într-adevăr luminaţi şi binevoitori sunt milioane de oameni, 
pe care dorinţa de câştig, ambiția şi invidia, dacă nu instincte, şi mai de rând, şi face totdeauna 
gata de a răsturna tot ce exista.” [56, IV, p. 301]. 

Influențe indiscutabile din Carey pot fi depistate şi în unele articole din ciclul Icoane 
vechi şi nouă, unde se dă şi o definiţie a sociologiei ca ştiinţă („ce se întemeiază pe un axiom 
care e comun tuturor conştiinţelor omeneşti”) şi în extrasul denumit de el Transport, în care D. 
Vatamaniuc vede o tangenţă cu Doină, care cunoaşte un lung proces de gestație, începând cu 
anul 1879, ea fiind prezentată la Junimea în iunie 1883 cu ocazia dezvelirii statuii lui Ştefan cel 
Mare, şi într-un articol publicat în Timpul în 31 octombrie 1881 în care se menţionează scopul 
învederat al drumurilor de fier de a lărgi aria negoţului: „Drumurile de fier au scopul de a întinde 
tot mai mult exportul materiei brute, precum şi puterea centralizatoare a negoţului, lucrul care-i 
urmează sărăcia pământului, scăderea puterii de asociaţie, decadenţa sistemului dinlăuntrul ţării. 
Precum noi exportăm grâne, India exportă bumbac.” [57, V, p. 931]. 

„Puţina manufactură locală a trebuit să dispară repede; bumbacul pleacă de la 
producătorul din centru Indiei, ocoleşte prin Calcutta, Bombay, Manchester, spre a se întoarce 
manufacturată, la nevasta, la copii producătorului chiar. Tot astfel lâna noastră ocoleşte lumea 
pentru a se întoarce manufacturată la noi şi a fi plătită înzecit. Cu cât mai multe drumuri de fier 
şi căi de comunicaţii se vor deschide, cu atât mai puţin se va întreba munca, cu atât mai mic va fi 
preţul produselor noastre. Toate ţările care nu au comerţ înăuntru şi care sunt vizate la export la 
pieţe îndepărtate decad intelectual, economic, moraliceşte chiar.” [57, V, p. 931]. 

Eminescu pune în paralelă realităţile economice româneşti şi cele indiene într-un editorial 


din Timpul din 31 octombrie 1881: „Locuitorii Indiei orientale vând bumbacul brut cu 35 bani, 

din care guvernul ia jumătate sub formă de bir, cămătarul altă jumătate şi când, după ani de zile, 
acelaşi bumbac se întoarce în formă de materie ţesută, el plăteşte 120, 150, 200 de bani funtul, 
adică de 10, 20 ori atâta cît primise el însuşi pentru acelaşi bumbac. Ce se face toată diferenţa 
asta şi cine o înghite? Ea se absoarbe pe drumul de la locul pe care bumbacul se produce până la 
coliba, în acelaşi câmp, în care locuiesc cei ce au să-l poarte. Dar ce ocol a făcut? Din fundul 
Indiei la Bombay şi Calcutta, de-acolo la Manchester şi înapoi. Ocolul lumii, pentru a ajunge la 
câmpul muncitorului până la coliba lui. 

Tot acest lucru se-ntâmplă cu lâna pe care o plătim înzecit când se-ntoarce îndărăt sub 
formă de postav.” [57, V, p. 1233]. 

Eminescu polemizează cu teza lui J.-B. Say privind comerţul. „Noi credem însă, şi ne 
declarăm în apostazie împreună cu Carey, că negoţul e într-atâta de folositor, întrucât sporeşte 
puterea de muncă şi aptitudinile unui popor. Întrucât el o împuţinează şi simplifică ori reduce 
aptitudinile unui popor, e stricăcios. (...)” 

„Da, zice umanul Carey, el opune predici oricărei comunicaţii ce se întâmplă fără 
mijlocirea lui, căutând a câştiga un monopol pentru ca producătorul de alimente să capete cât 
mai puţin postav pentru productele lui, iar postavul să aducă cât se poate de puţină pâine” [50, 
XII, p. 386]. 

Lăsăm deoparte problematica economică dezbătută şi faptul dacă „umanul Carey este 
socialist sau nu”, problemă semnalată ca atare de Dimitrie Vatamaniuc. [,, Atât ,, Cumpăna”, cât 
şi „Apărătorul” găsesc... ”] şi [„Adunările legiuitoare sunt convocate...”], le lecturăm ca pe 
nişte secvenţe beletristice scrise cu vervă polemică susţinută, cu „vorbă verde”, cu comparații 
sugestive şi reduceri socratice la absurd. Ele conţin un discurs articulat după un mod care face 
posibil îmbinarea sincretică a imaginarului politic cu cel poetic. Apare antiteza retorică specifică 
eminesciană, omul „ca un animal condamnat să muncească (deci nu ca un obiect al perfecțiunii) 
— şi cel mai tare şi cel mai viclean” pentru care munceşte, acesta fiind felul de a concepe lucrurile 
al şcolii moderne de economie. Este ironizată, apoi, „breasla veselă uşoară”, amintită în Împărat 
şi proletar şi Scrisoarea III, „completa lipsă de idei şi de cunoştinţe”, dorinţa iluzorie de a face 
bine, toate acestea stimulând comparaţia cu lunatecii „care trec cu ochii închişi pe lângă 
prăpastii, dar se înfioară şi se retrag cu spaimă în mersul lor când se ating de un obstacol mic” 
[57, V, p. 929]. 

Se face o referinţă sarcastică la „şcoala veche de cenuşari ignoranţi”, care aplaudă crearea 
oricărui nou drum de fier. 

Dezacordul momentan al lui Brătianu cu Rosetti în ce priveşte concesia Strausberg şi alte 


erori îi par gazetarului „o slabă fulgerare de om în adevăr de stat”, „perspectiva unei reorganizări 

sociale şi economice” ce să prezerve rasa română de exploatarea din partea „de imigraţiuni de tot 
felul, care văd în ţara lui „om şi om”, un Eldorado al activităţii lor nimicitoare”. Eminescu 
operează, însă, o finală reductio in absurdum, considerând „dezacordul” un moment absolut 
derizoriu: „Dar dl Brătianu a fost învins; a trebuit să recunoască că e mai uşor a guverna cu 
slăbiciuni, ambiţii şi apetituri că e mai puternic sprijinul străinătății când urmează această cale şi 
s-a alăturat din nou pe lângă iubitele lui Caradale. Efectele acestei noi alăturări le vom vedea în 
sesiunea viitoare şi nu ne îndoim că ele vor fi tot atât de rele ca şi în trecut” [57, V, p. 932]. 

Icoane vechi şi nouă, structurate ciclic şi publicate în Timpul pe parcursul lunii decembrie 
1877, conţin şi un Abecedar economic, în care se discută, printre altele, despre faptul că „natura 
i-a dat omului putere mărginită, socotită numai pentru a se ţinea pe sine şi familia” şi că 
„prisosul pe care muncitorul îl poate pune la dispoziţia civilizaţiei şi a Junilor crescuţi la Paris e 
foarte mic” (constatarea ne duce, evident, la poemul satiric Junii corupți). 

Soliditatea documentară a studiului sociologic se impune în mod vizibil, Eminescu citând 
şi aici sau având în vedere subtextual din mai mulţi economişti, filosofi, oameni de cultură. 

Ciclul întreg are şi o învederată structură poematică, gazetarul folosind aici, cu o 
măiestrie desăvârşită, procedeele retoricii clasice, un sistem de imagini, tropi, figuri de stil, 
întâlnite în întreaga creaţie, proverbe, parabole şi alegorii, snoave populare, construcţii de idei 
abstracte şi expresii livreşti, adresări „jelalnice” de tip cronicăresc, frazări de recitativ baladesc, 
limbaj „verde”, portrete memorabile realizate în tuşe lirice, de proslăvire imnică (precum este 
acela al lui Ştefan cel Mare) ponegriri satirice sau aforisme şi spuse celebre ale marilor scriitori 
şi cărturari, schiţe ale personalităţilor de prim rang (precum este cea a lui Shakespeare „cel mai 
mare poet pe care l-a purtat pământul nostru”). Ele sunt adevărate prozopoeme cu fraze ritmizate, 
puse în cadenţe solemne, glorificatoare sau polemice, ridiculizate. lată o mostră din primul 
capitol Actualitatea: 

„Tărani? Nu sunt. Proprietari nu, învăţaţi nici cât negrul sub unghie, fabricanți — numai de 
palavre, meseriaşi nu, breaslă cinstită n-au, ce sunt dar? 

Uzurpatori, demagogi, capete deşerte, leneşi care trăiesc din sudoarea poporului fără a o 
compensa prin nimic, ciocoi boieroşi şi fudui, mult mai înfumuraţi decât colaboratorii din 
neamurile cele mai vechi ale ţării” [43, X, p. 19]. 

Este învederată o alternanță a metrilor iambici, dactilici, amfibrahici şi anapestici. 

Într-o expunere a cursurilor universitare frecventate ce apare în Fragmentarium sub titlul 
Economia naţională găsim formulate câteva postulate teoretice, foarte apropiate de modul de a 


gândi al poetului. 

Există două specii de obiecte pe lume, notează Eminescu: obiecte ale naturii, ce ţin de 
existenţa acesteia şi obiecte ce ţin de personalitatea omului. „Omul conţine încă o destinațiune 
internă. Întreaga viaţă omenească e o viaţă a lucrului. Fiecare popor tinde să domine natura; 
suma dominării omenirii asupra naturii e civilizațiunea adevărată” [52, p. 151-152]. 

În mai multe pagini este descrisă istoria economiei naţionale, care înregistrează viaţa 
averilor, începând cu posesiunea de pământ şi continuând cu posesiunea industrială, aceasta 
însemnând nu numai bogăţie, ci posibilitate. Ceea ce compune istoria nu sunt epoci ci puteri, 
istoria nu e o combinaţiune de tabele cronologice, ci cunoaşterea unor puteri organice. 

Poetul se referă la ideea statului în concepţia Orientului, a lui Plato şi Aristotel, definind 
în final filosofia ca „ştiinţă a comunităţii existenţei” [52, p. 152; 171]. 

Din tratatul cel mai important al lui David Ricardo On the Principles of Political 
Economy and Taxation (Londra, 1817), Eminescu extrage mai multe fragmente în câteva 
manuscrise ale sale, unul, referitor la renta funciară, fiind intitulat de el Teoria lui Ricardo. Cele 
mai influente principii teoretice ale economistului englez sunt cele privitoare la sistemul de piaţă 
liberă, la valoarea bazată pe muncă, la plus valoare, la venitul naţional şi renta funciară, la liber — 
schimbism, diviziunea muncii între ţări şi la teoria costurilor comparative de producție. Extrasele 
eminesciene (Călinescu se referă la unul; Vatamaniuc depistează trei, reţinute dintr-o traducere 
germană) se referă la preţul plătit pentru pământ, la comerţul intern şi transmiterea puterii de 
muncă, aceasta din urmă prezentând una dintre cele mai grave probleme „prin faptul că este 
greu de transmis şi mai trecătoare, dacă nu se întrebuinţează numaidecât se pierde pentru 
totdeauna” [115, I, p. 86]. 

Dimitrie Vatamaniuc mai reţine două importante comentarii eminesciene privind simbria 
naturală, „preţul de care toți lucrătorii împreună au nevoie pentru a-şi ţine sufletul şi a-şi 
propaga neamul, nici mai mult, nici mai puţin” şi privind salariul, adică „preţul care pune pe unii 
în poziţia de a-şi îmbogăţi neamul, pe când alții pier de foame, sete sau frig” (consideraţie care 
nu se află în textul lui Ricardo). 

Jean Baptist Say, adept al teoriilor economice ale lui Adam Smith, a impus celebra 
formulă trinitară „a repartiţiei, legate de cei trei factori caracteristici producţiei: munca, capitalul 
şi pământul. Fiecare îşi primeşte, conform teoriei lui Say, recompensa conform serviciilor 
prestate”. „Legea lui Say”, denumită şi legea debuşeelor, defineşte echilibrul economic stabilit 
automat de piaţă. 

Teoria lui Ricardo, publicat pentru prima dată de Marin Bucur în Caietele Eminescu (V, 


1977) este un fragment din lucrarea sa fundamentală: 

„Pământul cel mai roditor se cultivă întâi, valoarea de schimb a produsului său fiind 
determinată ca valoare de schimb a tuturor trebuinţelor de trai, după cantitatea totală a muncii 
care a fost necesară” [17, p. 317]. 

Eminescu situează la baza concepţiei sale munca şi în funcție de ea judecă toate aspectele 
vieţii social-economice. Poetul adoptă în această chestiune o atitudine intransigentă şi se 
pronunţă împotriva oricărei concesii făcute acestui criteriu de promovare în ierarhia socială. 
Munca este privită sub o dublă înfăţişare, munca manuală, producătoare de valori materiale şi 
munca intelectuală, producătoare de valori spirituale. Eminescu împărtăşea opinia lui Jean- 
Baptiste Say, la care aderau Friedrich List şi alți economişti cu numele cărora ne întâlnim în 
manuscrise şi în proza politică. 

Jean-Baptiste Say (1767-1832), economistul francez se face cunoscut prin două lucrări, 
Traite de economie politique şi Cours complete de economie. 

Eminescu notează avid din Tratatul de economie politică în care este definită munca. 
Munca ce consistă în aplicarea facultăților omului la producțiune, în viziunea lui apare în felul 
următor: „Acţiunea stăruitoare la care cineva se supune pentru a executa una din operaţiunile 
industriei sau măcar o parte a acestor operaţiuni. Oricare ar fi această operaţiune la care se aplică 
munca, ea e productivă pentru a concurge la crearea unui nou produs. Astfel munca învățatului 
care face experimente şi cărți e productivă; munca antreprenorului, deşi nu pune el înşişi mâna 
pe lucru e productivă; în fine munca lucrătorului cu mâna, de la salahorul care sapă pământul 
până la matelotul care manipulează o corabie, e asemenea productivă” [52, p. 173]. 

Producătorul de valori şi valorile pe care le produce se condiționează reciproc:. „Unii 
economişti — notează Eminescu în manuscrisul 2264- se rostesc astfel ca şi când omul ar fi făcut 
pentru producte, nu productele pentru om” [52, p. 150]. 

Deosebit de prețioasă i se pare lui Eminescu definiţia muncii pe care o face Adam Smith 
în An Inquiry into the Nature and Causes of the Wealth of Nations, apărută la Londra, 1776: ,, 
Munca este cel dintâi preţ, banul de cumpărătură cel de-ntâi, cu care s-au plătit toate lucrurile; 
este cea din urmă şi cea mai reală măsurătoare, după care se poate preţui şi compara valoarea ei” 
[52, p.171] şi opinia despre rolul ţărănimii în procesul de producere a bunurilor necesare 
existenței noastre: „Producătorul materiei brute pentru aceste trebuinţe — spune Eminescu în 
prelegerea Influenţa austriacă asupra românilor din Principate — este ţăranul. Aceasta este într- 
o ţară clasa cea mai pozitivă din toate, cea mai conservatoare în limbă, port, obiceiuri, purtătorul 
istoriei unui popor, naţia în înţelesul cel mai adevărat al cuvântului” [43, X, p. 21]. 

Nu lipsesc aici nici atât de eminescienele expresii sarcastice, virulente, care-i vizează 


direct pe „paraziţii societăţii”: „Sub domnia roşie iese, din pământ din iarbă verde, o foarte 

numeroasă clasă de paraziți improductivi cu trebuinţe enorme, care toate se satisfac direct sau 
indirect din punga contribuabilului ori din altă avere a statului”. 

O deosebită forţă sugestivă o imprimă textului expresia metaforică „din pământ din iarbă 
verde” şi cea uşor ironică „se satisfac” care ne duce la semnificaţiile din Împărat şi proletar: 
îndestulare petrecere în plăcere (sardanapalică), mulţumire (materială): „Unii plini de plăcere 
petrec a lor viaţă,/ Trec zilele voioase şi orele surâd”; [58, p. 264]. 

„Când ei în bogăţia cea splendidă şi vastă/ Petrec ca şi în ceruri, n-au timp nici de-a 
muri?”; „Ei îngrădiţi de lege, plăcerilor se lasă, / Şi sucul cel mai dulce pământului i-l sug;” [58, 
p. 265]. 

Poetul e de părere că popoarele de agricultori, chiar dacă pot trăi, nu-şi pot îngădui „luxul 
naţiilor industriale avansate”. Urmează o încheiere, considerată de Vatamaniuc ca foarte 
importantă pentru definirea concepţiei sale social-politice. „Neapărat că nu trebuie să rămânem 
un popor agricol — scrie el —, ci trebuie să devenim şi noi națiune industrială, măcar pentru 
trebuinţele noastre” [43, X, p. 21]. 

În mecanismul economic un deosebit rol îl joacă raportul dintre consum şi producţie: 
„Pentru noi era ceva învederat că, dacă un individ ce consumă mai mult decât produce se 
ruinează, o colectivitate politică de indivizi cată să se de ruineze asemenea, făcând acelaşi lucru. 
Doctrina liberului schimb, ce se bucura de atâta vază odinioară, a aruncat multe lucruri între 
basmele învinse ale unei politici economice răsuflate; între acestea era şi însemnătatea balanței 
comerciale internaţionale pentru viaţa economică a unui stat” [44, XI, p. 387-388]. 

Urmând pe Adam Smith, şcoala economistă din Anglia şi credincioşii ei ucenici din 
Germania au crezut a putea susţine că balanţa comercială este o eroare definitiv invalidată a 
şcoalei mercantile sau, precum se exprimă un autor englez, o „exploded fallacy”. Dar precum 
multe lucruri declarate moarte de către teoria liberului schimb şi-au dovedit mai pe urmă 
vitalitatea şi dreptul la existenţă, tot astfel noua direcţie critică a economiei politice i-a 
recunoscut balanței comerciale marea însemnătate ce o are pentru viaţa economică a unei naţii” 
[44, XI, p. 387-388]. 

Articolul Banca comercială este o secvenţă publicistică aferentă tematic Scrisorii II. 
Polemizând cu „oamenii speciali, cu liber — schimbiştii, de la „presa”, stilistic întemeiaţi, zice 
poetul, pe „praful aşezat pe cartea lui Adam Smith, el ridiculizează clasa de proletari ai 
condeiului”, "negustori de vorbe” şi „falşi patrioți” [44, XI, p. 388]. 

Adam Smith este autorul unor scrieri economice care se consideră fundamentale, 
constituind piatra unghiulară a tratatelor cu caracter filosofic social despre evoluția politică şi 


economică. Teoria sentimentelor morale (Theory of Moral Sentiments) poate fi considerat ca un 

tratat pregătitor pentru Avuția națiunilor. „Natura umană” este privită ca un dar universal, pe 
care se axează instituţiile sociale şi oamenii cu comportamentul lor în cadrul societăţii; individul 
este, după părerea lui, un „om interior” care are calitatea de „spectator imparțial”. Acesta e 
condus de propriile pasiuni, dar are şi capacitatea de a raționa şi a simpatiza [120, II, p. 13]. 
Avuţia naţiunilor: cercetare asupra naturii şi cauzelor ei caracterizează patru stadii ale 

dezvoltării societăţii: 

1. Stadiul „primitiv” al vânătorilor; 

2. Stadiul agricultorilor nomazi; 

3. Stadiul agriculturii feudale şi seniorale; 

4 


Stadiul interdependenţei comerciale. 


Toate acestea au anumite instituţii menite să apere proprietatea şi privilegiile sociale. În 
special „guvernarea civilă” trebuie să apere pe cei bogaţi şi îi ignorează pe cei săraci. Sistemul cu 
instituţii bazate pe salarii oferite de piaţă (şi nu de breasla de muncă) este denumit de el sistem al 
libertăţii perfecte, adică ceea ce cunoaştem astăzi ca sistem capitalist. 

Principiile care stau la baza „societății ordonate” sunt cei trei factori descrişi în Teoria 
sentimentelor morale: propriile pasiuni şi capacitatea de a raţiona şi facultatea de a simpatiza. 

Piaţa este, în concepţia lui Smith, un mecanism care se autoreglează. Avuţia naţională este un 
rezultat al tendinței de acumulare, al diviziuni muncii, aceasta având o predilecție naturală pentru 
comerţ, pentru forțele productive ale societăţii care sporesc mereu din cauza nevoii de noi 
muncitori (ceea ce duce la o creştere moderată a salariilor). Modelul „mărinimiei” sociale al lui 
Smith era sistemul fizic a lui Newton, dar ţine cont şi de „natura umană”, adevăratul motor al 
societăţii. 

Avuţia naţiunii poate creşte doar în condiţiile când indivizii, supuşi guvernelor, nu vor inhiba 
creşterea prin a înmulți cererile pentru privilegiile lor speciale. Smith critică „capacitatea 
Josnică”, „spiritul de monopolizare al comercianților şi producătorilor”, aceştia nemeritând să fie 
conducători ai omenirii [52, p. 654]. 

Herbert Spencer (1820-1903) este autorul lucrării de referinţă Sistemul filosofiei sintetice, 
care include mai multe tratate de biologie, psihologie, etică şi filozofie. Savantul englez concepe 
societatea ca organism care se dezvoltă după principii naturale, îndeosebi biologice, pe care le 


expune în felul următor: 


| asemenea organismelor vii toate societățile îşi sporesc masa în procesul creşterii şi 
dezvoltării; 
2., organismele vii şi societățile devin complexe; 

3. părţile din componenţa lor devin din ce în ce mai dependente unele față de altele; 

4. cu toate că indivizii şi celulele se schimbă permanent, aceste organisme continuă 
să ființeze ca întreguri. 

Conform doctrinei filosofice a lui Spencer, evoluția socială apare ca o dezvoltare 
progresivă a societății pe un făgaş al complexității şi perfecționării activității instituționale 
sociale, în special a celor politice. Spencer este preocupat de problemele echilibrului, armoniei şi 
factorilor interni şi externi, ineficacității guvernării şi armatei denotă actualitatea lor deosebită, 
ilustrată şi de faptul că anumite probleme abordate de gazetarul Eminescu consună cu 
problemele cu care ne confruntăm azi. 

Criticând capitalismul, Sismondi vorbeşte despre necesitatea de a regulariza competiția 
economică şi de a stabili un echilibru între producție şi consum şi de a îmbunătăți, prin reforme 
sociale, condițiile de trai ale muncitorilor. Concepțiile lui Sismondi au influențat opera 
economică a lui Marx şi Keynes. John Ramsay McCulloch, adept al lui Ricardo, intră în atenția 
lui Eminescu în epoca gazetăriei bucureştene, fapt confirmat de inexistența numelui său, în 
listele bibliografice din timpul studiilor universitare la Viena şi Berlin. 

Din tratatul lui J. R. McCulloch de economie politică poetul reține: „Munca este singurul 
izvor al avuției — nici apă, nici frunze, nici piei, nici o producție spontană a naturii nu are 
valoare, afară de valoarea muncii care s-a întrebuințat la câştigarea ei. Se poate însă ca unul sau 
mai mulți indivizi să-şi aproprieze puterile naturii sau să şi le aroge cu excluderea oricărei alteia 
şi acei care şi-au arogat-o pot să ceară un preț pentru serviciul puterilor naturii. Dar oare 
dovedeşte aceasta că-i costă ceva pe acei care şi-au arogat acest drept ?” [52, p. 171-172]. 

Economistul englez opinează că natura formează materia pentru producție şi că omul, 
plasat în natură, moare de foame fără muncă. El accentuează şi faptul că unele persoane îşi pot 
aroga dreptul de-a folosi forțele naturii în folosul lor. 

Adept al protecţionismului, Eminescu, prin firea lucrurilor, avea o atitudine critică față 
de liberul-schimbism. În manuscrisul 2291 apare trecut, într-o listă bibliografică, studiul lui 
Frederic Bastiat, Les Harmonies economiques (Paris, 1849). 

Eminescu deconspira adesea guvernul liberal datorită politicii ce-o ducea în domeniul 
economiei naţionale. În polemicele sale gazetăreşti se referă la manifestul lui Frederic Bastiat, 
Declaration din 10 mai 1846, care stă la baza activităţii societăţii Association pour Liberte des 
echanges. Eminescu reproduce părerile unor liber-schimbişti francezi: „Schimbul este un drept 
natural, ca şi proprietatea. Orice cetăţean care a creat un produs trebuie să aibă opţiunea, sau de 


a-l aplica imediat la trebuinţa sa, sau de a-l ceda oricui de pe faţa pământului care consimte a-i da 

în schimb obiectul dorințelor sale; a-l priva de această facultate când nu face uz contrar ordinei 
publice şi bunelor moravuri, numai pentru a satisface convenienţele unui alt cetăţean, înseamnă a 
legitima o spoliaţiune, a atinge legea Justiţiei. Se violează condiţiile ordinei, căci ce ordine poate 
exista în sânul unei societăți unde orice industrie, sprijinită de lege şi puterea publică îşi caută 
succesele în opresiunea tuturor celorlalte. Se ignorează cugetarea providenţială care prezidă la 
destinele oamenilor, manifestată prin varietatea climatelor, anotimpurilor, puterilor naturale şi 
aptitudinilor, bunuri pe care Dumnezeu nu le-a împărţit atât de inegal între oameni, decât pentru 
a uni prin schimb, cu legămintele unei frății universale. Se contrariază dezvoltarea proprietăţii 
publice, pentru cel ce nu-i liber nici a-şi alege munca, şi nici capitalurile şi agenţii pe care natura 
i-a pus la dispoziţia sa. Se compromite pacea între popoare, căci înseamnă a sfărâma relațiunile 
care le unesc şi care vor face războaie imposibile, pentru că le vor face oneroase” [57, V, p. 
1300-1301]. 

Eminescu îşi permite o singură modificare în text şi a evidenția mai tranşant tezele 
combătute şi anume faptul că, în raport cu toate libertăţile în viaţa socială şi economică, 
protecționismul putea fi oricând condamnat ca reacţionar tocmai prin constrângerea acestor 
libertăţi manifestate mai cu seamă în sectorul economiei naționale. 

Concurența capitalului străin era în stare să ruineze unele sectoare ale economiei 
naționale. O asemenea situaţie putea fi evitată prin luarea de măsuri protecţioniste şi prin 
„educaţiunea economică” a elementelor autohtone. 

„Nematuritatea economică e totdeauna însoţită de cea politică. Şi pentru a ajunge la 
maturitate se cere educaţie. Precum copii în şcoală nu pot fi absolut liberi, ci trebuie să înveţe, 
trebuie să se supună disciplinei, trebuie să se deprindă a face singuri temele şi socoteli pe care 
numai profesorul le ştie de mai înainte; tot aşa orice măsură educativă pentru popor e o 
restrângere a libertăţii, e reacționară. Dar se cere neapărat să avem industrie? Da, dar niciodată 
ea nu se va opera prin măsuri liberale.” [57, V, p. 1303]. 

Partidul liberal, susținând dezvoltarea industrială, se afla în contradicție cu sine însuşi, 
când condamna protecționismul, însă sprijinea prin mijloace guvernamentale dezvoltarea 
anumitor ramuri ale economiei naţionale, dar în fapt această politică epitropie şi protecţie fiind, 
în realitate „restrângătoare a absolutei libertăţi a capitalului şi a muncii.” 

Eminescu lasă să se înţeleagă că ideile conservatoare şi cele liberale există pretutindeni 
„ca predispoziţii ale spiritului public”, fiind uneori sechestrate de partidele politice. 

John Stuart Mill s-a impus mai cu seamă prin abordarea metodei pozitiviste a ştiinţelor 


sociale. 

Referindu-se la teza filosofului englez cu privire la poziţia oamenilor în societate ca 
producători şi consumatori de bunuri, Eminescu remarcă: „Economia politică îl consideră pe om 
numai întrucât câştigă sau consumă bunuri şi încearcă a arăta ce cale ar lua activitatea lui într-o 
stare socială când acel motiv - abstracţie făcând de cele două instincte opuse: aversiunea în 
contra muncii şi pofta de plăceri costisitoare — ar avea domnie absolută asupra actelor lui. 

Ea arată cum omul, sub impulsiunea acestei dorinţi, grămădeşte averi şi le întrebuinţează 
la producerea altor averi nouă, cum, prin convenţie reciprocă, declară averea sfântă, cum face 
legi pentru a împiedica pe indivizi de a-şi apropia averea altora cu sila sau prin viclenie, cum 
introduce fel de fel de invenţiuni pentru a spori productivitatea muncii sale, cum prin bună- 
voinţă, şi în măsura concurenţei, stabileşte repartiţia produsului şi cum întrebuinţează oarecare 
surogate, pentru a înlesni repartiția. Toate punerile acestea la cale, deşi multe din ele derivă din 
alte sorginţi, economia politică le consideră ca emanând doar din pofta de avere” [52, p. 149- 
150]. 

Eminescu folosea afirmaţii din opera lui John Stuart Mill în ce priveşte natura statului şi 
trata această problemă importantă ca una de afaceri. „John Stuart Mill observă deja în scrierea sa 
asupra guvernului reprezentativ că sunt spirite care privesc arta guvernământului ca o chestie de 
afaceri. O maşină de vapor sau una de treier se regulează după regulile staticii şi dinamicii, ceea 
ce este ceva asemănător cu statul; maniera lor de a privi lumea, societatea, poporul, e o manieră 
mecanică. Formulele şi frazele care umplu programele acestor oameni, nu sunt adevăruri în sine, 
ci numai nişte impedimente temporare, pe care e sau nu oportun de a le aplica” [54, III, p. 577]. 

John Stuart Mill era apreciat de poet pentru claritatea cu care punea problema naturii 
statului: „Pentru o seamă de spirite guvernământul - scrie Eminescu - e un act de toată stricteţea 
practic din care nasc unic numai cestiuni de scop şi mijloace. Formele de guvernământ sunt, 
după cum le-nţeleg ei, nişte expediente ca oricare altele pentru a atinge unul din obiectele pe care 
un om şi le poate propune: o pură afacere de invenţie şi combinaţie. Făcute fiind pentru om, ni se 
afirmă că omul este liber de-a le face sau de a nu le face şi de a decide cum şi după ce model vor 
fi făcute. Guvernământul, după concepţiunea aceasta e o problemă ce cată a se trata ca orice 
chestie de afaceri. Întâiul pas către o soluţiune este de a recunoaşte care este misiunea impusă 
guvernămintelor; al doilea e de a căuta care formă de guvern este cea mai proprie pentru 
îndeplinirea acestei misiuni” [54, III, p. 580]. 

Eminescu considera ca foarte importantă contribuţia lui Dante şi Machiavelli la 
restabilirea unităţii naţionale a Italiei: „Încă în suta a treisprezecea Dante divinul din a 


cincisprezecea ingeniosul Machiavelli au pus în serviciul acestei idei enorma lor putere de 

cugetare, ei, capete pe care natura o dată le formează la o sută de ani, pentru a le sfărâma pentru 
totdeauna.”. 

În 11 Principe „Machiavelli recomandă, consemnează manuscrisul său 2275, să-ţi ascunzi 
planurile adevărate şi ceea ce arăţi lumii să fie numai planuri de întreprinderi imaginare.” Este 
amintit şi faptul că descrie „statele drepte şi adevărate” şi că apare în calitatea de „dascăl de 
căpetenie” al „şcolii succesului” [56, IV p. 338]. 

Eminescu traduce din Principele câteva capitole, reţinând idei esenţiale: „Pentru că este 
necesar, ca principele să priceapă a juca pe bestia, atunci trebuie să ia amândouă părţile acesteia, 
pe vulpe şi pe leu; căci leul nu scapă de curse, iar vulpea nu se poate apăra de lup. Tipul vulpii 
este aşadar trebuincios pentru a cunoaşte cursele, masca de leu pentru a alunga lupii. Cei care se 
ostenesc de-a juca numai pe leu, nu se pricep la treaba aceasta. Un principe cuminte aşadar nu 
poate şi nu îi este permis de a-şi tine cuvântul, dacă îndeplinirea făgăduinţei lui, s-ar întoarce 
asupra lui însuşi, iar cauzele care l-au silit a şi-l da, au încetat. 

Dacă toți oamenii ar fi buni, sfatul acesta ar fi de nimic. Fiindcă oamenii nu prea sunt 
vreun soi şi nu-şi țin cuvântul ce ţi-l dau ție, nici tu nu trebuie să-ţi ţii cuvântul, care-l dai lor; şi 
unui principe nu-i va lipsi nicicând un pretext de a-şi spoi şi înfrumuseţa călcarea cuvântului său. 

S-ar putea câte multe exemple nouă şi s-ar putea arăta câte încheieri de pace şi câte 
făgăduinţe s-au zădărnicit prin reaua credinţă a principilor şi pentru a arăta că acela dintre voi 
care va fi ştiut mai bine să joace pe vulpea, a şi ajuns mai departe decât toți. 

Trebuie însă să fii meşter în arta de a îmbrobodi această calitate, tare în meşteşugul de a o 
ascunde şi masca. Oamenii sunt atât de proşti şi atârnă atât de mult de presiunea momentului, 
încât acela care voiește să tragă pe sfoară află totdeauna oamenii care se lasă înşelați.” 

Excepţionalul simţ artistic îl determină pe Eminescu să selecteze din text situaţiile 
încărcate cu o semnificație alegorică, precum această scenă teatralizată în care îşi joacă rolurile 
lupul şi vulpea. 

Eminescu folosea raționamente din Principele în polemicile sale cu liberalii, care 
recurgeau la mijloace „„machiavelice” pentru a se menţine la conducerea ţării. Numele 
umanistului italian are o deosebită frecvenţă în articolele publicistice eminesciene. 

Eminescu avea în biblioteca sa Oeuvres complètes de Montesquieu (Paris, 1865, 3 
volume), din care a citat permanent în manuscrise. Montesquieu (1689-1755) este autorul 
tratatului Spiritul legilor (1780; trad. rom. 1858, 1970), care prezintă o ontologie deistă prin 
recunoaşterea lui Dumnezeu ca creator suprem care se întruchipează în legile obiective ale lumii 
materiale. Este învederată aici o polemică cu teoria teologică a lui Toma d'Aquino. A fost 


promotorul principiului raționalist în gnoseologie, adică al reflectării lumii materiale în 

conştiinţă prin intermediul reflecției. A postulat principiul determinării geografice a moravurilor 
şi legislaţiei popoarelor, în special a producţiei, proprietăţii, guvernării şi religie. 

În viziunea lui, „forţa motrice a unei societăți o reprezintă legislaţia, iar puterile unui stat 
trebuie să fie separate” [82, p. 36] 

Charles Louis Montesquieu, autorul lucrării De /'esprit des lois (Geneva, 1748) este, de 
asemenea, o personalitate des invocată: „Înainte de a fi făcute legi existau raporturi de justiţie 
posibile. A zice că nu există nimic just şi nimic injust decât ceea ce ordonă şi opresc legile 
pozitive, este a zice că înainte de a se fi construit un cerc, razele lui nu erau egale. 

Trebuie deci, să mărturisim raporturi de echitate anterioare legii pozitive ce le stabileşte” 
[52, p. 222]. Textul fundamental în materie de legislație fiind intitulat de Eminescu Ideea 
ecuației. 

Cel de-al doilea extras se face din opiniile lui Libanius, retor grec, care descrie măsurile 
ce se luau la Atena în adunările poporului. „Libanius zice că în Atena un străin care s-ar 
amesteca în adunarea poporului, e pedepsit cu moartea. Era pentru a împiedica ca secretele 
Republicii să nu fie divulgate” [52, p. 148]. 

Arta de a guverna trebuie să ţină cont de raporturile de drept stabilite pe baza unor tradiţii 
seculare şi de „natura poporului.” „Genialul Montesquieu însuşi, afirmă Eminescu în Timpul (din 
1 aprilie 1882), întemeietorul cercetării naturaliste în materie de viaţă publică zice în cartea sa 
De l'esprit des lois că înainte de a exista legi, existau raporturi de echitate şi de justiție [54, III, p. 
544]. 

Montesquieu este invocat şi altă dată când polemizează cu Binele public în legătură cu 
drepturi înscrise în Constituţie ca libertățile materiale şi morale. „Repetăm o idee a lui 
Montesquieu-scrie Eminescu: primejdiile unui stat liber sunt totdeauna înăuntru, nu în afară” 
[54, III, p. 1139]. 

O altă figură importantă în articolele publicistice este Josua Quincy: 

„Onorabilul Josua Quincy spunea într-o prelecţiune ţinută la Boston, că a văzut pe cineva 
în New York dând, cu ocazia alegerii de deputat în Congres, 25 de dolari pentr-un singur vot şi, 
mirându-se onorabilul că un om poate da atâta pentru un singur vot, i s-a dat asigurarea dacă 
acel candidat va fi ales, va şti să câştige însutit cât a dat. În sesiunea din urmă primise 30000 
dolari pentru că izbutise a trece un bill, deci poate plăti un preţ bun. Există oameni, zice foaia 
americană, care, printr-un serviciu de 5-6 ani în Congres, de unde n-aveau cinci dolari au ieşit c- 
o jumătate de milion de dolari din Parlament” [57, V, p. 1206]. 

Josua Quincy a fost un avocat nord-american foarte popular, membru al Camerei 


Reprezentanţilor şi Senatului, preşedinte al Universităţii din Harvard. 

Profesorul profesorilor de economie politică şi profesorul lui Eminescu este Eugen 
Diihring (1833-1921), ale cărui cursuri de drept administrativ şi economie națională şi politică 
Eminescu le-a audiat la Berlin „cu cea mai desăvârşită punctualitate”, este autorul unui sistem de 
„filozofie a realităţii”, care îmbină elemente eteroclite ale metafizicii materialiste, pozitivismului 
şi kantianismului, şi ale unei teorii social — economice egalitariste. Accentul cade, în postulatele 
sale, „pe adevărurile ultime”, pe „forţa mecanică” ce este caracteristică materiei pe „o absolută 
pace” care stă la baza genezei lumii — idee pe care o regăsim în Scrisoarea I. 

Bătrânul dascăl, al cărui prototip este Immanuel Kant, este purtat cu gândul , îndărăt cu 
mii de veacuri, / La-nceput, pe când fiinţă nu era, nici neființă, / Pe când totul era lipsă de viaţă şi 
voinţă, / Când nu s-ascundea nimica, deşi tot era ascuns... / Când pătruns de sine însuşi odihnea 
cel nepătruns...”. Această împărăție a întunericului apare „ca o mare fără raze” care putea să 
aibă formă de „noian”, de „genune”, de „noian întins de apă”: „N-a fost lume pricepută şi nici 
minte s-o priceapă, / Căci era un întuneric ca o mare făr-o rază, / Dar nici de văzut nu fuse şi nici 
ochi care s-o vază. / Umbra celor nefăcute nu-ncepuse-a se desface, / Şi în sine împăcată 
stăpânea eterna pace!...” [58, p. 610]. 

Expresia pacea nefiinţei, folosită şi în însemnările manuscrise în legătură cu destinul 
fetei, care este victima capitalului (din poezia lui Th. Hood Viaţa), a fost auzită de poet în cadrul 
cursurilor universitare de economie politică. 

Din tabloul sintetic al preocupărilor din domeniul economiei politice şi al reprezentanţilor 
gândirii economice din diferite epoci, configurat de Călinescu în Opera lui Mihai Eminescu şi de 
Dimitrie Vatamaniuc în volumul Eminescu (1988), de specialiştii din domeniu precum Vasile C. 
Nechita în Meditaţii economice eminesciene (1989) sau Olivia Nedelcea şi Ion Stanomir rezultă 
o personalitate intelectuală complexă care se familiarizează rapid cu doctrinele, teoriile clasice 
contemporane, cu reprezentanţii tuturor şcolilor (istorice, pozitiviste, fiziocrate, social — utopice, 
marxiste). Formulând, cu o exactitate ştiinţifică de specialist în domeniu, legi universal-valabile, 
idei-cheie privind lumea (ca maşină, ca teatru, ca o „comedie de obşte”, care este şi un topos 
mitopo(u)etic, statul (ca organism), munca (drept substrat la toată economia politică), adevărurile 
sociale şi politice (ca adevăruri istorice), creditul mobiliar (ca instituţie bancară de speculă), 
schimbul (ca drept natural asemenea proprietăţi), balanţa comercială (ca deja vocabulă a unei 
țări agricole care consumă mai mult decât produce), machiavelismul (ca expresie a „duplicității”, 
a „dublei morale”, a „dublei cumpene”, a „dublei dreptăţi”), clasa dominantă „sterilă”, instituțiile 
de tip străin (ca forme fără fond)). 

Avem, în publicistica eminesciană, o mică ontologie (după cum disocia Th. Codreanu), 


care completează marea ontologie: gândirea economică întregeşte gândirea fiinţei. Legile 

economice rău aplicate, în contrasens cu legile firii, cu specificitatea națională (tradiție, cutume, 
obiceiul pământului) prezintă, de fapt, limite, facticităţi, obstacole în preajma personalității 
umane. Naționalismul eminescian e un mod de afirmare a acestei personalităţi. Călinescu arată, 
în acest sens, că poetul susţine aplicarea studiului istoric în fenomenele economice, înlocuirea 
metodei speculative clasice cu cea empirică „adică, într-un cuvânt susținea cu îndreptățire 
relativitatea legilor economice şi necesitatea cercetării condiţiilor de timp şi spaţiu înainte de a se 
lua vreo măsură”: „Dar aici este tot antiliberalismul eminescian, toată ura împotriva factorului 
universal şi credinţa în specificitatea ordinii publice şi economice, pentru care poetul va fi găsit 
sprijin şi în şcoala istorică engleză” [10, p. 261]. Chiar dacă nu găsim articolele lui Shmaller în 
articolele şi notițele lui Eminescu, trebuie să bănuim faptul că poetul cunoştea lucrările sale. 

Soiul de idei din domeniul economiei politice fac parte din marea construcție ideatică 
edificată de el, în care se integrează şi imaginarul liric, devenit convergent cu imaginarul politic. 

Thomas Morus (1478-1595) îl influenţează pe Eminescu nu doar prin proiectarea unei 
societăţi ideale bazate pe proprietatea comună, obligativitatea generală a muncii şi reglementarea 
raţională de către stat a producției şi consumului, ci şi prin însuşi modul în care descrie sub 
aspect grotesc-satiric realitățile sociale din Anglia. Prezentarea concretă a societății engleze 
contemporane lui contrastează evident cu înfăţişarea orânduirii sociale existentă pe insula 
fantastică Utopia. Patosul satiric din partea a doua a tratatului se aseamănă cu acela din 
Scrisoarea a III şi din publicistica eminesciană. 


O anumită similitudine reprezintă şi ideile iluministe promovate de cei doi gânditori. 


1.4. Publicistica eminesciană şi realităţile de azi 

Este bine cunoscută imaginea Parlamentului pe care Eminescu ne-o prezintă în 
Scrisoarea III, ce îşi dovedeşte o deosebită rezonanță actuală în vremurile noastre. Ea este 
realizată în culori total negative, cei adunaţi în Sfatul Țării fiind portretizaţi în chip grotesc, 
caricaturizat. Călinescu menţiona „invectiva goală”, caricatura şi stilul, atrăgând atenţia asupra 
folosirii unor vocabule populare peiorative, precum pocitură, broască, grecotei, smintit, 
stârpitură, fonf, flecar, găgăuţă, guşat, bâlbâit. 

Criticul o consideră un articol de gazetă versificat, care demonstrează facultatea deţinută 
doar de un mare poet, de „a da nobleţă unor pure injurii”, fie şi abstracte şi de a ne face „a găsi 
emoţii în versuri al căror rost este într-o dramă şi ale căror idei se regăsesc într-un articol de 
gazetă”. 

Scrisoarea III este un adevărat pamflet „care tulbure judecata alături de operele de 


tendinţă ale poetului, de articolele din Timpul” [11, p. 344]. 

In viziunea poetului, cei din Sfatul Țării se adună „ca să se admire”, ei reprezentând 
„bulgăroi cu ceafă groasă, grecotei cu nas subțire”, toţi având „„mutre pretinse de roman”. Greco- 
bulgărimea aceasta se prezintă, în chip ridicol, ca „nepoata lui Traian” [58, p. 623]. 

Această imagine satirică apare ca o sinteză poematică a felului în care Parlamentul e 
descris în articolele sale publicistice. Şi aici se face simțită „supărarea etică” (expresie a lui 
Edgar Papu), neîmpăcarea categorică cu starea de lucruri din Cameră. 

Eminescu urmăreşte cu deosebită atenţie sesiunile Senatului şi atitudinile în problemele 
stringente ale ţării. Corpul legiuitor acordă spaţii importante semnificației Constituţiei, dreptului 
constituțional, sistemului electoral, sufragiului universal, raporturilor dintre Parlament şi Guvern, 
mecanismul justiţiei, modului în care se adoptă şi se respectă actele normative. 

Concepţiile sale despre Parlament şi parlamentarism fac parte integrantă din modul 
organicist de a privi lucrurile în toate domeniile. Parlamentul trebuie să reprezinte un stat care 
tinde să devină un organism viu. Acesta există doar având o formă piramidală şi o configurare 
structurală în care se intersectează personalitatea populaţiunii şi personalitatea statului ca atare. 
Elementele constitutive sunt eul, voința şi fapta. În manuscrisul 2257 Eminescu stabileşte chiar 
o schemă, o organigramă, precum zicem azi, care reprezintă în scară ierarhică raporturile 
existente în stat: 

— populaţiunea fizică ce constituie o personalitate (prin eu, voinţa, faptă); 

— statul cu: eul statului (capul statului), voinţa statului (Constituţia; poetul o 
transcrie sub forma „Constituţiune”), fapta (administraţia sau, în transcrierea poetului 
„administraţiune”) [16, p. 195]. 

lată această organigramă în configurarea exactă a poetului: „Eul, voința şi fapta — astea-s 
toate elementele vieţei. Aceste trei momente sunt conţinutul noțiunei personalității. Abstrăgând 
de la comunitate acestea trei sau presupunând că nu le are, ne rămâne din această subtragere 
numai populaţiunea fizică a statului. Dacă această populațiune constituie o personalitate, atuncia 
ea are un eu, o voinţă şi o faptă. Statul are: eul statului, voinţa statului şi fapta statului. Eul e 
capul Statului, numească-se el acuma: împărat, rege, prezident de republică or altfel. Statul 
trebuie să aibă un cap al statului însărcinat cu lucruri importante probleme organice. Voința 
statului e constituţiunea lui, adică constituțiunea e deja organismul voinţei statului — în esenţă 
însă e voinţa statului” [52, p. 195]. 

În continuare Eminescu precizează că aceste trei momente constituie „ştiinţa statului”: 

„Fapta, acţiunea, statul ca activ e administrațiunea. Fiinţa administraţiunei, principiul, 


rațiunea ei, e ca ea să fie statul ca activ; întrucât statul lucrează ceva, el administrează. 

Astfel dar, administraţiunea e o parte a întregului stat şi a organismului său. De aceea 
vom recapitula acele trei momente, care compun ştiinţa statului ca personalitate. Statul asemenea 
personalităţii are cauza sa în sine însuşi, el are esenţa personalităţii, natura vieţei personale. Viaţa 
sa organică va trebui să aibă cum am mai spus-o aceleaşi categorii, pe care le are şi 
personalitatea, adică: eul voinţa şi fapta sa, aceste trei raporturi fundamentale. Eul lui e 
reculegerea statului, reconcentrarea lui într-o personalitate absolută cum am zice. Constituţiunea 
organizează procesul voinţei statului, administraţiunea pe acela al realizării acesteia întru 
împrejurările de dinafară” [52, p. 195]. 

Aşa cum prezintă poetul lucrurile, ţara şi poporul constituie „întregul organism deja dat”, 
fiind nu doar noţiuni, ci fapte. În viziunea lui, „noţiunile capului statului, a constituţiunii în 
sensul larg al cuvântului şi a administraţiunii sunt absolute”; fără aceste trei elemente 
constitutive un stat nici nu se poate cugeta. Statul e noțiune organică şi dreptul de stat nu poate fi 
decât „raportul juridic al acestei noţiuni organice”. 

Capul statului va personifica toate elementele statului, „toate interesele deodată”, deci nu 
doar cele particulare. Constituțiunea, ca formă în care statul îşi formulează voinţa sa este, după 
cum precizează poetul, „organismul care face legile”. Administraţiunea (reală) are sistemă „care 
rezultă din relațiunile adevărate ale vieţii”, ea având obligaţia de a asigura autonomia statului 
fără de alte state, de a se opune (prin armată) pericolelor din afară şi ordinea internă (prin 
serviciul gărzii civile). 

O altă organigramă din manuscrisul 2288 stabileşte raporturile dintre individ, pământ şi 
rasă, dintre individ şi religie, pe care poetul o vede ca un raport către infinit, către Univers: 

„Statul: Raportul individului către mediul finit: pământul, numărul semenilor, dezvoltarea 
din trecut. 

Religia: Raport către infinit. Totdeauna trebuie să-i rămâie posibilitatea de a merge în 
tangentă. Nu va merge departe. Şi lungimea acestei tangente e determinată. Dar trebuie să fie 
liber de-a merge în direcția ei. Rău şi fără cale s-aşteptăm statul ei afară de conştiinţă, căci 
conştiinţa este tocmai punctul de gravitație al individului, care, mişcat de puteri enorme, sare în 
unghiul de scăpare, eșapează într-o tangentă, realitate proporţională, dar în iluzie infinită. 
Tendinţa spre infinit: Instinctul metafizic. 

Tangenta cercului — Religia 

Infinitul 

Progresul — zvârcolirea tangentei în spirală spre un punct oarecare: scopul, ţinta, inela 

ajungem ţinta: lumină eternă, atotştiinţa, atotputernicie. 

Stat: Raport al omului către finit şi rasă. 

Religie...Raport al omului către Univers, către infinit. Lasă puterea infinită care lucrează 
în el să treacă prin sita văzului să scape în tangentă: să devie religie şi metafizică. 

Stat: raport către împărțirea fracțională. 

Religie: raport către împărțirea în linie dreaptă şi universală” [52, p. 275-276]. 

Şi în numeroase articole publicistice Eminescu este preocupat de rolul şi funcțiile 
Parlamentului, care trebuie să asigure, pe de o parte, siguranţa statului (inclusiv al capului 
acestuia), iar, pe de lată parte, de a modera „îngâmfarea” şi „îndrăzneala” celor mari. Poetul are 
în vedere Parlamentul din Franţa, pe care-l credea stat bine organizat, cu instituţii bune „de care- 
o atârnă siguranţa şi libertatea regelui”: 

„Cea mai mare căpetenie din instituţiile acestea e Parlamentul şi autoritatea acestuia. Cine 
au înființat Parlamentul au cunoscut îngâmfarea (Ubermuth) celor mari şi îndrăzneală lor: a 
văzut necesitatea de-a le pune un frâu. Pe de altă parte a cunoscut ura poporului către cei mari, 
răsărită din frică. Pentru a pune la adăpost pe acesta şi de-a lua totodată de asupra regelui 
urmările rele ce se puteau aştepta din partea celor mari dac-ar fi favorizat poporul, el a orânduit 
un al treilea judecător, care să poată, fără a îngreuia poziţia regelui, să domolească pe cei mari şi 
să apere poporul. Nici se putea inventa o orânduială mai bună pentru siguranţa şi a statului, şi a 
regelui” [47, XIV, p. 901]. 

Eminescu compară mereu modul de a adopta legi din ţară cu felul în care se organizează 
legislaţia în alte ţări. Un principiu general valabil este, în viziunea lui, ca fiecare constituţie fiind 
legea fundamentală a unui stat, să aibă drept corelat o clasă anume, pozitivă: 

„Corelatul constituţiilor statelor apusene este o clasă de mijloc, bogată, cultă, o clasă de 
pătriciani, de fabricanți, industriaşi care văd în constituție mijlocul de a-şi reprezenta interesele 
în mod adecvat cu însemnătatea lor, - la noi legea fundamentală nu însemnează decât egalitatea 
pentru toţi scribii de a ajunge la funcțiile cele mai înalte ale statului. De aceea, partidele noastre 
nu le numesc conservatoare sau liberale, ci — oameni cu slujbă: guvernamentali, oameni fără 
slujbă: opoziție. De acolo vecinica plângere că partidele la noi nu sunt partide de principii, ci de 
interese personale; şi principiile sunt interese — dar interesele unei clase pozitive, clasa pozitivă a 
proprietăţii teritoriale, tory conservativ; clasa negustorilor şi-a industrialilor, wygs; clasa 
lucrătorilor, socialiştii. Unde sunt la noi aceste clase pozitive? Aristocraţia istorică — şi ea trebuie 
să fie totdeauna istorică pentru a fi importantă — au dispărut aproape, clasa de mijloc pozitivă nu 
există, golurile sunt împlinite de străini, clasa ţăranilor e prea necultă şi, deci singura clasă 


pozitivă, nimeni n-o pricepe, nimeni n-o interpretează, nimănui nu-i pasă de ea. 

Ne mai rămâne o singură clasă pozitivă, pe al cărui spate trăim cu toţii, ţăranul român. Să 
vedem acum cum ne silim din răsputeri de a o nimici şi pe aceasta cum am nimicit pe celelalte şi, 
împreună cu ea, statul şi națiunea” [42, IX, p. 463]. 

Eminescu se referă, într-un articol publicat în Timpul din 8 mai 1881 şi la modul în care 
se creau legile în Senatul Romei, unde trei generaţii treceau până să se voteze o reformă, care 
mai apoi intra în adevăr în succum et sanquinem. „La noi lucrurile se traduc din franţuzeşte într-o 
noapte şi sunt votate a doua zi cu drumul de fier”, constată cu indignare gazetarul, continuând: 
„De aceea tâmpirea cu care ele se votează, de aceea lipsa de încredere în eficacitatea lor, de 
aceea multe legi sunt născute moarte. Despre o viaţă şi evoluţiune proprie a ideilor ca se 
legiuiesc nu poate fi vorba” [57, V, p. 569]. 

Punctul de vedere — cheie al articolelor publicistice eminesciene care abordează 
problemele statului sub aspect teoretic şi practic este puternica organizare a lui şi întemeierea pe 
„însăşi natura poporului şi a societăţii, pe un obicei al pământului trecut în sucul şi sângele 
locuitorilor, în datinile şi apucăturile lor”. În caz contrar, lucrurile iau o întorsătură gravă, căci 
„statul se constituie din nou, instituţiile proaspete, legile deodată cu botinele, de peste graniţă, 
principiile controversate şi supuse sofisticei avocăţeşti” (Timpul din 26 aprilie 1880). În felul 
acesta se joacă comedia lui Giani şi Flevi, comedia „parvenirii” care n-are nimic cu credinţele 
înrădăcinate, costând foarte scump statul [56, IV, p. 1300]. 

Articolul din Timpul ne vorbeşte despre un fenomen pomenit şi într-o variantă a Scrisorii 
I, care ar putea fi denumit demonizarea lumii contemporane, caracterizată printr-un termen 
economic, drept cămătar. Cămătă, provenit din vechea slavă (după alții din medio-greacă), 
semnifică dobânda excesivă pe care cămătarul (persoană care împrumută bani) o ia pentru 
sumele date cu împrumut. În aceeaşi variantă găsim şi un alt termen economic: marfă, denumind 
devalorizarea frumuseţii alături de cea a binelui, virtuţii, geniului, „sânţeniei”, iubirii. Principiul 
machiavelic al înşelătoriei domina în această lume=cămătar, „nomolită”, desacralizată (=fără 
credinţă în Dumnezeu): „Bun, frumos şi sunt nimica faţă cu această pornire- / virtutea, o nerozie, 
geniul, o nefericire,/ Frumuseţea, o marfă scumpă, sânţenia, un surâs/ Ce-şi permite orişicine. - 
Iubirea demult e moartă,/ Lume-un cămătar mari este, ce-o râzândă mască poartă/ Ca să-nşele pe 
oricine. — Dumnezeul cel proscris // Îşi retrage-a sale raze dintr-o lume nomolită. Ei gândesc că 
el nu este. Ghiara rece şi cumplită/ A demonilor n-o simte nimeni, nimeni apăsând,/ Demonul 
deşertăciunii, al mărirei, al averii,/ Demonul crud şi ironic al minunei ş-a-nşelării/ În fiecare din 
oameni mâinile-şi freacă râzând...” [58, II, p. 180]. 

Ce reprezintă în viziunea lui Eminescu lumea-cămătar şi lumea-nămolită, la care se 


asociază şi o altă imagine metaforică dintr-un articol publicistic: zimpul-cămătar care nu 
48 


întotdeauna face posibilă smulgerea scontului viitorului. Poetul foloseşte termeni financiari 
pentru a caracteriza lumea (românească) ce-i este contemporană şi relaţiile Eului cu Timpul ca 
limită existențială. 

În toate cazurile ni se semnifică o condiție dramatică a omului care plăteşte către lume, 
viaţă şi timp o anumită plată pe care i-o cere însăşi situația sa destinală. 

Conform dicţionarelor de specialitate, camăta este dobânda, de regulă excesivă, 
percepută de cămătar la suma împrumutată. Ea apare în faza finală a comunei primitive, 
amplificându-se în condiţiile feudalismului şi ale capitalismului sălbatic. În Roma antică se luau 
50 de procente, iar mai târziu dobânda a crescut până la 100 de procente şi chiar la 200 de 
procente. Această creştere a fost dictată de existenţa unor surse financiare limitate monopolizate 
de cămătari şi de lipsa unui sistem de credit care ar putea satisface cerințele tuturor 
producătorilor. 

Această semnificaţie pur economică este convertită de poet în una metaforică. 

Termenul financiar de scont e asociat de Eminescu aceluia de cămătar, timpul fiind 
văzut ca „cel mai facil cămătar”. 

„A sconta viitorul e lesne şi cămătarul cel mai facil e timpul. Un copil poate avea 
plăcerile bărbatului, o nație incultă rezultatele civilizației, dar cu ce preţ? Cu acela al degenerării 
şi al stingerii timpurie, căci scontul pe care-l face timpul e mai scump decât oricare altul” 
(Progresul real şi cel fictiv- [De câte ori contestăm...]) [57,V, p. 1345]. 

Scont provine din limba italiană, denumind „1. o operaţie bancară prin care se cumpără 
de către o bancă efecte de comerţ (cambii, poliţe, etc), cu reținerea din valoarea nominală a 
dobânzii până la scadenţă (adică a termenului de plată —n.n.) şi a unui comision. 2. suma de bani 
reprezentând dobânda cuvenită pentru un împrumut şi reţinută de bancă cu anticipație la 
acordarea împrumutului respectiv” (cf. DEXI) 

În contextul argumentării este foarte clar sensul comparaţiei eminesciene; referința se 
face la principiul progresiv al schimbărilor în mediul social şi economic. Calitățile din trecut 
devin insuficiente, şi bilanţul puterilor risipite întrece pe cele noi, astfel încât pentru a susține 
exigenţele prezentului „organismul îşi încheie socoteala sa zilnică cu deficite, cari se traduc în 
morbiditate şi mizerie”. Este motivul pentru care publicistul este considerat „reacționar”: „Din 
cauza acestui punct de vedere, adevărat pentru totalitatea ființelor organice, suntem numiţi 
reacționari. E matematic sigur cu toate astea că tot ce se face, fără o dezvoltare paralelă a 
culturii, în zadar se face, că orice progres real se operează nu în afară, ci înlăuntrul oamenilor şi 
că, cu cât aparențele nejustificate ale programului sunt mai mari, cu atât regresul real cată să fie 
şi el mai simţitor”. 

„Nămol”, de origine dacică, înseamnă, în limbaj uzual, un sediment depus pe fundul 
apelor stătătoare sau rămas după inundație pe malul unui râu, de obicei rău mirositor. Este 
sinonim cu „noroi”, având şi semnificaţia de „morman”, „grămadă mare”. În credinţele populare 
apele stătătoare sunt necurate şi vrăjite. 

Importantă i se pare publicistului Eminescu stabilirea tranşantă a responsabilităţilor 
factorilor constituționali şi exercitarea activității Camerei conform atribuţiunilor ei şi 
competenţei de fapt, fără a se amesteca în atribuţiunile puterii judecătoreşti şi a celei executive. 
Ceea ce voieşte gazetarul, după cum precizează în mod repetat, este conservarea intactă a 
Constituţiei: 

„Prin intact înţelegem însă ca toți factorii constituţionali să-şi îndeplinească misiunea ce 
li se atribuie, pentru a nu se confunda responsabilitatea lor. Camera să fie Cameră, să nu se 
amestece în atribuţiunile puterii judecătoreşti şi a celei executive; puterea executivă să nu 
ocolească responsabilitatea ce-i incumbă prin voturi servile; alegătorul să nu fie stânjinit de a-şi 
exercita dreptul lui printr-un sistem de presiuni morale şi materiale, de ameninţări şi promisiuni 
de funcţii şi favori. 

Dacă însă, de la alegător începând, tot constituționalismul se mărgineşte la păzirea 
exterioară de formalități goale, pe când în fond tot spiritul Constituţiei e falsificat, toate 
garanţiile ei înlăturate, atunci nu mai poate fi vorba de guvern parlamentar. Atunci avem a face 
cu o societate organizată de exploataţie care imitează ţara prin manopere machiavelice şi în 
contra ei dreapta constituțională e în apărare. Ea apără instituţiile actuale şi libertăţile publice. 

Dreapta se poate numi cu drept cuvântul partidul constituţional, lupta ei îndreptată 
contra partidului anticonstituţional, radical, care falsifică şi spiritul şi litera instituţiilor actuale, 
ducându-le ad absurdum şi inspirând neîncredere în eficacitatea lor” [56, IV, p. 1358]. 

Eminescu propune crearea unui sistem electoral care să asigure libertatea alegătorului; 
(fiind neadmisibile apăsările morale şi acţiunile de influențare), „sănătoasa conştiinţă de sine a 
colegiilor electorale”, nefalsificarea alegerilor. Cât priveşte legile, ele trebuie să fie „imitente 
trebuinţelor noastre, vieţei noastre”, trebuie să se pună în dezbatere proiecte de legi tipărite, 
studiate, neelaborate peste noapte şi votate fără pripă; orice lege notată de Adunare trebuie să fie 
în acord cu Constituţia („Nefiind în acord, precizează el în Timpul din 25 iulie 1881, ce e nulă şi 
neavenită şi nimeni nu poate obliga nici pe cetăţeni, nici pe comisiile comunale de-a aplica 
voturi câştiga prin mită şi anticonstituţionale” ); trebuie ca legile să ţină seama de nevoile omului 
de la ţară ca şi de nevoile proprietăţii mari; trebuie ca legile să ţină cont de obiceiul pământului; 


legile trebuie să fie „legi adevărate”, adică legi care „modifică o veche sau greşită ordine de 

lucruri şi numai ele sunt în stare a agita în adevăr cugetarea şi voinţa unui popor; trebuie 
asigurată aplicarea corectă a tuturor legilor. 

În momentul în care fiecare persoană, în virtutea propriului său drept, intră în conflict cu 
altă persoană care are acelaşi drept, intervine autoritatea statului, care exercită dreptul său de a 
menţine raporturi normale între indivizi prin mijlocirea activităţii judecătoreşti. Voința statului se 
materializează prin serviciul justiției. Un specialist în materie remarcă: 

„Când apare necesitatea intervenţiei justiției în raporturile dintre oameni? Eminescu 
consideră că o persoană nu se poate dezvolta dacă nu i se asigură libertatea, nu i se recunosc 
drepturile, pentru a se împlini astfel „atât materialmente, cât şi spiritualmente”. Dar omul nu-şi 
poate asigura singur inviolabilitatea, inclusiv din punctul de vedere „al ideii dreptului”, deşi 
încearcă să se apere prin intermediul justiției individuale. Dificultatea apare atunci când fiecare 
persoană, în virtutea propriului său drept, intră în conflict cu dreptul altei persoane. În acest 
moment, intervine însă statul, care este îndreptăţit să menţină raporturi normale între indivizi şi 
„să realizeze dreptul”, sarcină pe care o îndeplineşte prin intermediul activităţii judecătoreşti, 
sau, cum menţionează Eminescu, „serviciul justiţiei este de esenţa administrațiunii, prin care 
voinţa statului se materializează”, iar „Acea voinţă a statului îndreptată asupra dreptului este 
legea dreptului (juridică), complexul legilor acela, care se raportă la relațiunile oamenilor 
singulari între olaltă” [117, p. 36]. Eminescu arată că prin legea dreptului se realizează voinţa 
statului, prin intermediul activităţii judecătoreşti, care are îndatorirea de a înfăptui justiţia. 
Practic, voinţa statului se materializează în cadrul procesului. Instanţele judecătoreşti sunt 
organisme care pun în aplicare legile în limita competenţelor recunoscute, iar ministerul justiţiei 
administrează aceste instanţe. Eminescu va analiza raportul dintre instanţe şi minister, reținând în 
mod just că numai instanţele au puterea de a se pronunţa asupra problemelor de drept, rolul 
ministerului fiind doar acela de a asigura condiţiile necesare ca instanţele să-şi desfăşoare în mod 
corespunzător activitatea. El va afirma că atunci „când însă cineva cercetează, ceea ce e valabil 
după litera legilor, atunci e judecător”. 

Desigur, instanţa judecătorească trebuie să stabilească adevăratele raporturi juridice 
dintre persoane, sentinţa pe care o pronunţă să fie confirmarea adevărului. Este posibil însă ca 
Justiția „rău informată” (adică probele pe care le administrează să nu fie în deplin acord cu 
adevărul), să facă o eroare judiciară; aceasta însă „nu schimbă nimic din esenţa dreptului, căci cu 
toate astea, a doua zi, justiţia, bine informată, va revoca o sentinţă ori o aprobare nedreaptă”. 

Eminescu propune într-o serie de articole publicate în Timpul de regulă cu caracter 
polemic (ţinta permanentă fiind D. Brătianu şi C.A. Rosetti) un cod deontologic pe care este 


obligat, prin însăşi calitatea lui, să-l respecte deputatul. 

Acesta nu poate fi decât un adevărat patriot, care să reprezinte interesele generale, să dea 
dovadă de o înaltă moralitate, de probitate, căci rolul lui „e o lucrare concretă, de valoare, ca 
oricare alta”. Atunci când Guvern şi Parlament, notează Eminescu în „Pe când discutam...” sunt 
compuse din bărbaţi „hoţi şi trădători”, „ţara, în părțile ei constitutive, merge spre disoluţie şi 
anarhie”. Administraţia, mai notează gazetarul, înlătură, prin puterea care i-o dă autoritatea 
statului, predicile care apar în procesele de dezvoltare economică şi intelectuală a ţării. 

Starea de lucruri din Parlament este una dezamăgitoare, acesta prezentându-se exact aşa 
cum apare în Scrisoarea III. Este plin de „patrioţi”, de „panglicari în alte ţării”, de tot „ce e 
perfid şi lacom, tot Fanarul, toţi „loţii” de toți fonfii şi flecarii, găgăuţii şi guşaţii”. Articolul 
„Abstracţie făcând...” constată faptul că D. Brătianu a avut nevoie de „nulităţi fără trecut, fără 
tradiţii, unele chiar fără patrie ori naționalitate hotărâtă”, care ridică mâna la comandă, la orice 
zice Guvernul. Raportul juridic nou dintre D. Brătianu şi partizanii săi se bazează pe principiul 
Dout des: dau votul dacă îmi dai cutare lucru. „Acest cutare lucru se precizează în articol, e 
foarte deosebit. Unii cereau câte trei-patru funcţii, pe lângă postul de deputat, alţii întreprinderi, 
alte moşii de ale statului, cu supoziţia gătelii, până ce în fine guvernul central scapă cu totul 
frânele din mână, încât toate numirile în funcțiuni se fac nu după titlu ori merit, ci după cum 
ordonă deputaţii, care la rândul lor atârnă de comitete de politiciani de profesie, formate în fiece 
centru de judeţ. Aceste comitete îşi împart totul în familie. Ele creează din banii judeţelor burse 
pentru copiii patrioţilor trimişi în străinătate să numere pietrele de pe bulevarde, ele decid a se 
face drumuri judeţene pe unde patrioţii au câte un petic de moşie, încât toată munca publică, fie 
sub formă de contribuţie, fie sub cea de prestaţiune, se scurge direct ori indirect în buzunarul 
unui patriot” [57,V, p. 535]. În spiritul caricaturizat al Scrisorii III, Parlamentul apare şi în 
articolul „Ceea ce li se pare curios...”, ce ia în discuţie problema dizolvării lui, care, după cum 
ironizează gazetarul, nu e un Parlament, ci o grădină de Parlament, „grădină model, zoologică, 
unde toate apetiturile organice sunt reprezentate, începând cu nestinsa sete de profit a 
republicanilor de la Ploieşti şi începând cu virtutea jocului de bursă pentru titluri 6 la sută” [57, 
V, p. 541]. 

Este lesne să găsim o marcă beletristică comună între acest articol şi Scrisoarea III, 
grădina zoologică fiind varianta izomorfă a „bestiarului” reprezentat de „mutrele pretinse de 
romani”. 

C. Dobrescu distinge în Scrisoarea III o interrelaționare dintre partea întâia şi partea 
finală, între oştirea otomană ce reprezintă Răul exterior şi „oastea? de stârpituri, „irozii”, 
„saltimbancii”, care reprezintă Răul interior, procesul subversiv al invaziei străine. Criticul 


constată că teoria maioresciană a „formelor fără fond” se transformă în imaginarul poetic 

eminescian, în ceva ce nu mai are legătură cu doctrina spiritus-ului rector al junimismului. Este 

vorba de teoria rasială a statului: „Poetul evoluează spre o percepție tot mai accentuată a 

birocraţiei raționaliste şi a democraţiei parlamentare drept siluiri ale „firii” sociale” [30, p. 263]. 
„Urâciunea fără suflet, fără cuget, / Cu privirea — mpovărată şi la fălci umflat şi buget./ 

Negru, cocoşat şi lacom, un izvor de şiretlicuri ” care „da tovarăşii săi spune veninoasele-i 
nimicuri” personifică, după părerea criticului, demonul „modern” ce apare la apogeul suficienţei 
meschinăriei şi mediocrităţii. 

Politica, în viziunea poetului, perverteşte moral politicianul apărând ca un uzurpator (în 
Bogdan Dragoş, în Gemenii). „Dar partea pamfletară a Scrisorii III ne avertizează asupra 
faptului că această critică a „puterii” înţeleasă ca ”pervertire”, care se foloseşte de un imaginar 
apocaliptic, este adresată, în particular, instituţiilor şi valorilor modernităţii”. 

Pornind de la disprețul față de „politică” în general, pe care o leagă de „păcatul originar”, 
al voinţei oarbe de putere , radicalismul fantasmatic eminescian ajunge la disprețul deschis față 
de democraţia parlamentară care, ca expresie predilectă a ceea ce Eminescu percepe drept cinism 
manipulativ, ar contraveni părții „bune”a naturii umane. Vehemenţa acestei atitudini se 
accentuează atunci când „sterilitatea” instituţiilor liberale este imaginată ca principială sursă a 
coruperii naturii sufleteşti a românilor [30, p. 264]. 

Fireşte, asupra lui Eminescu au avut un deosebit impact concepția despre 
conservatorismul european a lui Edmund Burke (în Reflecţii asupra Revoluţiei din Franţa, 
1790), discuţiile despre problemele rasiale care aveau loc în Germania, ideile secolului al XVII- 
lea despre „morală naturală” şi filosofiei schopenhauriană despre voinţa „oarbă” de a trăi 
(reinterpretată, eminescienizată, cum a demonstrat Mihai Cimpoi). Instituţiile moderne sunt o 
expresie a pervertirii şi degenerării, fiindcă vin contra ordinii naturale. 

Interesantă apare şi precizarea criticului că, dincolo de gravitatea problemelor luate în 
dezbatere, receptate şi astăzi ca atare, trebuie să ţinem cont de faptul că avem o proiecţie 
carnavalescă, pamfletară, care presupune o exagerare grotescă, periodică, la care Eminescu 
recurge şi în poeme scrise în manieră parodică pentru lecturare la şedinţele Junimii (bunăoară, 
Antropomorfism). 

Tiradelor carnavaleşti le-a fost denaturată semnificația în perioada interbelică, 
promovatoare a unei democraţii de mese instabile. De aceea e necesar să tragem o linie de 
demarcaţie între ceea ce ţine de problematica gravă, actuală şi azi, şi ceea ce ţine de imaginarul 
poetic, de viziunea carnavalescă. „Dacă facem, însă, efortul de a le reinsera în contextul lor 
cultural originar, vom descoperi că între prima şi cea de-a doua parte a Scrisorii III se stabileşte, 


de fapt, acelaşi raport pe care, în dramele schakespeariene, îl întreţin regimul eroic şi registrul 

comic. Ca şi la Shakespeare, conchide exegetul, palierul carnavalesc al existenţei este chemat să 
contribuie la apologia virtuţilor eroice, să consolideze acea simbolistică a măreției în jurul căreia 
se articulează întotdeauna imaginarul spaţiului public” [30, p. 270]. 

Eminescu cere parlamentarilor respectarea legilor morale (integritate, patriotism, urmarea 
principiilor constituţionale) şi un profesionalism desăvârşit, căci „cauza relelor noastre” este 
„lipsa de cultură adevărată”. „Jucăria parlamentară” nu promovează interese naţionale, ci 
concentrează „multă incapacitate, perversitate morală, lăcomie de avere publică şi invidie pentru 
tot ce răsare cu un cap peste masă, peste cei ce nu gândesc şi nu au nimic” [57, V, p. 522]. 

„O societate ca a noastră, care nu se întemeiază pe muncă, e o societate coruptă”, notează 
Eminescu, deschizând parantezele: 

„Organizaţia de astăzi a favorizat fuga de muncă; ea a ridicat elemente care n-au nimic în 
fruntea statului, ca să trăiască sau să se îmbogăţească din averea lui, şi tot organizaţia aceasta a 
făcut şi pe alte clase să creadă că numai prin politică poţi ajunge la ceva. Astfel profesorii de 
universitate, în loc să-şi caute de treabă, fac politică; profesori de licee şi de şcoli primare 
asemenea; ingineri, medici, scriitori, muzicanți, actori chiar, toţi fac politică pentru a parveni. Şi 
acesta e răul cu desăvârşire mai mare; căci relele actuale ar putea fi trecătoare, dar corupându-se 
însuşi nervul oricărei societăţi, iubirea de muncă, nu numai e nici măcar speranţa de îndreptare. 
Armata noastră poate câştiga bătălii. Alecsandri poate scrie versuri nemuritoare, un ministru de 
externe poate conduce politica în afară cu nemaipomenită dibăcie; toate acestea împreună vor 
forma luxul istoric al existenţei noastre, dar acest lux nu va opri descompunerea sângelui nostru 


social, pieirea noastră prin pieirea muncii” [56, IV, p. 523-524]. 


1.5. Concluzii la Capitolul 1 
1. Eminescu manifestă un interes deosebit pentru sociologie încă din anii de studenţie, 


fapt demonstrat de anumite însemnări manuscrise cuprinse în Fragmentarium. Eminescu 
consideră sociologia „unica ce atinge interesele oamenilor, sentimentele, patimele şi prejudiţiilor 
lor” [52, p. 151 ],văzând în ea, ca şi Max Scheler mai târziu, o axă a întregii sfere a cunoaşterii, în 
fond o ştiinţă a ştiinţelor. 

2. Eminescu are o concepţie originală despre societate, care se bazează pe postulate 
sociologice, pe fapte pozitive, pe observaţia acestora în procesul de devenire naturală care se 
conturează într-o direcţie dinspre trecut spre viitor. 

3. Găsim la el mai mulţi termeni sociologici precum progres, popor, rasă, clasă (de 
mijloc sau veche superioară), muncă (pe care trebuie să se bazeze dezvoltarea civilizaţiei şi 
culturii). 

4. Eminescu aplică principiile doctrinare ale marilor economişti politici, în analiza 
propriu-zisă a problemelor concrete ale societății româneşti precum echilibrul, armonia şi 
stabilitatea,  autoreglarea mecanismului pieții, raportul dintre consum şi producție, 
protecționismul, producerea de valori, natura statului, unitatea naţională, legislaţia, proprietatea. 

5. Concepţiile lui Eminescu despre Parlament şi parlamentarism, fac parte din modul său 
organicist de a privi lucrurile. Un rol deosebit acordă autorității Parlamentului, „cea mai mare 
căpetenie din instituţiile unui stat”. 

6. Starea de lucruri dezamăgitoare din Parlament, analizată în publicistică, apare şi în 


tabloul grotesc din Scrisoarea II [102, p.71-73]. 

II. INTERCONEXIUNILE TEMATICE DINTRE PUBLICISTICĂ ȘI POEZIE 


2. 1. Motive filosofice şi lirice comune 

Creator pentru care poezia nu este un exerciţiu exterior, ci un mod profund de existenţă. 
Marile teme ale creaţiei eminesciene au fost analizate de G. Călinescu în Opera lui Mihai 
Eminescu, lucrare în cinci volume, apărută între anii 1934-1936. Ele se clasifică în trei mari 
coordonate, care reprezintă în acelaşi timp şi sursele de inspiraţie ale creaţiei eminesciene: 
istoria, natura şi folclorul. Pe lângă acestea mai întâlnim şi alte teme abordate de Eminescu în 
opera sa, precum cosmogonia, iubirea şi tema geniului. 

Reflectarea temelor şi simbolurilor existenţiale din ciclul Scrisorilor le reîntâlnim şi în 
„Esenţa fiinţei. (Mi)teme şi simboluri existenţiale eminesciene” de Mihai Cimpoi. Aici găsim 
viziunea eminesciană asupra vieţii, fiinţei, morţii, nefiinţei, abisului, devenirii, disperării, lumii 
ca teatru, fiinţei şi raţiunii, unele din aceste teme fiind întâlnite şi în ciclul Scrisorilor lui 
Eminescu. 

Astfel, Mihai Cimpoi spune că „viziunea eminesciană asupra vieții consună cu viziunea 
modernă asupra vieţii ca proces continuu de trecere de la neviu la viu printr-o creştere 
negentropică graduală a originii componentelor sistemelor vii, viaţa apare din viaţă, viaţa dă 
naştere la viaţă. Viul este un sistem bine ordonat, în care fiecare element îşi are funcţia şi poziția 
sa predeterminată” [16, p. 11]. Eminescu gândeşte viaţa anume ca pe un plan arhitectural iniţial, 
codificat în punctul prin care s-a mişcat, „Punctu-acela de mişcare, mult mai slab ca boaba 
spumii,/ E stăpânul fără margini peste marginile lumii.../ De atunci negura eternă se desface în 
fâşii,/ De atunci răsare lumea, lună, soare şi stihii...” [58, p. 611]. 

Arhitectul şi constructorul, ca ipostaze ale viului plănuit şi ale celui în proces de realizare, 
de „executare” sălăşluiesc împreună într-un singur „pachet” existenţial, în care începutul 
desfăşurării forţei („mult mai slab ca boaba spumii”) este cauză şi scop, este posibilitate de 
mişcare şi mişcare declanşantă, este reproducere ca autoreproducere, este pachet despachetat, 
este nucleul denuclearizat, este replică a mişcării la starea pe loc ce naşte un sistem întreg de 
replici, este sistemul viu al atragerii progresive în viaţa animată de dor nemărginit. 

O altă temă tratată intens de Eminescu este moartea. Omul eminescian trăieşte moartea cu 
o intensitate deosebită, căci ştie că împreună viaţa constituie două file ale existenţei. Îi este de 
ajuns omului eminescian să privească în toată strălucirea fiinţa, ca să întrevadă deodată şi 
umbrele nefiinţei, căci cea dintâi dă naştere, în mod hegelian, opusului său, nimicul, pentru ca 


cele două să fie mediate de conceptul de „devenire”. 

Mihai Cimpoi spune: „Visul în vis ilustrează întrepătrunderea adâncă a vieţii şi morţii, 
complementaritatea organică alternantă din partea uneia şi celeilalte. Omul eminescian e, astfel, 
un visător deplin care visează un vis împachetat după felul sertarelor chinezeşti sau al 
matrioştelor ruseşti. Visul iese din vis, visul provoacă vis, astfel încât este depăşită uşor limita 
opozitivului: visul luminos devine un vis sumbru, întunecos şi viceversa, nu înainte, fireşte, de a 
trece printr-o întreagă desfăşurare filmică a reveriei multicolore” [16, p. 16]. 

Visul color este, după cum afirmă psihologii moderni, o manifestare a hipersensibilităţii. Şi 
omul eminescian, este, bineînţeles, un hipersensibil, un visător cu ochiul deşteptat înăuntru (ca în 
Scrisoarea III). El strecoară spectral realitatea prin acest ochi, transformând-o într-o 
suprarealitate fină, ţesută numai dintr-o materie străvezie de vis. Astfel se naşte un tărâm 
fantasmatic, de năluciri suprarealiste, de şoapte surdinizate, de mişcări involuntare care sunt, de 
fapt, nişte alunecări, nişte orbecăiri, nişte străpungeri de ceaţă. Copleşite de o atare somnie 
vegetală, simţurile amorţesc şi captează în modul cel mai difuz miresmele, sunetele şi culorile. 

Omul eminescian are un senzor aparte şi pentru frumuseţe, fapt explicabil prin deschiderea 
sa către această valoare supremă. Contactul cu ea nu se face la nivelul contemplării pasive sau 
active, ci la nivelul implicării valorizate. Implicarea se manifestă în acest caz în temeiul unei 
atracţii, fascinaţii sau încântări de natură iraţională. Gândirea eminesciană se vede neputincioasă 
în a concepe vidul frumuseţii, „cojile” aparenţei ei: „A frumuseţii haruri goale ce simţirile adapă/ 
Încăperile gândirii mai nu pot să le încapă” [58, p. 625]. 

O altă temă generală întâlnită în Scrisori sunt limitele. 

Limitele recheamă, în chip firesc, demonul negaţiei. Lumea se redemonizează, 
„sămburele” ei dovedindu-se a fi eterna-răutate, iar veşnicul acelaşi, neschimbătorul de fond, 
astfel încât credinţa inversă ar fi tocmai limitarea acestui adevăr: „A visa că adevărul sau alt 
lucru de prisos/ E în stare ca să schimbe în natur-un fir de păr,/ Este piedica eternă ce-o punem la 
adevăr” [58, p. 631]. 

Limitele omenescului sunt mereu sfidate de poetul nostru în meditaţiile etice din Scrisori, 
din Glosă şi din Luceafărul: „lar în lumea cea comună a visa e un pericul,/ Căci de ai cumva 
iluzii, eşti pierdut şi eşti ridicul” [58, p.616]. Iar limitele existenţei ca atare fac să transforme 
cerul cugetării într-un ocean de întuneric rece, nefamiliar. E un adevărat un cerc „inimic”. 

Exprimarea motivului suferinței eminesciene este descrisă de asemenea de către Mihai 
Cimpoi în felul următor: „Ca om al hybris-ului, al punctului de vârf al trăirii, omul eminescian 
trăieşte întreg spectrul suferinţei ca realitate psihică substanţială care aduce revelaţia limitelor 


existenţei” [16, p. 52]. 

Simţind această suferință, omul eminescian se simte închis într-un cerc al predestinării în 
care totul e alergare vană, aşa cum vană este alergarea unui cal în jurul ţăruşului de care este 
priponit (imaginea e dintr-o variantă a Scrisorii I). Suferința impune deci o dorinţă a unei 
închideri fatale; odată intrată în acest cerc închis nimeni nu mai are decât dorinţa intrării într-o 
stare de repaus. 

Alte două mari teme romantice reprezintă spațiul şi timpul, precum şi inseparabilitatea 
acestor două motive. Omul eminescian resimte, apropie şi identifică şi el cele două forme de 
percepere a universului printr-o stăruitoare încercare de a le unifica într-o singură reprezentare, 
într-un singur tablou sintetic, aşa cum încearcă de altfel întreaga epocă modernă. 

Poetul nostru a imaginat şi el o curbă în Infinit a Universului în spirit einsteinian şi un dans 
al particulelor cosmice, pe care îl fixează aparatele suprasensibile din buble chamber (camere de 
ceaţă): „De atunci şi până astăzi colonii de lumi pierdute/ Vin din sure văi de chaos pe cărări 
necunoscute/ Și în roiuri luminoase, izvorând din infinit,/ Sunt atrase în viaţă de un dor 
nemărginit. (...) În această nemărginire ne-nvârtim uitând cu totul/ Cum că lumea asta-ntreagă e 
o clipă suspendată,/ Că-ndărătu-i şi nainte-i întuneric de arată./ Precum pulberea se joacă în 
imperiul unei raze,/ Mii de fire viorie ce cu raza încetează,/ Astfel, într-a veşniciei noapte pururi 
adâncă,/ Avem clipa, avem raza, care tot mai ţine încă...” [58, p. 611]. 

După cum menţionează C. Noica, în Jurnalul de idei, (1990), omul eminescian este o ființă 
potrivnică trecerii timpului: „În fiecare din noi, ca şi în fiecare epocă, Zeus îşi face încercarea 
împotriva lui Kronos” Poetul reuşeşte să surprindă timpul în ipostaze diferite ce implică 
profunde meditații filozofice. Timpul este nemilos, curge în acelaşi mod pentru toţi, indiferent de 
condiția omului, idee surprinsă în Scrisoarea 1, pentru că până şi „bătrânul dascăl” este supus 
morţii, deşi genialitatea lui îl ridică deasupra celorlalți. 

Timpul este prezentat în imagini diferite pentru că el însuşi pare a fi o carte cu file din care 
nu putem schimba decât prezentul. Eminescu s-a remarcat prin talentul deosebit de a împleti în 
poezie meditații filozofice de importantă fundamentală. Trecerea inexorabilă a timpului 
marchează existenţa fiecărui om şi doar inteligenţa îl va face pe acesta să înţeleagă că trebuie să 
dea un sens vieţii sale pentru a nu se pierde în neantul Universului. 

Mulțumită creaţiei eminesciene, fiecare cititor care pătrunde în universul poetului, ia 
contact cu problema timpului, reuşind să găsească unele răspunsuri la anumite întrebări. Şi chiar 
dacă răspunsul nu este suficient de elocvent, rămânem cu sentimentul că am pătruns într-o lume 
a întrebărilor, a originilor Universului, ce până atunci ne era închisă. Ni se deschid astfel noi 
perspective, şi urmând îndemnurile poetului, poate vom reuşi să ne valorificăm pozitiv existenţa 


şi ne vom transforma prin existenţa prezentă, viitorul care acum nu ne aparţine. 

Un alt simbol cu o semnificaţie profundă în opera eminesciană este simbolul cercului, care 
în literatură este simbolul universului, aşa cum punctul reprezintă fiinţa supremă care îl susţine. 
Centrul cercului este întotdeauna la egală distanţă de toate punctele aflate la periferie. De aceea, 
cercul este şi un simbol al echilibrului. Punctul este o expansiune care dă naştere cercului, a 
manifestării. Un cerc cu un punct înăuntru este simbolul soarelui, al spiritului care hrăneşte 
materia. Cercul este totodată simbolul eternei reîntoarceri, al ciclicității care se regăseşte în 
natură sub forma anotimpurilor, zilelor, fazelor lunii etc., regăsindu-se chiar şi la nivel celular. În 
cele 5 elemente cercul este simbolul aerului, al spaţiului, expansiunii. 

Poetul nostru vede în cerc semnul simbolic al absolutului, „herbul eternității”: „Cercul: 
divizibilitatea centrului în infinit prin toate diametrele posibile şi ele fiind infinite, şi în toate 
acestea acel centru rămâne un punct matematic, unde se-ntâlnesc toate liniile diametrelor, fără ca 
el însuşi să fie împărțit” [52, p. 345]. 

„„Centrarea, îndrumarea în aceeaşi direcție şi cuprinderea în această clipă a tuturor 
momentelor şi mişcărilor va electriza în mod deosebit imaginarul eminescian, generând un 
complex de semnificaţii care relevează misterul fiinţei” [16, p. 121]. Chiar şi în planul elementar 
fenomenologic se obțin proiecţii revelatoare anume prin delimitarea şi centralizarea, 
concentrarea privirii în cercuri de lumină: „Dar printre fum şi lupte în cercul de lumină./Se văd 
cereşti casteluri de-a lui Hristos tării” (închinare lui Ştefan Vodă). Cercurile tremurânde ale apei, 
ca şi cercurile unduitoare (vălurânde) din interspaţiile cosmice marchează o ontologizare, o 
încărcare cu sens ființial a viziunii asupra lumii: „Numai lebedele albe, când plutesc încet din 
trestii,/ Domnitoare peste ape, oaspeţi liniştii acestei,/ Cu aripele întinse se mai scutură şi o taie,/ 
Când în cercuri tremurânde, când în brazde de văpaie” [58, p. 625]. 

Simbolismul medieval ocupă un loc de frunte în cadrul simbolismului Scrisorilor 
eminesciene. Cavalerul din Scrisorile eminesciene nu doar îşi proiectează „dorul demonic”, 
„feeria unui mândru vis de vară”, patimile şi „amoru-i cu nesaţiu”, întreaga „lume de gânduri”, ci 
desfăşoară în evantai baroc o meditaţie asupra legilor naturii, asupra sfinţeniei dragostei, asupra 
lumii ca „teatru de păpuşi” (altă temă medievală) şi eternității artei. 

Mihai Cimpoi spune că nucleul ideatic al teatralităţii lumii aflat în Scrisori, se construieşte 
după principiul încrucişării motivelor, al chiasmului, al interpunerii de oglinzi:primele două fiind 
puse în faţa ultimelor două şi toate rotindu-se în jurul celei axiale (din Scrisoarea ID). 

Scrisoarea I înfăţişează o scară a fiinţelor cu roluri şi sorți predeterminate care reprezintă 
esenţa imuabilă a existenţei, un Unu care e în toţi, precum Una e în toate: „Începând la talpa 
însăşi a mulţimii omeneşti/ Şi suind în susul scării pân la frunţile crăieşti,/ De a vieţii lor enigmă 
îi vedem pe toţi munciţi,/ Făr-a a şti să spunem care ar fi mai nenorociţi.../ Unul e în toţi, tot 

astfel precum una e în toate,/ De asupra tuturora se ridică cine poate,/ Pe când alții stând în 
umbră şi cu inima smerită/ Neştiind se pierd în taină ca şi spuma nezărită-/ Ce-o să-i pese soartei 
oarbe ce vor ei sau ce gândesc?.../ Ca şi vântu-n valuri trece peste traiul omenesc” [58, p. 512]. 

În Scrisoarea II este imaginat un astronom în postură de panglicar „cosmic” ce scoate 
lumile din chaos ca dintr-o cutie şi înşiră epocile „ca mărgelele pe aţă” („Atunci lumea-n 
căpăţână se-nvârtea ca o morişcă,/ De simţeam, ca Galilei, că comedia se mişcă”) [58, p. 615]. 

Din spectacolul grotesc al lumii prezentului, radiografiat în stil retorico-sarcastic în 
Scrisoarea III, a dispărut Apollo, zeul frumuseţii, scena fiind umplută de saltimbanci şi irozi, de 
toţi irozii, de toţi nerozii, de „panglicari în ale ţării, care joacă ca pe funii/ Măşti cu toate de 
renume din comedia minciunii”, pociturile cu „bulbucaţii ochi de broască”, falşii patrioţi care nu 
sunt decât „quintesenţă de mizerii de la creştet până-n talpă”, „mutrele pretinse de roman”, „tot 
ce e perfid şi lacom, tot Fanarul, toţi iloții”, „răii” şi „famenii” care nu sunt decât „ciumă-n 
lume” şi „creaturi”. Prin astfel de portretizări rapide ale unor indivizi mecanizaţi, încremeniţi în 
contururi de mască, din care s-a scurs esența umană, Eminescu creează, cu penelul lui Goya 
parcă, un adevărat „bestiarum” teatral al creaturilor monstruoase ale prezentului. 

Scrisoarea IV subtilizează portretul grotesc al oamenilor prezentului, care sunt-de astă 
dată-actori aserviţi „cauzei din natură”, instinctului „atât de van/ Ce le-abate şi la păsări de vreo 
două ori pe an”, unui „amor străin”, unui Altul care-i inspiră la ură şi la continuarea povestei lui 
Cain. Ei fac gesturi, spun papagaliceşte, deci mecanic, vorbe pe care nu le pricep. E povestea 
lumii, veche ca şi ea, reiterată maşinal, orbeşte: „O, teatru de păpuşe... zvon de vorbe omeneşti,/ 
Povestesc ca papagalii mii de glume şi poveşti/ Fără ca să le priceapă... După ele un actor/ Stă de 
vorbă cu el însuşi, spune zeci de mii de ori/ Ce-a spus veacuri dupolaltă, ce va spune veacuri 
încă,/ Pân ce soarele s-o stinge în genunea cea adâncă” [58, p. 627]. 

În sfârşit, Scrisoarea V, prezintă- în contratemă cu masca (obrăzarul) de ceară (aşa apare 
femeia în mai multe poeme), cu grimasa zâmbetului pe gură — teatrul interior al inimii poetului 
care bate „ritmul sfânt al unei ode” şi care e însetat demonic după dulcele lumini ale idealităţii 
feminine: „Ea nici poate să-nţeleagă că nu tu o vrei...că-n tine/ E un demon ce-nsetează după 
dulce-le-i lumine,/ C-acel demon plânge, râde, neputând s-auză plânsu-şi,/ Că o vrea... spre-a se- 
nţelege în sfârşit pe sine însuşi...” [58, p. 630]. 

Teatralitatea este o dimensiune existențială fundamentală, principiul ontologic structurant 
al întregului univers eminescian. Imensului theatrum mundi, configurat cu tonuri melancolice 
sau ironice, cu întreg spectacolul tragic al degradării, mecanizării, neantizării, i se asociază forul 
lăuntric, theatrum interioris, în care se desfăşoară drama pierderii şi recuperării identităţii, a 


redării sinelui originar, narcisic. 

Marele economist român Mihail Manoilescu vorbea, la 1935, despre cultura economică de 
excepţie pe care o avea poetul nostru, făcând o legătură şi cu apologia savantului, pe care o făcea 
în Scrisoarea I: „Şi, totuşi, Eminescu a fost un economist, şi încă unul de linie mare. Eminescu a 
avut, întâi o cultură reală în domeniul economic. I-a citit pe toţi clasicii economiei şi în special 
pe Smith, i-a citit pe revoluționarii — de atunci — ai economiei şi mai ales pe List; în sfârşit pare a 
fi citit — şi în orice caz a înţeles — opera lui Karl Marx”. Economistul român remarcă şi cultura 
matematică a lui Eminescu, fiindcă paginile lui vădesc „o comprehensiune adâncă a valorii 
mijloacelor matematice pentru dezlegarea tainelor lumii”: „Asupra întregii lui opere filozofice 
domină obsedanta idee pitagoriciană a posibilităţii de a exprima cantitativ, prin numere, toate 
fenomenele din Cosmos, idee care culminează în faimoasa apologie a savantului: „Precum Atlas 
în vechime sprijinea cerul pe umăr/ Aşa el sprijină lumea şi vecia într-un număr”. Eminescu 
stăpânea clar cele două elemente indispensabile gândirii ştiinţifice economice: o cultură profundă 
şi intuiţie cantitativă. Şi pe lângă ele, mai avea darul de a „prinde în chip nemijlocit realitățile 
economice şi a le reda într-o formă de o surprinzătoare noutate” [122, p. 131-132]. Poetul e 
completat de economistul care acordă o atenţie deosebită fenomenelor ce se petrec la nivelurile 
de jos ale „vieţii naţionale” şi realității economice. 

„Cel mai mare poet între poeţi e, alături de alți poeţi între economişti, singurul economist 
între poeţi”, constată Mihail Manoilescu, menţionând şi faptul că „a avut o concepţie integrală 
asupra fenomenelor economice”, apropiată de cele mai moderne concepţii în domeniu, în special 
de idealismul care domină concepţiile recente, diferite de cele clasice lberiste. „Aceasta dă 
gândirii lui Eminescu o strălucire şi o actualitate de care nu ne dăm îndeajuns seama” [122, p. 
143]. 

În studiul său Ecouri din „Scrisoarea III” în proza politică profesorul G. I. Tohăneanu se 
referă la infiltraţiile poetice în publicistica eminesciană care sunt explorate de cercetători. 

O primă paralelă pe care o face este cea dintre poezia La steaua şi articolul În fața lui 
Ștefan Vodă din Timpul de la 18 iunie 1883: 

„La steaua care-a răsărit/ E-o cale-atât de lungă, Că mii de ani i-au trebuit/ Luminii să 
ne-ajungă/ Poate de mult s-a stins în drum/ În depărtări albastre/ lar raza ei abia acum/ Luci 
vederii noastre...” [58, p. 722-723]. 

Textul publicistic preia această comparaţie a domnitorului cu soarele „ce demult s-a stins, 
dar a cărui lumină călătoreşte încă mii de ani prin univers după stingerea lui”. 

O a doua paralelă cercetătorul o face între versul „într-un mod fatal legate de o mână de 
pământ” din Scrisoarea I şi articolul Cum cad ministerale: „defectele acelea care sunt în mod 


fatal legate de calităţile rele”. 

Ecouri din Scrisoarea III sunt identificate în construcţiile sintactice cu ajutorul negaţiei: „O 


p> 


tu nici visezi bătrâne, câţi în cale mi s-au pus!” — „tineri care nici visează încă”; „nici pretind, 


nici ar primi [...] recompense”; „nici curge, nici pică”; „aceste tinichele, care nici se beau, nici se 
mănâncă, nici cântă cuplete, nici joacă balet”. 

Versul „Nici visezi că înainte-ţi stă un stâlp de cafenele” îşi are corespondent în mai multe 
articole de publicistică: „Stâlpii de cafenele ai Bucureştilor” sunt vânzători de bilete a 
cântăreţelor de la Ionescu, directori de bancă şi şefi la divizia instrucției publice cu patru clase 
primare, „basmul devenit insipid, pe lângă că e mincinos, al meritelor stâlpilor de cafenele” ; 
„tonul de impertinenţă literară cu care nulități de cafenele încearcă, de la un timp încoace, a se 
introduce în republica literelor”. 

G. I. Tohăneanu observă că „substituirile lexicale parțiale, operate de poet, la răstimpuri, în 
structura sintagmei sunt... agravante” [129, p.123]. Din demonstrația făcută de profesorul 
timişorean reiese că afinitățile stilistice se produc mai ales în contextul caracterizărilor cu 
caracter satiric şi polemic. Poetul publicist îngroaşă în mod grotesc prin superlative discursul său 
pentru a exprima mai sugestiv supărarea sa etică, de care vorbea Edgar Papu. Despre această 
identificare a tonului ne vorbeşte frecvenţa adverbului prea, pe care l-a folosit şi în Scrisoarea 
III: „Prea v-aţi arătat arama, sfăşiind această ţară, Prea făcură-ţi neamul nostru de ruşine şi 
ocară,| Prea v-aţi bătut joc de limbă, de străbuni si obicei...” [58, p. 624]. 

Foarte frecvente sunt expresiile ce derivă din cunoscutele versuri ale Scrisorii III: 
„...Vedem că toţii aceia care vorbe mari aruncă/ Numai banul îl vânează şi câştigul fără muncă” 
şi „chintesenţă de mizerii de la creştet până în talpă”. Acestea, transpuse în proză într-un context 
polemic caracteristic Scrisorilor, devin caracterizări ale realităţilor sociale şi ale „personajelor” 
vieţii politice, ale „comediei de obşte”, marcată de „un aer bolnăvicios, de corupție, de 
frivolitate, de câştig fără muncă”. 

O ultimă paralelă, edificatoare, G. I. Tohăneanu o face între portretul lui Baiazid din 
Scrisoarea III, dominat de toposul umbrei („Ochii ce sunt plini de umbra tăinuitelor dureri;/ lar 
din inima lui simte un copac cum că răsare,/ Care creşte într-o clipă ca în veacuri, mereu creşte/ 
Cu-a lui ramuri peste lume, peste mare se lăţeşte;/ Umbra lui cea uriaşă orizontul îl cuprinde/ Şi 
sub dânsul universul într-o umbră se întinde”, la acestea adăugându-se şi alte versuri în care 
apare umbra arborelui falnic, o umbră de copac, umbra crucii şi umbra sfântă a Basarabilor şi 
Muşatinilor) şi un şir întreg de sintagme din publicistică („umbră de îndoială”, „umbra 
majorității”, „umbra străinătăţii”, „umbra de ură sau de patimă”, „umbra marelui Mircea” şi 


aceea a nebiruitului Ștefan Vodă). 

Concluzia profesorului timişorean vizează contextualizarea uşoară a unor imagini, expresii 
metaforice, caracterizări satirice foarte plastice pe care o realizează poetul în discursul 
publicistic: „Lista citatelor s-ar putea îmbogăţi lesne, facilitând o încheiere posibilă, însă, şi 
acum: termenii poeziei, păstrându-şi ambiguitatea semantico — stilistică şi dincolo de rigorile 
versului, îşi actualizează şi îşi valorifică disponibilitatea de „angajare” contextuală chiar şi în 
condițiile — aparent maştere — ale publicisticii: „Strai de purpură şi aur peste țărâna cea grea” 


[129, p. 125]. 


2.2. Discursul Scrisorilor în raport cu discursul publicistic gazetăresce 

Posteritatea a receptat adesea conjunctural şi partizanal, opera literară, supralicitând-o şi 
considerând-o ca Discurs fondator, consecinţa fiind, aşa cum observă Monica Spiridon „quasi- 
instituționalizarea scriitorului drept anonimie generică, de la care până astăzi se revendică în 
politică, ideologie, morală etc. aproape oricine”. 

Scrisul eminescian e „abstras din mediul său amniotic”, alimentând „opţiuni de toate 
culorile, când nu de-a dreptul incompatibile”. „Graţie unor persistente iluzii retroactive, care au 
repercutat asupra discursului său, standardele valorice şi reperele semantice ale 
contemporaneităţii, Eminescu a devenit succesiv sau simultan-protocronist şi protolegionar, 
prototracolog, protomarxist, protoceuşist, proto-etc., precursor de serviciu şi argument legitimant 
al celor mai eclectice direcții de gândire. O asemenea situaţie paradoxală îşi are sursa în grave 
derapaje de nivel ale interpretării, confundând ideologicul cu simbolicul sau, mai precis, 
reducându-l pe cel de-al doilea la primul” [121, p. 9]. 

Un imperativ al timpurilor noastre este receptarea întregii sale creații — poezie, 
dramaturgie, jurnalistică, proză —, într-un corpus integrator „al unei opere unice şi mai ales al 
unor serii literare constituite”. 

Studierea în paralel a unor sectoare ale operei eminesciene a luat amploare odată cu 
impunerea conştiinţei receptoare a întregului ei, a unităţii sale holografice. 

Maiorescu este criticul autoritar care în studiul Eminescu şi poeziile lui a conturat o efigie 
de poet liric cu o personalitate europeană de sorginte platoniciano-shopenhaueriană, pe care 
posteritatea i-a confirmat-o. 

Ipostaza Eminescu-gazetarul apare în câmpul atenţiei datorită pledoariilor marcant-ardente 
ale lui Nicolae Iorga, făcute într-un articol devenit celebru Un nou Eminescu apăru... Astfel îl 
găsim pe Eminescu, după cum s-a mai constatat, impus în domeniul mai special al ideologiei şi 


practicii politice. 

Receptarea operei jurnalistice sau etico-sociale, a publicisticii în genere, căci se cade a fi 
luate în consideraţie şi însemnările manuscrise din Fragmentarium, s-a făcut cu o anumită 
trecere sub tăcere sau chiar desconsiderare a valorii ei literare, complementară valorii întregii 
opere, evaluate în unitatea ei, fapt semnalat de Perpessicius: „Fără să subscrie la părerea lui 
Rousseau despre zădărnicia periodicelor şi a muncii ziaristice („regret când văd oamenii făcuţi să 
ridice monumente mulțumindu-se să care materiale şi arhitecţi transformați în lucrători 
manuali”), adnotătorii ziaristului Eminescu n-au rostit, totuşi, mai nimic despre valoarea literară 
a ziarismului său şi mai ales de valoarea complimentară a acestei opere”. Perpessicius relevă, în 
studiile sale aplicate, unitatea organică a manuscriselor eminesciene, vorbind chiar de o 
atmosferă de unitate perpetuă a acestei unităţi [98, p. 65], unitatea universului liric cu o 
alternanță „învârstată” a antumelor şi postumelor „în care toate speciile sunt deopotrivă 
reprezentate” [98, p. 300]. Urmărirea zi cu zi a activităţii sale jurnalistice dă pe faţă nu numai un 
doctrinar, ci şi un cronicar în curent cu întreaga viaţă politică a timpului „fie din interior, fie din 
afară, în stare să redacteze în goana condeiului şi pe o filă de maculatură un editorial polemic, un 
entrefilet de urgenţă, o ultimă-oră politică, o revistă a ziarelor, un reportaj parlamentar, aşa cum 
aceleaşi manuscrise confirmă” [98, p. 78]. 

Violenţa satirică din Scrisoarea III s-a născut din directa atingere cu activitatea 
parlamentului. Afirmația e ilustrată cu o variantă în care apare panoramată „ceata asta cu nasuri 
înroşite/cu dârele prin barbă, cu feţele nerase/ Guri mari şi buhăite, mustețile zborşite/ Cu 
cizmele cârpite, cămăşile soioase” [58, II, p. 283]. 

Unitatea operei eminesciene este dovedită şi prin articolele din Timpul „străbătute de 
curenți de mai mare sau mai mică intensitate folclorică, de proverbe, locuţiuni, subtilități 
lexicale, care e una din metodele constante ale ziaristului, de vastă cultură politică şi familiar ca 
puţini alții, afară poate de Heliade Rădulescu şi Hasdeu, al tezaurului creaţiei populare” [98, p. 
327]. 

„Noul Eminescu” al lui Nicolae Iorga se înălța pe viziunile sale de om superior, genial, pe 
perspectivele noi din care privea prezentul şi trecutul, pe vigoarea spiritului şi darul excepțional 
de a stăpâni subiectul abordat. Despre toate aceste calități scria în Oameni care au fost: „E o 
uimire câtă bogăție, noutate, logică, prevedere, căldură, câtă mare şi curată înțelepciune de om 
superior, genial se cuprinde în acele buletine politice, dări de seamă teatrale, notițe după cărți, 
care aveau singura menire de a umple coloanele goale ale bietei foiți ieşene. La fiecare moment, 
marea lui putere de intuiție fixează puncte sau deschide perspective cu totul noi. Din viața de mai 


înainte cunoştea tot prezentul românilor, în câțiva ani căpătase o vedere clară asupra trecutului 

lor întreg, păstrase toată vigoarea spiritului său filozofic şi, oricând, el stăpânea subiectul său, fie 
şi atins în treacăt, de la o uimitoare înălțime” [70, p. 94]. 

Exegezele de azi abordează stăruitor problema conexiunilor problematice, tematice, 
structurale dintre publicistica şi poezia sa. 

Monica Spiridon afirmă că avem de-a face cu „o întâlnire epidermică” a lor, că dăm de 
acelaşi „calapod retoric” al discursului: 

„Pe un palier superior se află poemele în care Eminescu se lansează în compuneri 
discursive elaborate amplu şi articulate savant, punând la bătaie artileria retorică grea. Junii 
corupți, Scrisorile, Împărat şi proletar — spre a cita toate titlurile foarte cunoscute — sunt show- 
uri demonstrative, mulându-se emfatic uneori pe canonul oprobriului retoric”. Despre una dintre 
versiunile pregătitoare ale poemului Împărat şi proletar, Dimitrie Popovici seria: „Proletarul 
primei variante a învăţat arta retorică de la Cicero” [121, p. 192]. 

Cercetătoarea remarcă dispunerea poematică a unor texte publicistice eminesciene, care 
este declamativă, cu cadenţe ritmice perceptibile, semănând cu ticăitul regulat al ceasornicului 
„din repetiţie în repetiţie”: „Din multele ce nu le-am făcut cităm câteva numai. De pildă, nu noi 
am dat concesie Stroussberg,// nu noi am aplicat-o fără votul Senatului şi fără să fi devenit lege;// 
nu noi am format bande bulgare, // nici am călătorit la Livadia,// nici am intrat în război fără zapis 
şi chezăşie;// nu noi am lăsat să cadă colţul vălului pe scârboasele alegeri a cărăturilor făcute 
până dincolo de Balcani,// nu noi am răscumpărat drumurile de fier, plătind 60% pe hârtii în timp 
ce făceau doar 20%;// nu noi ne-am îmbogăţit din afacerea aceasta ca cinstitele Caradale de toată 
mâna,// nici ne-am creat vreodată lefuri de 30-40 mii de franci ca aceleaşi Caradale, Costineşti, 
Stăteşti ş. a.// nu noi am făcut la Ploieşti cinstita Republică// nici n-am fost puri în slujbă pentru 
acest merit,// nici am scris poezii asupra „zarlei”, nici am luat medalia Bene-Merende,// nici n- 
am scris broşură despre spionul prusian,// nici n-am numit pe Măria sa agent de-a lui Bismark;// 
n-am introdus rubla pe patru franci,// n-am propus categorii de împământenire,// n-am făcut din 
advocaţi directori de drum de fier,// nici din Caradale directori de bancă,// n-am numit pe 
Pietraru funcționar la Ministerul de Finanţe,// nici pe Sihleanu prezident al Comisiei financiare, 
c-un cuvânt,// n-am căutat nicicând a deplasa ilustrațiunile Academiei de la Mărcuţa, de la 
Văcăreşti, punându-le îndemnizaţiile statului,// n-am ridicat în patru ani bugetul cheltuielilor 
ordinare cu 34% ş.a.m.d./ iartă-ne Dumnezeule, din toate acestea nu le-am făcut nimic” [44, XI, 
p. 456]. 

Realităţile politice, economice şi culturale sunt expuse într-un discurs publicistic comun 


poeziei de inspirație națională şi socială şi articolelor gazetăreşti. Vizionarismul poetic şi 

discursivismul conlucrează, generând aceleaşi expresii verbale, imagini, metafore, procedee 
retorice. 

Problemele care frământă societatea, inclusiv cele privind economia sunt abordate în fraze 
ritmate, având obişnuitul farmec eminescian al rostirii: 

„Odinioară, o clasă dominantă puţin numeroasă incoruptibilă şi păstrătoare a tradiţiilor 
țării;/ azi, asupra, oameni îmbogăţiţi prin camete, prin specule, prin ruina altora./ Odinioară, o 
organizaţie a muncii putând a rezista străinilor;/ astăzi acea muncă descompusă breaslă cu 
breaslă, sterilizată prin năvălirile negoţului străin./ Odinioară, legi răsărite din însuşi datinile şi 
tradiţiile poporului:/ azi, condici întregi traduşi din franţuzeşte./ Odinioară, o dreaptă cumpănire 
între mijloace şi trebuinţe,/ azi, deprinderea de mii de trebuinţe străine, în disproporţie cu puterea 
de producere a ţării./ Odinioară, populaţia creştea şi se înmulţea;/ azi se înmulţesc străinii, iar 
populaţia străveche se stinge pe zi ce merge. Din oasele măcinate de greutățile impuse de aceşti 
feneanţi răsar şi se hrănesc Caradalele, Costineştii, Pherekyzii şi cum i-o mai fi chemând” [46, 
XIII, p. 346]. 

Publicistica şi poezia eminesciană îşi dovedesc o înrudire structurală dacă privim prin 
prisma identităţii/alterităţii, relaţie atât de mult discutată azi de filosofi, filosofi ai culturii, 
sociologi, fenomenologi. 

Eul se vede confruntat cu momentele negativităţii, fiind acelaşi (le même), dar proiectat, 
după cum spunea Hegel, într-o identificare cu momentele sale esențiale (corpul, posesia, casa, 
economia etc.). „Aşa cum afirmă Derrida, simpla conştiinţă internă nu ar putea, fără irumperea 
total-altului să-şi dea timpul şi alteritatea absolută a clipelor, tot aşa nici eul nu poate să dea 
naştere, în sine însuşi, alterităţii, fără întâlnirea aproapelui” [Apud, 19, p. 16]. 

Eul său se angajează în dezbateri, preocupat de a-şi păstra fermitatea şi verticalitatea 
morală, de a-şi expune în modul cel mai obiectiv problemele dezbătute: „Publicistica şi 
Scrisorile ne oferă numeroase exemple de respingere a alterităţii, poetul vorbind, bunăoară, în 
cazul omului imoral, de o „fugă de dânsul”, „de o propensiune de el: aversiune” [19, p. 17]. 

Comună publicisticii, poeziei, prozei şi dramaturgiei lui Eminescu este viziunea utopică 
asupra istoriei. Procedeul retoric al antitezei trecut/prezent, cel dintâi elogiat, imnificat, iar cel 
de-al doilea supus oprobriului, detestat, veştezit cu toate mijloacele satirei este foarte frecvent. 

Este reactualizat „mitul vârstei de aur”, prezent în gândirea utopică de la Platon încoace, 
sunt mitizate figurile trecutului care au avut un rol deosebit în asigurarea proceselor pozitive ce 
au marcat punctele de „mărire”: Ştefan cel Mare şi Mircea cel Bătrân sunt figuri prototipale, 
„fiinţe simbolice”. „Şi ce străluciți într-adevăr, ce neasemănat de mari sunt reprezentanţii din 


trecut ai neatârnării statelor române, față cu epoca noastră? Oare Mircea I, în cei 35 de ani, 

Ştefan cel Mare în cei 46 de ani ai domniilor lor, au avut o altă preocupare de neatârnarea ţării? 
Mircea I — acest prototip luminos al artei războinice şi ai celei diplomatice la români n-a gândit 
toată viaţa lui decât la menţinerea neatârnării. La 1394 bate pe Baiazid Ilderim în memorabila 
luptă de la Rovine, păstrată în memoria întregii Peninsule Balcanice; la 1395 încheie tractat de 
alianţă cu Ungaria; la 1396 ia parte la bătălia de la Nicopole; la 1398 bate el singur pe Baiazid 
lângă Dunăre; la 1406 îşi întinde mâna în Asia şi scoate pe Musa ca pretendent în contra lui 
Soliman I, îl susține cu bani şi arme şi îl face împărat; la 1412 scoate un alt pretendent, pe 
Mustafa, în contra lui Mohamed I, ba chiar în anul morţii sale, 1418, a ajutat cu bani şi arme pe 
un dictator momentan, anume Mahmud Bedreddin, sperând succese politice din sciziuni 
religioase între turci. O politică analogă a contrapunerii iscusite a puterilor creştine, a luptei 
directe cu turcii, au susținut Ştefan cel Mare” [44, XI, p. 19-20]. Este înalt apreciată de poet 
„suta a şaptesprezecea” cu „eroii şi cugetătorii ei”: Varlaam, Teofan, Matei Basarab care, cu 
ajutorul bisericii, „maica spirituală a poporului român”, au impus „unitatea de limbă, de datine 
juridice, religioase şi de viaţă familiară”. Ca şi la Hesiod, după cum observă Monica Spiridon, 
„eroii” sunt atestaţi istoric, dar şi fabulaţi fictiv: „În virtutea unei continuităţi savante a citării, o 
proiecţie fictivizată bine condusă asimilează exemplele numite în retorici „vera” alături de cele 
categorisite, tot acolo drept „ficra”: mai precis, pe eroii epici greci, deseori pomeniţi de poet, cu 
descălecătorii de neam (Traian), apoi cu întemeietorii de genealogie dinastică (Basarabii, 
Muşatinii), în fine, cu o serie de domni pilduitori (Grigore Ghica, Mihai Viteazul ş. a.) până şi cu 
un Dragomir imaginar, plantat de poet în basmul Tinerețe fără bătrânețe după ce în prealabil 
fusese „localizat” pe malurile Dâmboviţei şi în vremea lui Mircea cel Bătrân” [121, p. 64-65]. 
Viziunii mitice 1 se asociază interpretările „paradisiace” ale unor moduri de a gospodări 


pi 


tradiționale, precum „socoteala răzăşească”, pe care poetul o consideră cam simplă, însă cu atât 
mai adevărată. El zice că pentru grâul care trebuie transportat la Kiustenge, trebuie plătit din 
vistierie preţul transportului, care e de zece ori mai mic decât costul transportului pe drum de 
fier. Se poate deduce din această socoteală că circulaţie şi transport sunt numai pretexte 
mărturisite cu mină gravă în public, pe când — precizează el — cauza acestei întreprinderi e 
gheşeftul în linia întâia, un pod de trecere pentru oştiri împărăteşti în linia a doua şi alte lucruri 
de acestea de mare politică europeană. 

Discursul publicistic în care imnifică „dulcea Românie, ţara mea de glorii, ţara mea de 
dor”, apare transpus în discursul liric, în limbaj metaforizat. Schița fenomenologică făcută 
poporului român în Icoane vechi şi icoane nouă (subcapitol din Abecedarul economic) poate fi 


interpretată ca un expozeu prozaic, lipsit de figurile retorice specific eminesciene, dar care 


trimite la ele („codrul frate cu românul”, „poveşti şi doine, ghicitori, eresuri/ ce fruntea de copil 

mi-o-nseninară”; „De treci codri de aramă/ De departe vezi albind ş-auzi mândra glăsuire a 
pădurii de argint/ Acolo lângă izvoară iarba pare de omăt/ Flori albastre tremur ude în văzduhul 
tămâiat”) tabloul peisagistic de idilă câmpenească din Sara pe deal sau din Călin — file din 
poveste: „De acolo multele tipuri frumoase ce se găsesc în părțile unde ai noştri n-au avut 
amestec cu nimeni, de-acolo cuminţia românului care ca cioban a avut multă vreme să se ocupe 
cu sine însuşi, de acolo limba spornică şi plină de figuri, de acolo simțămintul adânc pentru 
frumuseţile naturii, prietenia lui cu codrul, cu calul frumos, cu turmele bogate, de acolo poveşti, 
cântece, legende, c-un cuvânt de acolo un popor plin de originalitate şi de-o feciorească putere 
formată prin muncă plăcută, fără trudă, de acolo însă şi nepăsarea lui pentru forme de civilizație 
care nu i se lipesc de suflet şi n-au răsărit din inima lui” [43, X, p. 28]. 

Scrisoarea a III prezintă un adevărat compendiu al sociologiei eminesciene, realizat cu 
mijloacele discursului poetic, aici îngroşat caricatural. Mânia etică a poetului se manifestă aici în 
registrul sarcasmului, care este, după cum se ştie, o formă supremă a ironiei. Regăsim oprobriul 
prezentului şi lauda trecutului din publicistică, foarte frecventa reprezentare a lumii 
contemporane poetului ca o comedie de obşte, ca o comedie a minciunii, jucată pe o scenă 
ocupată de cortegii groteşti ale panglicarilor în ale ţării, fonfilor, flecarilor, guşaţilor, 
găgăuților, bâlbâiţilor, canaliilor de uliţi. 

În eminescologia noastră s-a vorbit despre semnificaţia profund filosofică a acestei teme: 
pe scena lumii toţi joacă rolurile încredințate de providenţă. Tema a fost tratată, printre alţii, de 
Shakespeare şi Dante, care au exprimat şi sentimentul tragic al angajării în existenţa umană, 
însoţit de amărăciunea dezamăgirii. „Eminescu contaminează motivul tradiţional al lumii ca 
teatru cu ideea „voinței? shopenhaueriene şi rezolvă întreaga alegorie în spiritul sarcastic, 
disociat de spectacol, al iluminismului” [144, p. 110]. În viziunea poeţilor „pesimişti” adâncul 
raţional al lumii este înlocuit cu aspiraţia absurdă a vieţii. „Voinţa” a înlocuit „Logosul”, dar „nu 
ne mai poate inspira acel sentiment de modestie, de demnitate şi împăcare de sine, legat de 
conştiinţa că rolul nostru umil este totuşi indispensabil care trece ca o adiere mângâietoare prin 
paginile lui Epictet” [145, p. 56]. 

În Scrisoarea III dăm mai degrabă de un teatru al absurdului, jucat de actori odioşi, lipsiţi 
de personalitate, reprezentând formele fără fond, aparențele şi nu esenţele. Ei joacă o sinistră 
„comedie a minciunii”. E mai degrabă „dansul macabru” a lui Saint Săens, amintit în proza lui 
Eminescu. Dăm nu atât de actori, cât de figuranţi, de nişte humanoizi, lipsiţi totalmente de 
umanitate. 

Poetul realizează, în fond, fişe sociologice intens comizate, înmuiate într-o densă pastă 


sarcastică. Este aici chiar mai multă directitate, mai multă frusteţe verbală şi concret realistă, 

prozaică, naturalistă chiar decât în portretizările din proza politică. Aproape fiecare vers 
constituie o caracterizare strict individualizată, în manieră caricatural-grotescă, o definire exactă 
a stării social-economice în care se afla ţara la acea oră. Tabloul general capătă proporții burleşti; 
fețele acestor personaje reprezentând „măşti” (în Epigonii: „măşti râzânde puse pe un caracter 
inimic”), iar fizionomia lor aspecte animaliere, mişcările le sunt mecanice, de istrioni de circ, 
vorbirea retorică goală, iar sufletul monedă calpă, sunt în totul creaturi ale prefăcătoriei, 
desfrâului, „evlaviei de vulpe”, ai „veninoaselor nimicuri”, „urâciuni fără de suflet, fără de 
cuget”. 

„Au prezentu nu ni-i mare? N-o să-mi dea ce o să cer?! N-o să aflu într-ai noştri vreun 
falnic juvaer?/ Au la Sybaris nu suntem lângă capiştea spoielii?/ Nu se nasc glorii pe stradă şi la 
uşa cafenelii, N-avem oameni ce se luptă cu retoricele suliţi! În aplauzele grele a canaliei de 
uliți,/ Panglicari în ale ţării, care joacă ca pe funii, Măşti cu toate de renume din comedia 
minciunii?! Au de patrie, virtute, nu vorbeşte liberalul, De ai crede că viaţa-i e curată ca 
cristalul?/ Nici visezi că înainte-ţi stă un stâlp de cafenele, Ce îşi râde de-aste vorbe îngânându- 
le pe ele./ Vezi colo pe uriciunea fără suflet, fără cuget, Cu privirea-mpăroşată şi la fălci umflat 
şi buget,/ Negru, cocoşat şi lacom, un izvor de şiretlicuri,/ La tovarăşii săi spune veninoasele-i 
nimicuri; Toţi pe buze-având virtute, iar în ei monedă calpă,/ Chintesenţă de mizerii de la 
creştet până-n talpă. Şi deasupra tuturora, oastea să şi-o recunoască, Îşi aruncă pocitura 
bulbucaţii ochi de broască...] Dintr-aceştia ţara noastră îşi alege astăzi solii!/ Oameni vrednici 
ca să şază în zidirea sfintei Golii,| În cămeşi cu mâneci lunge şi pe capete scufie,/ Ne fac legi şi 
ne pun biruri, ne vorbesc filosofie./ Patrioţii! Virtuoşii, ctitori de aşezăminte,| Unde spumegă 
desfrâul în mişcări şi în cuvinte, Cu evlavie de vulpe, ca în strane, şed pe locuri! Și aplaudă 
frenetic schime, cântece şi jocuri...” [58, p. 622-623]. 

Scena generală a „comediei de obşte” (comediei minciunii) este urmată de o scenă de 
asemenea caricatural-grotescă a „sfatului ţării” unde se adună ceea ce poetul denumeşte „spuma 
asta-nveninată, astă plebe, ăst gunoi”, „tot ce-n ţările vecine e smintit şi stârpitură/ Tot ce-i 
însemnat cu pata putrejimii de natură” (expresie a comicului împins la exces): 

„Și apoi în sfatul ţării se adun să se admirel Bulgăroi cu ceafa groasă, grecotei cu nas 
subţire;/ Toate mutrele acestea sunt pretinse de roman,! Toată greco-bulgărimea e nepoata lui 
Traian!/ Spuma asta-nveninată, astă plebe, ăst gunoil Să ajung-a fi stăpână şi pe ţară şi pe noi!/ 
Tot ce-n ţările vecine e smintit şi stârpitură,| Tot ce-i însemnat cu pata putrejunii de natură, Tot 
ce e perfid şi lacom, tot Fanarul, toți iloții, Toţi se scurseră aicea şi formează patrioţii,| Încât 
fonfii şi flecarii, găgăuţii şi guşaţii,/ Bâlbâiți cu gura strâmbă sunt stăpânii astei naţii!/ Voi 
sunteţi urmaşii Romei? Nişte răi şi nişte fameni!/ l-e ruşine omenirii să vă zică vouă oameni!/ Şi 

această ciumă-n lume şi aceste creaturi/ Nici ruşine n-au să ieie în smintitele lor guri/ Gloria 
neamului nostru spre-a o face de ocară,/ Îndrăznesc ca să rostească pân’ şi numele tău... ţară!! 
La Paris, în lupanare de cinismu şi de lene, Cu femeile-i pierdute şi-n orgiile-i obscene,/ Acolo 
v-aţi pus averea, tinerețele la stos...] Ce a scos din voi Apusul, când nimic nu e de scos?! Ne-aţi 
venit apoi, drept minte o sticluță de pomadă,| Cu monoclu-n ochi, drept armă bețişor de 
promenadă,| Vestejiţi fără de vreme, dar cu creieri de copil, Drept ştiinț-având în minte vreun 
vals de Bal-Mabil,| lar în schimb cu-averea toată vrun papuc de curtezană.../ O, te-admir, 
progenitură de origine romană!” [58, p. 623]. 

Poetul va infiltra mai departe în discursul său publicistic vulcanic două versuri care expun 
principiul mult discutat din sociologie, a „câştigului fără muncă”. 

„Si acum priviți cu spaimă faţa noastră sceptic-rece,l Vă miraţi cum de minciuna astăzi nu 
vi se mai trece?! Când vedem că toți aceia care vorbe mari aruncă! Numai banul îl vânează şi 
câştigul fără muncă,/ Azi, când fraza lustruită nu ne poate înşela,/ Astăzi alţii sunt de vină, 
domnii mei, nu este-aşa?l Prea v-aţi arătat arama sfâşiind această ţară, Prea făcurăţi neamul 
nostru de ruşine şi ocară,/ Prea v-aţi bătut joc de limbă, de străbuni şi obicei, Ca să nu s-arate- 
odată ce sunteți — nişte mişei!/ Da, câştigul fără muncă, iată singura pornire;/ Virtutea? e-o 
nerozie; Geniul? o nefericire” [58, p. 623-624]. 

În articolele Muncă şi producțiune, Cauza tuturor relelor noastre:lipsa de muncă, în 
numeroase editoriale din Timpul munca este văzută ca un punct generic, ca un fundamentum 
divisionis a existenţei umane şi sociale. O societate care nu se întemeiază pe muncă, opinează el, 
este o societate coruptă, imorală, or, nu există un rău mai mare decât decăderea morală generală. 

Unei asemenea situaţii dezastruoase îi este contrapus principiul ierarhiei sociale ca 
„ierarhie a muncii”. Dacă în evul mediu, marcat de războaie, vitejia era considerată virtutea 
supremă prin care un om se putea ridica deasupra poporului, azi principiul de a se ridica „ar 
trebui să fie munca fizică şi cea intelectuală; dar munca, nu aparențele muncii; producerea reală, 
nu specula, gândirea proprie, nu plagiatul, onestitatea, nu aparențele onestităţii; virtutea, nu 
pretextarea virtuţii” („Dacă vorbim de adunătură...” din 26 mai 1883). 

Reformele sociale pot fi folositoare numai dacă se bizuiesc pe muncă luată ca factor 
determinant, care dă sens vieţii individuale şi obşteşti şi în care se convertesc valorile morale şi 
materiale. În contextul unor asemenea stabiliri de criterii, se constată că liberalismul cosmopolit, 
boala cronică de care au suferit pături întregi ale societăţii, a adus multe rele dintre care cel mai 
mare rău e că „nenumărate nulităţi sub pretextul liberalismului şi al democraţiei se servesc de 
stat şi de libertăţile lui pentru a câştiga o bucată de pâine pe care pe calea muncii oneste n-ar 


putea-o câştiga; să nu uităm asemenea că acest câştig, la care oricine poate ajunge fără muncă, 
70 


deprinde pe oameni de a spera totul după schimbările politice, demoralizându-i sistematic, 
făcându-i linguşitori şi servili către mărimile zilei, prefăcându-i în demnitari şi calomniatori, 
încât liberalismul în România, în loc de a avea de rezultat oţelirea caracterelor, a avut din contra 
acelea de a bizantiniza şi a veşteji oamenii ce erau încă neatinşi de acel rău” [56, IV, p. 935]. 

Echivalenţe ale versului „Ne fac legi şi ne pun biruri, ne vorbesc filosofie” se pot de 
asemenea identifica în mai multe articole, în care se vorbeşte despre povara crescândă a dărilor 
pe care o duce ţăranul şi despre legile luate în pripă şi prin conspirații de partid („Numai acolo 
sunt legi adevărate, scrie Timpul din 15 ianuarie 1882, care modifică o veche sau o greşită ordine 
de lucruri şi numai ele sunt în stare a agita în adevăr cugetarea şi voinţa unui popor”) [57,V, p. 
1042]. 

O realitate economică concretă o reflectă Doina şi în special versurile ce se referă la 
impactul „drumului de fier”. „Doina, consideră un politolog, ar putea fi socotită un imn al 
claselor ţărăneşti de pretutindeni din lumea „periferiilor sistemului capitalist” mondial şi a 
imperiilor de orice fel, clase care au fost supuse unei exploatări tot atât de grave prin consecinţe 
ca şi efectele unui genocid. Laboratorul ideologic al Doinei trebuie căutat în articolele 
publicistice ale lui Eminescu, precum este şi acesta scris după serbările de la 10 mai, a căror 
„faţadă” nu poate ascunde cealaltă lume, lumea ţărănească oprită asupra Bucureştiului unde-şi 


căuta răspuns la cererea seculară de pământ şi reforme” [4, p. 153]. 


Poemul Împărat şi proletar nu e doar transpunerea poematică a unui ecou la epoca numită 
a Comunei şi a meditaţiilor asupra „al lumii sâmbur dorinţa şi mărirea umanei roade” ce se 
petrifică „unul în sclav, altul în împărat”, asupra visului şi morţii, eternei alergări şi a convingerii 
finale că „vis al morţii eterne e viaţa lumii întregi”, a antitezei proletar (care îndeamnă la luptă) 
şi Cezar (adâncit în gânduri şi convins de măreţia sa). Poetul dă expresie aici procesului 
proletarizării declanşat în lume şi în ţară, care constituie obiectul analizei în articolele care 
descriu în special situaţia țărănimii. În articolul „În discutarea proiectului de majorat...” face un 
tablou fenomenologic al situaţiei agrare, pronunţându-se împotriva sărăcirii clasei ţărăneşti prin 
diviziuni şi subdiviziuni ale locurilor de arătură. Urmarea divizibilităţii este „proletarizarea 
populaţiei”, „cumplita sărăcire”. „Care va fi rezultatul? întreabă poetul. Sărăcirea tuturor, 
proletariatul tuturor. Nu credem însă ca cineva să susțină că proletariatul este idealul la care 
tinde un stat” [56, vol. IV, p. 1037]. De aceea, denunţă îngrădirea celor tari, „cu averea şi 
mărirea în cercul lor de legi”, conspirarea acestora „contra celor ce dânşii la lucru-i osândiră/ Şi 


le subjugă munca vieţii lor întregi”, „De ce să fiţi voi sclavii milioanelor nefaste,/ Voi ce din 

munca voastră abia puteţi trăi?”, se întreabă poetul prin intermediul discursului unuia din „copiii 
săraci şi sceptici ai plebei proletare” [58, p. 265]. 

Similitudinile dintre cele două sectoare ale operei lui Eminescu nu se reduce, bineînţeles, la 
înrudiri de teme şi de expresii. 

Unele din articolele publicistice sunt adevărate poeme, demonstrând comunitatea de 
procedee ale meşteşugului retoric, după cum a arătat Monica Spiridon, sau chiar o comunitate de 
„mărci beletristice”, analizate de Constantin Parfene: repetiții, ambiguități, plasticităţi, maxime, 
figuri ale interogării, retorica, metafora, epitete, expresii populare. Cercetătorul distinge 
adevărate portrete expresive, pamflete şi chiar elegii în proză. („Pe arborul tăcerii...”). 

Deschizând dosarul publicisticii eminesciene, Eugen Simion constată că a fost totdeauna 
controversată în cultura română şi că „ideologi oameni politici, sociologi, critici literari au 
cultivat-o sau, împotriva, au reputat-o în funcție de interesele lor”. 

Criticul aminteşte că G. Călinescu menţionează în Opera lui Mihai Eminescu, angajarea în 
cel mai înalt grad al formaţiei intelectuale şi temperamentului poetului. Drept un argument apare 
şi reluarea temelor, fantasmelor şi obsesiilor din articolele publicistice din Timpul în „poemele 
sale vehement ideologice şi morale” precum Epigonii şi Scrisoarea III şi în toate versurile care 
abordează toposul maşinăriei lumii. „Semn, conchide exegetul, că Eminescu are ceea ce într- 
adevăr se numeşte o viziune asupra lumii şi are o poziţie clară asupra societăţii româneşti. El 
porneşte, desigur, de la câteva modele, cel dintâi fiind tot Schopenhauer” [34, p. XVII]. Cultura 
politică este mai intensă, şi puterea lui de meditaţie în acest domeniu este considerabilă. Se mai 
citează încă o dată observaţia călinesciană, contrară considerentului că nu-i un monstru de 
erudiție, că gazetăria lui Eminescu nu-i o operă poetică, trainică tot atât cât şi poezia. 

Contradicţia este considerată de Eugen Simion rezultatul a două judecăţi făcute din două 
perspective diferite: „o dată publicistica e examinată în raport cu modelele ei posibile (o judecată 
de existenţă) şi, a doua oară, în funcție de valoarea ei estetică. Este limpede că ambele aspecte 
sunt importante pentru că o personalitate se defineşte nu numai prin ceea ce creează, dar şi prin 
ideile pe care le împrumută. Eminescu îşi formează într-un timp relativ restrâns o concepție 
coerentă despre maşina lumii pe care o aplică, apoi, în polemica neagră a acestei proze 
mesianice, violente şi colorată” [118, p. XLVI]. 

Observăm pe parcursul demonstrației critice a lui Eugen Simion, făcută din perspectiva 
contemporaneităţii noastre care a limpezit şi a pus la locul lor mai multe lucruri, o reconfirmare a 
valorii estetice pe care o are publicistica, indiferent de actualitatea sau inactualitatea 
problematicii dezbătute şi a unităţii operei eminesciene despre care se vorbeşte insistent în 

ultimul timp (D. Vatamaniuc şi M. Cimpoi, care o numeşte „holistică”). Publicistica este 

denumită de autorul Introducerii proză poetică. Ea se axează nu doar pe idei, fie acestea 
împrumutate de la istorici, filosofi, economişti politici, sociologi — toți frecventaţi stăruitor în 
perioada activităţii de la Timpul —, ci şi pe o viziune organicistă asupra universului, pe toposul 
maşinii lumii, pe care-l găsim şi în poezie sub forma „s-a întors maşina lumii”. La aceasta se cere 
adăugat şi toposul „comediei de obşte”, „comediei minciunii” din Scrisori. 

Multe articole sunt structurate pe baza antitezei, prezentă şi în poemele şi în proza literară. 
În perspectivă opozitivă apar, bunăoară, Ştefan cel Mare, model de cârmuitor înconjurat de o 
aureolă mitică, prezentat şi în contrast cu gazetarii contemporani („ce-şi bătea el capul cu idei 
cum le au d-ale gazetari de-ai noştri, ce ştia el de subțietatea de minte din vremea de azi?”) şi 
fanariot modern, în care vede întruchipate toate relele (corupția, spiritul tranzacţional, 
imoralitatea, afacerismul, demagogia, şmecherismul, servilismul, lenea, „bizantinismul”, 
cinismul, spoiala de cultură). 

Structura antitetică demonstrează un procedeu retoric bine însuşit şi valorificat cu o vervă 
pamfletară, pe care o vom întâlni mai târziu la Arghezi, în epocă având-o Caragiale. „Prima 
observaţie pe care o putem face, susţine criticul, este că proza lui politică se bizuie pe o veritabilă 
poetică a refuzului”, dublată de altă poetică a mitizării. O utopie în doi timpi şi două culori într-o 
poetică de tip maniheist. Bun este trecutul pentru că are domn autoritar şi legi naturale, rău este 
prezentul pentru că merge după legi străine; bun este ţăranul pentru că ară, seamănă ţi culege, 
rău, făţarnic, stricător din toate punctele de vedere este liberalul care mărgineşte legi străine şi 
nesocoteşte legile ţării; bună, morală este justiția obştei, rea, coruptă este justiția modernă — 
dominată de ceata de avocaţi care strică obiceiurile nației...” [118, p. LIX]. Tot astfel în „doi 
timpi” şi „două culori” apar aristocrația istorică respectabilă şi aristocrația fanariotă falsă, care 
cumpără şi vinde totul şi distruge tot, progresul social făcut pe calea evolutivă şi cel mimat prin 
formele fără fond; învăţământul bazat pe cultura clasică şi sistemul de educaţie, constituit de 
liberali în temeiul legilor străine, instituţiile şi formele tradiționale şi cele promovate de 
„nulitățile catilinare”, de stricătorii de legi şi datini (opuşi în Scrisoarea III „Descălecători de 
ţară, dătători de legi şi datini,/ Ce cu plugul şi cu spada aţi întins moşia voastră/ De la munte pân” 
la mare şi la Dunărea albastră”) [58, p. 622]. 

Utopia socială, în care gazetarul Eminescu „are, uneori, intuiţii extraordinare” se 
construieşte pe cultul trecutului (istorie), statul natural şi cultura naţiunii, în înţelesul pe care-l 
dau termenului sociologii de azi. El scrie, observă criticul, cu „aceeaşi disponibilitate morală şi 
convingere ideologică”, „despre şcoală, biserică, parlament, cultură, dar şi despre banca de 
scont, armată, balanța comercială, chestiunea dunăreană, căile ferate, organizarea muncii 


agricole, fiscalitate, protecția industriei, jurământul militar, electivitatea magistraturii şi 

practicile judecătoreşti, problemele imigrării şi chiar despre americanism ca atitudine faţă de 
străini...” [118, p. XVIII]. 

Spre a demonstra structura antitetică a multor articole publicistice, criticul se referă la 
punerea în contrast din Epigonii, împinsă spre pozitiv, maniheiste: „tinerii au corupt totul, 
bătrânii — aveau idealuri, modernii ameţesc lumea cu spoiala lor de cultură şi cu cinismul lor; cei 
vechi, adăpaţi la izvoarele culturii clasice, cultivau onestitatea, frumosul, armonia, adevărul; cei 
noi nu cred nimic şi distrug totul” [118, p. LII]. 

Lumea românească nămolită, adică aflată într-o stare de decadenţă morală, este înfăţişată şi 
în multe articole publicistice, Eminescu identificând o patologie, o stare de siluire şi anomalie 
în instabilitatea produsă în raporturile sociale tradiţionale, în „opera de schimbări” care divizează 
din ce în ce mai mult societatea noastră „în tabere ostile”, în satisfacerea doar a ambiţiunilor 
celor „tari”, în „limbagiul provocator şi aspru al jurnalelor guvernamentale”, în direcția foarte 
periculoasă pe care au luat-o moravurile publice, în transformarea principiului egalităţii înaintea 
legii într-o armă de război între clase, în surparea condiţiunilor sociale, în uitarea tradiţiilor, în 
preschimbarea drepturilor politice într-un instrument de ambiţiune, de îndestulare a intereselor 
particulare”. 

Publicistul observă cu un simţ acut de pătrundere că „sentimentului public dezinteresat 1- 
au luat locul pasiunile politice, că opiniunile sunt substituite cu rivalități de ambiţii”, că sunt 
tolerate toate interesele cele mai vulgare şi cele mai de jos, că numele patriei este invocat în mod 
ipocrit. 

O dovadă a acestei stări patologice de lucruri este considerat modul în care se distribuie 
funcțiunile publice, oficiile şi întreprinderile de tot felul. Ca niciodată, clasa guvernantă este 
prosperă, bine plătită şi bine îngrăşată, în timp ce majoritatea oamenilor apți muncă suferă de 
strâmtoare. 

Lumii româneşti „nămolite” i se face un portret fenomenologic exhaustiv, cu specificele 
mijloace analitice eminesciene: „Noi privim această stare de lucruri ca o degradare, ca o 
depravare a moravurilor publice care, deşi profită unor indivizi, nu poate profita nici chiar 
partidului politic ce se bucură de putere. Cu un contingent politic astfel educat ţara nu poate 
aştepta destinuri strălucite, nu poate spera un guvern tare şi solid care să întemeieze 
instrucțiunile, şi prin ele să dea acţiunii noastre exterioare tăria de care avem nevoie. Alterarea 
moravurilor publice este o cauză de degradare a moravurilor private, şi consecvenţa neapărată 
este şi caracterul naţional se strică şi puterea statului slăbeşte. Un stat unde funcțiunile publice 
se exploatează de-o gloată de oameni cari nu produc nimic, ci numai consumă resursele 


bugetare, se condamnă singur a fi neputincios şi sterp” [54, III, p. 1119-1120]. 

La varianta din ms. 2259 (1873-1874) ne trimit expresiile „vorbele deşarte”, şi „spectacolul 
depravaţiunii moravurilor ca bard de caracter naţional”, „pace şi linişte” (în societate), „la 
pasiuni rele, la slăbiciuni, la interesul şi virtuțile celor chemaţi”. Rândul final al articolului „răul 
cel mare şi simţitor este că atinge inima ţării, moralitatea publică” este reformulat în registru 
satiric în ultimele rânduri ale celei de-a doua strofe: „Vă daţi pacea cea bogată, Liniştea, firea- 
nţeleaptă, inima voastră curată, Pe invidia măririi şi pe zdrenţele în zadar”. Varianta fixează 
tocmai „spectacolul depravaţiunii ca bold de caracter național”, văzut ca un spectacol grotesc al 
demonizării: 

„Şi ce capăt o să aibă comedia lungă? 

E un scop în învârtirea-i, or o ţintă s-o ajungă, 
După care ziua-a şaptea va începe veacul său, 
Ziua fericirii-n lume, ziua păcei cei eterne — 

A! ei mint- şi mint cu toţii pretestând o ţintă mare, 


Orbi se duc, cu dânşii lumea tot din mai rău în mai rău. 


Nu vedeţi că tot ce-n lume se numeşte-naintare. 

Şi lumină şi ştiinţă sunt din ce în ce izvoare 

Tot mai multe de-ndată, de durere şi amar? 

Nu vedeţi ce schimb demasc. —Vă daţi pacea cea bogată, 
Liniştea, firea-nţeleaptă, inima voastră curată, 


Pe invidia mărirei şi pe zdrenţe în zadar. 


Da, acesta e Demonul, ăsta viermele-omenirei,/ 
Lupta, alergarea-eternă după culmea mărirei, 
De-o ajungi nemulţumit eşti, tot mai sus şi tot mai sus, 
Ochiu-ovar se aţinteşte, tot mai mare şi mai mare” [58, II, p. 179]. 
Deşi această variantă e scrisă în anii studenţiei, ea este topită în versiunea finală a poemului 
satiric, definitivată în 1880 şi publicată în Convorbiri literare în 1881. 
Este epoca polemicilor gazetăreşti înverşunate, în care poetul reia obsesiv temele 
publicistice dominante. 
Schema topografică a Scrisorilor (Satirelor,; cu acest titlu le publică Maiorescu în ediţia 


princeps) întocmită de Perpessicius este următoarea: 


„Ms. 2282 

f. 18-24 Scrisoarea I (prim titlu Scrisoare); 
(De ce pana mea rămâne ...) 
II (1 aprilie 1881) 

25-36 Scrisoarea II (Stă castelul singuratic...) 

IV ( sept. 1881) 
38-55 Scrisoarea IV (titlu anex: Patria şi patriații) 
(Un sultan) III (1 mai 1881) 

59-68 Scrisorea III (Când cu gene ostenite...) 

I (1 febr. 1881) 
urmează Pygmalion 
(=Apari să dai lumină) etc. 

74-90 Scrisoarea V (Biblia ne povesteşte...) 

V (1 febr. 1890) 
urmează Odă 
(în metru antic) etc.” 

Această schemă topografică se cade raportată la întregul grupaj de articole publicistice 
publicate în Timpul în special în 1880 şi în prima jumătate a anului 1881, care ne relevă aceeaşi 
unitate a operei sale. E vorba nu doar de o unitate tematică, ci şi de una a procedeelor retorice 
folosite şi a expresiilor sau mărcilor beletristice. Călinescu remarcă şi în acest caz perfecta 
unitate stilistică bazată pe „vehemenţă spumegătoare”: „Articolele lui Eminescu, păstrând 
ordinea de totdeauna a gândirii şi stilul impecabil, se disting acum printr-o vehemenţă 
spumegătoare. Violenţa este de altfel, pe zi ce trece, coloarea sufletului eminescian, şi proza 
politică, poeziile, scrisorile şi elocuţia orală sunt întretăiate de furie şi invectivă, împinsă până la 
mizantropie” [10, p.183]. 

„Mizantropia” trebuie înţeleasă ca dezgust, dispreţ şi ură faţă de oponenții săi, dusă la 
extrem. 

G. Călinescu îşi ilustrează observaţia printr-un fragment bine ales, în care poetul-gazetar se 
referă tocmai la „scara râsului” aplicabilă la capetele acelora în care totul se reflectă strâmb şi ia 
proporţii pocite: 

„Ca un fel de refugiu de multele inconvenienţe ale vieții, Dumnezeu, în înalta sa 
bunăvoință, a dat omului râsul cu toată scara, de la zâmbetul ironic până la clocotirea homerică. 
Când vezi capete atât de vitreg înzestrate de la natură, încât nu sunt în stare a înţelege cel mai 
simplu adevăr, capete în care, ca în nişte oglinzi rele, totul se reflectă strâmb şi în proporții 


pocite, făcându-şi complimente unul altuia şi numindu-se sarea pământului, ai avea cauză de a se 

întrista şi de a despera de viitorul omenirii, dacă n-ai şti că după o sută de ani, de pildă, peste 
amândouă despărțămintele geniile contemporani, peste balamuc şi puşcărie, va creşte iarbă şi că, 
în amintirea generației viitoare, toate fizionomiile acestea vor fi pierit fără nicio urmă, ca 
cercurile din faţa unei ape stătătoare” [10, p. 183]. 

În perioada amintită Eminescu publica un şir de articole despre pătura superpusă, de 
editoriale denumite Studii ernologice, Chestiunea Dunării, despre politica şi cultura roşiilor (a 
liberalilor) şi modul de a guverna a conservatorilor, despre caracterul național şi unitatea de rasă 
a românilor, despre învățământ, cultură, limbă şi educaţie, despre dezvoltarea istorică a 
României şi patologia societăţii româneşti şi grupajul intitulat Studii asupra situației, cu cinci 
capitole care configurează un studiu unitar: 

I. Despre program (cu titlul Studii asupra situaţiei), dar fără subtitlu, în Timpul din 
17 februarie 1880). 
II. Independența română (cu genericul indicat mai sus, şi cu numărul II, fără subtitlu, 
apărut în Timpul din 19 februarie 1880). 
III. Ideea statului monarhic (cu genericul indicat mai sus şi cu numărul III, fără 
subtitlu, publicat în Timpul din 21 februarie 1880). 
IV.  Ficţiunea parlamentară (cu genericul indicat mai sus şi cu numărul IV, fără 
subtitlu, apărut în Timpul din 22 februarie 1880). 
V. Declanșarea (cu genericul indicat mai sus şi cu numărul V, fără subtitlu, publicat în 
Timpul din 24 februarie 1880) [54, III, p. 358-389]. 

Urmărind tematica generală şi expresiile cele mai frecvente, comune întregului corpus de 
proză politică, poeziei şi prozei, lon Creţu relevă în ediția Cugetarea-Georgescu-Delafras 
paternitatea eminesciană indiscutabilă, temele dominante şi formele şi genurile gazetăreşti în 
care se configurează. Având statut de articole de fond cu caracter polemic, ele se constituie ca 
schiţe istorice, studii fenomenologice şi fiziologii, cronici politice, culturale şi literare (la Novele 
din popor ale lui Slavici, bunăoară), studii istorico-sociologice documentare (Basarabia), notițe 
bibliografice, comentarii la evenimentele curente. 

Sigiliul vremii apare şi în Scrisori („pentru nerozi opintirea, pentru cuminţi disperarea”), 
luând aici o turnură metafizică de meditaţie asupra comediei umane (teatrului lumii), asupra 
genezei universului, asupra sorții, asupra demonizării prezentului, opus antitetic trecutului. 


Sentinţele biblice apar adesea, bunăoară în varianta Scrisorii I: 


„Spre blăstămul istor veacuri geniul nu mai apare 


Frumuseţea se retrage-ntr-a istoriei sanctuare, 

Mângâierile-i eterne ne-nţelese-acum rămân. 

Iar sigiliul ăstor vremuri, pentru nerozi opintirea, 

Pentru cuminţi-— disperarea. Ea deschide -atunci privirea 
Pentru-a Bibliei sentinţă: „Că un demon au adus 

Moartea-n lume!” — Vălul negru, ce pe ochi se lasă dulce, 

Când un suflet de-oboseala cugetării să se culce 

Vrea în noaptea nefiinţei. Asta? — asta moarte nu-i, 

Este-o trecere firească, este-un ramur de olivă, 

Unde liniştea eternă te-aşteaptă....Şi naivă, 

Lumea zice că-i Valhala, în Olimp, în cer te sui” [35, II, p. 180]. 

Demonul aduce moartea, care determină poetul să se stingă făr-de-speranţă şi care reduce 
la nimic „toate lungile dorinţe”. Lumea râde de poet, şoptind politicos şi rece: „el a fost ceva 
pentru — pentru vremea sa”. 

Se configurează acuma, cu substrat polemic, cunoscuta superioritate etică a geniului 
neînțeles de contemporani — temă axială a tuturor Scrisorilor: 

„Neputând să te ajungă — crezi c-or sta să te admire? 
Ei vor încerca să-şi râdă de nepractica ta fire 

Şi vor aplauda cu hohot pedante[s]cele-ncercări 
De-a te umili — s-arate că n-ai fost vrun lucru mare, 
C-ai fost om — om ca şi dânşii — măgulit e fiecare 


Că n-ai fost mai mult — ca dânsul —. Şi prostatecele nări 


Şi le umflă fiecare c-o familiară mină, 

Când de tine se vorbeşte. Te poate trage în tina 

Inimei lui cei uscate — Şi fiecare pigmeu 

Cu tine-atunci se măsoară — şi trăsurile-i întrege 

El în tine le revede. Tot ce nu poate-nţelege 

În a ta vorbă ori faptă zice că e rea şi rău” [35, II, p. 180-181]. 

Găsim aici o legătură tematică între lumea-nămolită şi tina inimei cei uscate a 
contemporanului nesimţitor la „lucrul mare”, pe care-l reprezintă valoric geniul. De aceea, 
invectiva din ultima sextină se adresează acelora care sunt atraşi nu de ceea ce a gândit 
poetul/geniul, ci de fireştele greşeli din „mâna de ţărână, tina”, de dorurile, de „vorba= a 

obosirei”, de „fapta neînţeleasă” şi de „inspirările orbire”. 

„Ah! Sufletul de ţi-ai stoarce cu simţirea-i şi lumina-i 

Spre a le-o da lor... Ei căta-vor mâna de ţărână, tina 

Cu fireştele-i greşele, ce a fi au trebuit, 

Spre-a purta acele doruri. Într-o vorbă-a obosirei, 

Într-o faptă neînţeleasă, inspirările orbirei 

Mult mai mult îi va atrage, decât tot ce ai gândit...” [35, II, p. 181]. 

Recunoaştem aici o schiță pregătitoare a versurilor duse la o perfecţiune cu adevărat 
clasicistă din varianta definitivă: 

În eminescologie s-a semnalat că principiul antitetic geniu-lume, macrocosm-—micul 
cosmos („cercul strâmt”) face parte „dintr-o tipologie romantică comună” [33, p. 178]. „Portretul 
pe care-l face poetul contemporanului, după cum remarcă Zoe Dumitrescu- Buşulenga, are o 
nuanţă de exagerare foarte vădită, înspre caricatură.” [33, p. 178]: „Dar ce contrast între făptura 
lui umilă şi grotescă şi ideile vehiculate de mintea-i genială! Începutul vieţii macrocosmosului se 
desfăşoară cu o forță remarcabilă în imagini dinamice care sugerează mişcările coordonate ale 
corpurilor cereşti în splendide simetrii, şi continuitatea creaţiei în recele clocot al iubirii 
universale. Un rapel insistent la începutul primelor trei versuri, o enumerare, un contrast (sure- 
luminoase) câteva epitete transformă, în intima alchimie poetică, muzicalitatea versului în 
uluitoare sugestii sonore de mişcare a sferelor. Contrastul brusc aduce imaginea minimalizantă a 
microcosmosului uman, egoist, şi neştiutor de măreţia care-l înconjoară. Şi deodată iarăşi 
cosmosul, de data aceasta lipsit de bucuria aceea exuberantă a mişcării nou-dobândite, acum aflat 
în preajma morţii. Totul sugerează tristeţea infinită a sfârşitului, colorat aproape omeneşte, şi 
descrierea dispariției lumii, a căderii astrelor („ca şi frunzele toamna”) din ritmul universal, 
culminează cu imaginea ponderoasă a timpului, toate imagini «în degradar »”. 

„Ca un bard clar-văzător al popoarelor antice, ca un poeta vates, Eminescu aduce din 
străfunduri inițiatice motive grave, fundamentale, legate de soarta cosmosului mare şi a celui mic 
şi le îmbracă în veşmintele unui context romantic [33, p. 178]. Poetul se zbate, după cum 
învederează poezia şi publicistica satirică, între contrarii şi caută mereu „acel punct de echilibru 
atât de dramatic şi precar din recea cumpănă a gândirii, ca o nouă, recâştigată unitate” [33, p. 
178]. 

G. Călinescu face o observație profundă despre satira eminesciană, care se prezintă ca 
treapta cea mai înaltă a liricii sale, „fiindcă, în vreme ce elementul intelectual face să crească 
înăuntru numărul asocierilor, pe dinafară ne izbeşte forma afectivă a ideilor, care e invectivă”; 
„Satira coboară în instinct (de unde şi necesitatea coloarei verbale), iar dacă nu coboară 


îndeajuns e ameninţată să rămână la faza didactică a preceptului. Automatismul invectivei pune 

de obicei pe poet în inferioritate morală faţă de obiectivitatea cititorului şi cea mai prețioasă 
satisfacţie estetică e conştiinţa noastră că satiricul n-are dreptate, că el spumegă fără reflecţie în 
curată mişcare reflexivă. Când, apoi, înroşită, poezia amestecă scânteiele de lirism contemplativ, 
ea atinge limita ei de incandescenţă şi dă poetului stăpân pe cuvânt putinţa unei depline 
sincerităţi. Un echilibru de forţe domină totuşi satira” [14, p.326]. „Dacă prea multă contemplaţie 
micşorează forţa de invectivă, prea multă violenţă redeşteaptă în noi atitudinea şi ne smulge din 
poziția completei indiferenţe. Un atare dezechilibru dăunează totdeauna valorii estetice a 
compunerii” [ibidem]. În proza politică nu avem, bineînţeles, de-a face cu un asemenea 
dezechilibru şi cu anumite creşteri a dozei de lirism contemplativ. Aici invectiva se realizează în 
formă frustă, neînmuiată de vreo notă lirică (deşi arareori apare sub formă, să zicem, de 
meditaţie asupra trecerii timpului sau de expunere de legendă sau basm, de elogiu imnificator al 
vreunui voievod sau al trecutului în genere). Aici discursul publicistic îşi dictează statutul lui, 
obligându-l pe Eminescu să facă fişe caracterologice cu accentul pus pe trăsăturile negative, şi să 
împingă faptele în absurd şi grotesc. Prezentarea obiectivă a faptelor trebuie împăcată cu 
îngroşarea caricaturizată, cu punerea lor în registru comic (ironic, sarcastic). 

Se impune, în primul rând, darul de a portretiza în negativ, de a scoate rapid măştile, de a 
spulbera aparențele şi a înfăţişa esenţa adevărată. „lată fizionomia ascunsă sub paradă verbală, 
sofisticărie şi panglicărie a lui C.A. Rosetti şi Carada (şi celor de teapa acestora): „Cu toată 
parada de românism a d-lui C.A. Rosetti, totdeauna-i atârnă din buzunar petecul roşu al 
demagogiei cosmopolite al apologiştilor lui Blanqui şi dacă scarpini suprafața Caradalelor de 
toată mâna, dai de un caracter pervers şi viclean, de-o minte înclinată spre sofism şi panglicărie, 
dai de fanariot cu eticheta română, de ceva cu totul străin intelectului nostru naţional şi 
caracterului nostru naţional, de-o ființă lipsită de pudoare şi omenie” [45, XII, p. 21]. 

Pentru a caracteriza viaţa statului se recurge la o comparaţie cu mecanismul unei maşini cu 
vapori, sau cu ceasornicul care merge normal fără coarda regulatoare. Există o obsesivă 
analogizare a statului cu un mecanism, poetul împărtăşind în mod constant principiul dreptei 
cumpene şi al echilibrului între antiteze, ale unităţii părților unui mecanism cu întregul 
mecanism. Lipsind această legătură, mişcarea lui va fi iregulară, fără spor şi interes sau chiar 
păguboasă. Conform constituţiei unui stat, arată poetul, o personalitate trebuie să reprezinte „o 
sumă de persoane”. Ciclul de Studii asupra situaţiei, cu paternitate incertă, şi însemnările din 
Fragmentarium atestă această comparaţie obsesivă [52, p. 204]. 

Iată şi o fişă caracterologică făcută în registrul mizantropiei de care vorbea Călinescu: 

„Vivant sequentas. Trăiască gunoiul şi pierde vară a uliţelor Parisului, trăiască comuna 


română sub urmaşii dinastiei, care stă în atâtea simpatice legături cu dinastia Rochefort din 

Franţa şi cu Radu Anghel din România. Trăiască cavalerii de industrie a căror îmbogăţire în 
timpul războiului e un secret public şi cari merită cu toţi a avea în blazoanele lor şi împrejurul 
cinstitelor gâturi, marele cordon al ordinului sfintei Cânepe, în calitate de samsari de sânge şi 
carne de om! 

Da! Naţia a uitat tot sângele ce l-aţi lăsat corpului ei moleşit, după cum omenirea a uitat 
legenda lui Cain şi n-aşteaptă decât ocazia pentru a vă da la toţi, la toți fără deosebire, pensii 
reversibile.” [47, IV, p.1433-1434]. 

Discursul publicistic eminescian valorifică cu deosebită măiestrie toate procedeele 
retorice, pe care le aranjează în mod eficient într-un scenariu. Stilul oscilează, după cum observă 
Monica Spiridon, între sus şi jos, între înalt şi umil, între grav şi comic, schematizarea se face 
după reţeta de mixtum compositum, fenomenologia umană creează o ierarhizare conform 
tiparelor celebre, lexicul este crud şi colorat asemenea celui din Scrisori, însuşi publicistul se dă 
în spectacol, „carnavalizează” totul, foloseşte polytropia, adică modalitatea de a se preface 
pentru a fi ascultat. „Speculând cele mai diverse mijloace, notează exegeta, de la tact, rostire şi 
mişcare, la tensiune, scenografie sau montaj, înscenarea devine în jurnalistica lui Eminescu o 
pârghie demonstrativă redutabilă” [121, p.133]. 

Publicistul duce mereu la exces demonstraţia sensului comic al celor întâmplate, 
scoaterea de măşti, reducerea la absurd a faptelor, persoanelor vizate. Comentând, bunăoară, un 
decret privitor la decorarea unor pretinşi patrioți, demnitari ai statului, „unor Costineşti şi 
Fundeşti”, contrasemnat de ministrul de externe D.V. Boerescu, el consemnează că acesta „nu 
avea nici idee măcar despre valoarea morală a unor asemenea distincţii” putând să risipească aşa, 
„amestecând nume oneste şi cunoscute cu nume oculte sau prea cunoscute din alte cauze”: Se 
întreabă, nedumerit: „Dar nu le ajunse că dispun de avutul ţării, mai vor şi onoarea ei? ” E o 
întrebare care dezlănţuie, în scară crescândă, un şir întreg de întrebări ironice în spiritul excesului 
caracteristic retoricii eminesciene: 

„Dar, pentru numele lui Dumnezeu, onorabili Costineşti şi Fundeşti, la ce vă trebuiesc 
tinichelele acestea pe drept? Ştiţi ce e onoarea? Nimic. Un om moare în război şi după ce s-alege 
praful de dânsul, se zice că moşteneşte onoare. Un altul descoperă că nu soarele se-nvârteşte 
împrejurul pământului, ci pământul împrejurul soarelui, şi-şi bate capul viaţa lui întreagă cu 
asemenea copilării, şi răsplata lui? Onoarea.” 

Este apoi vizată tagma de „oameni curioşi în lume cărora le albeşte capul de grija altora, 
de grija poporului, a ţării lor ş.a.m.d.” Fraza conţine un subtext ironic învederat. Publicistul 


schimbă apoi adresantul, convorbind cu cei „cuminţi şi practici”, care, la rândul lor râd de aceste 

decorări, ştiind să „scoată din capitolul intelectual al unui abecedar cele mai mari procente, 
precum: deputăţie, directorat de bancă, directorat de domenii etc.” [57, V, p.25]. 

Patosul ironic creşte în intensitate prin mijlocirea acestei readresări: 

„D-voastră, cari nu cunoaşteţi nici deşertăciunea sacrificiului, nici aceea a meritului şi, 
care în taină, râdeţi de ele între pahare, pe cei ce le au, traşi pe sfoară şi nerozi, al căror număr nu 
se mântuie, de ce le disputaţi până şi aceste tinichele, care nici se beau, nici se mănâncă, nici 
cântă cuplete franţuzeşti, nici joacă balet; nişte semne făcute pentru acea tagmă de nerozi care 
trăiesc sau mor pentru...idei? Ştim că dispreţuiţi ţara, că dispreţuiţi acest popor blând şi moale, 
care vă îngăduie să vă jucaţi cu soarta lui ... dar la ce să-i şi arătaţi prea pe faţă acest dispreţ, 
atârnându-vă de piept chiar semnele lui de onoare, semne care nu v-aduc niciun folos...real?” 
[57, V, p. 25]. 

Semnul de întrebare final şi multumirea adresată ministrului Boerescu arată eficiența 


deplină a mecanismului retoric eminescian. 


2. 3. Importanța valorilor 

Teoria despre stat a fost expusă la 14 mai 1876 în cadrul societății Junimea în prelegerea 
cu privire la Influența austriacă asupra românilor din Principate şi publicată în Convorbiri 
Literare la 1 august 1876. 

Conform acestei teorii, popoarele nu sunt un produs al inteligenței, ci al naturii. După cum 
omul nu-şi poate schimba după bunul plac organele sale, astfel nici statul nu poate, pur şi simplu, 
într-un anumit stadiu al evoluţiei sale să-şi modifice la dorinţă forma şi structura sa. 

M. Eminescu critică viziunea liberalilor români din acea perioadă care considerau statul un 
produs contractual, independent de originea lui şi de pământul pe care ar funcţiona. 

Concepţia organicistă a lui Eminescu despre stat era împărtăşită de membrii societăţii 
Junimea, inclusiv de T. Maiorescu, şi îşi avea rădăcinile în cultura germană romantică târzie, în 
special în lucrările lui A. H. Muller. Eminescu nu vede în stat numai suma indivizilor unei 
comunităţi, ci consideră că fiecare individ este parte a totalităţii. 

După părerea marelui poet, dezbaterea privind natura statului poate fi înfăptuită în două 
moduri. Prima este raționalistă şi deductivă, cea de-a doua empiristă şi inductivă. Conform 
primei modalităţi, libertatea individului este mai presus decât orice, iar statul trebuie oprit să 
exercite tutela sa asupra indivizilor. 

Omul este înzestrat de la natură cu libertate şi orice limitare a drepturilor sale poate fi 


tratată ca uzurpare sau concesie a individului statului. Viziunea empirică susține însă că statul 

este un produs al naturii, iar libertatea nu este ceva înnăscut, dat de la natură, ci ceea ce omul 
poate cuceri în decursul timpului, el fiind la origini sclavul naturii. 

Scopul cel mai înalt al statului nu este dominaţia, ci bunăstarea naţiunii. În viziunea 
eminesciană, statul este „apărător al meritului legitimat, al averii legitime, este ceva superior 
dispozițiilor generale ale unei generaţii, un element moral alături cu imoralitatea eventuală a 
tendinţelor existente în societate”. „Ideea statului este ideea armoniei intereselor” [136, IV, p. 
171]. 

De aici putem conchide că Eminescu preferă un stat absolutist, în care cetăţenilor le merge 
bine, comparativ cu statul liberal, în care se extinde mizeria şi boala. Poziţia critică a lui M. 
Eminescu față de liberalism o putem explica prin prisma consecinţelor negative ale 
capitalismului asupra poporului truditor. 

Forma de stat şi de dominație trebuie judecată în dependenţă de meritele aduse națiunii. 
Astfel, M. Eminescu preamăreşte forma de stat oligarhică şi o condamnă pe cea liberală. Această 
viziune are la bază concepţia lui N. Machiavelli expusă în lucrarea Principele, conform căreia 
oligarhia este o forţă de rezistenţă contra agenţilor de disoluţie. 

Avantajele statului oligarhic constau în faptul că el dispune de o clasă de oameni care au 
drept scop să pună în unison formele trecutului cu cerinţele viitorului şi astfel să garanteze 
statului o continuitate în procesul de dezvoltare. Arta guvernării constă în adaptarea acesteia la 
natura poporului, în recunoaşterea stadiului lui de evoluţie şi în călăuzirea lui prudentă mai 
departe, pe drumul care corespunde aptitudinilor lui individuale. 

Un stat care funcţionează bine, un stat „sănătos” deţine forma unei piramide. Pentru a reda 
structura acesteia Eminescu recurge la comparaţia cu lopata plină de grâne. Grânele aruncate în 
vânt cad la pământ în formă de piramidă. Forma piramidală garantează cea mai mare durată de 
viaţă posibilă. Dacă grânele ar cădea în formă cilindrică, prima rafală de vânt ar dărâma această 
construcţie. Prin acest exemplu, marele poet explică de ce numărul celor care muncesc trebuie să 
fie mult mai mare decât cel al comercianților. Producția menţine sănătatea poporului. 

M. Eminescu face o distincţie clară între societate şi stat. Societatea este un câmp al 
eternului, schimb al luptelor interminabile pentru supravieţuire şi dominație. Statul este arbitrul 
care urmăreşte să fie respectate regulile. Deci societatea, în viziunea eminesciană, „simbolizează 
mobilitatea, iar statul stabilitatea” [136, IV, p. 172]. 

Pentru cunoaşterea autentică a societăţii este necesară abordarea acesteia şi a problemelor 
sale — majore şi minore, ca pe o realitate, aşa cum se prezintă ea în fiecare etapă a devenirii sale 


— atât cu evoluţii pozitive, cât şi cu fenomene şi procese sociale negative. Involuţiile din viaţa 

societăţii îşi au sursele esenţiale în societatea însăşi, în natura, starea sa reală şi în tendinţele 
devenirii sale naturale. 

Pentru a asigura un echilibru în cadrul statului, M. Eminescu susţine că „ar fi nevoie de o 
familie, ale cărei interese să fie acele ale armoniei sociale” [136, IV, p. 172]. 

Această familie ar fi, în viziunea poetului, dinastia, al cărei reprezentant suprem este 
monarhul care se situează în vârful piramidei. 

Istoria omenirii, susține Eminescu, trebuie privită prin lupta dintre individualism care s-a 
concretizat în sistemul liberal şi echilibrul de interese propus de reprezentanţii monarhiei. 
Republica nu este acceptată de Eminescu, deoarece şeful republicii este adesea exponentul unui 
partid şi el nu deţine nici un fel de putere şi control. În afară de aceasta, o mulţime întâmplătoare 
în cadrul republicii se joacă cu destinul ţării, fapt considerat de gânditorul român anormal şi 
inadmisibil. 

Separarea puterilor este pusă la îndoială de M. Eminescu. Cel mai mare rău al acesteia ar 
consta în faptul că parlamentul nu poate fi tras la răspundere pentru deciziile, hotărârile şi 
acţiunile sale. Poporul, care este singurul judecător al parlamentului, nu are altă posibilitate decât 
să aleagă alți reprezentaţi în el. 

Din această cauză, deținerea puterii într-o singură mână, fie de legiuitor, administrator sau 
judecător, este considerată mai plină de sens decât divizarea acestora. Scopul moral al statului, în 
viziunea eminesciană, s-ar baza pe o activitate compensatorie. Statul trebuie să compenseze 
clasele de jos prin munca folositoare şi utilă a claselor de sus, idee reluată şi desfăşurată în teoria 
compensaţiei muncii. 

Teoria păturii superpuse apare ca o sinteză a gândirii economice a poetului, care excelează 
în analiza unor fenomene şi procese complexe nu doar din spaţiul românesc ca atare, ci şi din cel 
regional — balcanic, european sau american, modul în care se produc şi se evaluează fiind urmărit 
şi în antichitate, în Evul Mediu sau în timpurile moderne în alte arealuri. 

Câteva studii, devenite de referinţă au publicat Ile Bădescu (Sincronim european şi cultură 
critică românească. Contribuţii de sociologie istorică privind cultura modernă românească, 
1984; Sociologia eminesciană, 1994), Vasile C. Nechita (Meditaţii economice eminesciene, 
1989), G. Marinescu (,„Suntem români şi punctum”. Mihai Eminescu, publicist, 1997) şi 
Alexandra Olivia Nedelcea (Eminescu, economistul, 2000). Aceste studii monografice reliefează 
modul original de a înţelege lucrurile al poetului — gazetar, dar şi tangenţele cu marile doctrine 
sociologice din întreaga lume. 

Întrebarea-cheie pe care şi-o pun cercetătorii este dacă Eminescu a realizat o doctrină 


economică a sa, la care, cu mici excepţii, răspunsul este absolut pozitiv, dată fiind facultatea 

poetului de a gândi sistematic, de a îmbina aspectul teoretic cu cel practic, şi de a fi şi un 
fenomenolog cu un rar spirit de observaţie, căci sociologia modernă abordează faptele sociale 
anume ca pe nişte „subiecte de observaţie” (Auguste Comte). Publicistul de la Timpul nu doar 
descrie în mod fenomenologic, înregistrând cu înfrigurare fapte şi situaţii concrete din realităţile 
imediate sau trecute, ci analizează cu fler de specialist şi dă dovadă de o privire generală, de sus, 
de la altitudinea de zbor al vulturului. Darul lui de a generaliza nu prin abstracții, ci prin deducţii 
scoase din natura lucrurilor însăşi este şi aici magistral. Ca şi în poezia lui de natură gnomică, de 
care vorbeşte Călinescu, ideile teoretice iau formă de precepte concentrate, doveditoare de 
speculație şi simţ universal. 

Însăşi definiţia păturii superpuse este făcută în expresii memorabile, cu iz pamfletar 
grotesc, care dovedeşte înrudirea cu caracterizările sugestive din Scrisoarea III: cei care 
formează pătura superpusă sunt „rămăşiţele haimanalelor de sub steagurile lui Pasvantoglu şi 
Ipsilant şi resturile numeroase ale cavalerilor de industrie din Fanar”; este „toată spuma asta de 
fanarioți novisimi, care s-au pripăşit în ţară de 50-60 de ani încoace, formează naturalmente 
elementul de disoluţiune, demagogia României”; sunt „toate lepădăturile Orientului şi 
Occidentului, greceşti, jidoveşti, bulgăreşti grămădite în oraşele noastre”, căci poporul nostru stă 
pe muchie ce desparte trei civilizaţii deosebite: cea slavă, cea occidentală şi cea asiatică. 

G. Călinescu formulează el însuşi, pe baza acestor fragmente de publicistică acidă, directă 
„verde în ochi”, o definiţie concentrată cu accentuări şi nuanţări cerute de natura lucrurilor: 
„formând o pătură orăşenească improductivă, o falsă burghezie sterilă exprimată de partidul 
„roşiilor” (spre a se face distingere de adevăratul liberalism), constituie după Eminescu pătura 
superpusă” [11, p. 114]. 

Cercetătorii au stabilit şi izvoarele care alimentează această teorie eminesciană: J. S. Mill 
(cu preceptul ieftinității), şi S. Sismondi (cu raportul dintre avuţia publică şi „averile 
individuale”), Leroy Besulieu (munca şi buget), Lavater (cu teoria fiziognomică), Darwin (teoria 
selecţiei), Ed Demolis (cu teoria „formațiunilor superpuse”, cea mai aproape de postulatul 
eminescian). V. Pareto (cu teoria elitelor guvernamentale), Rocher, Smith, Ricardo, Dunoyer, 
Verri (cu idei mai generale) [87, p. 133]. 

Teoria păturii superpuse apare devreme în publicistica eminesciană, încă în articolele 
publicate în Curierul de laşi pe parcursul anului 1876, deci când poetul avea 26 de ani. El 
consideră că pătura superpusă apare ca rezultat al umplerii viclene ale golurilor de către streini 
(dispoziția aristocrației istorice şi a clasei de mijloc, singura clasă pozitivă fiind țărănimea, 
nereprezentată şi neluată în seamă de nimeni). În situaţia creată, când păstrarea naţionalităţii 


noastre e lucru de căpetenie, se cer trei lucruri, după părerea poetului: 

„Stabilitatea, adică guvern monarhic, ereditar, mai mult sau mai puţin absolut; 

Muncă, adică excluderea proletarilor condeiului de la viaţa publică a statului şi prin asta 
silirea lor la o muncă productivă; 

Economia, adică dreapta cumpănire între foloasele aduse de cutare cheltuială şi sacrificiile făcute 
pentru ea; aceasta atât în economia generală a statului cât şi cea individuală;” [54, III, p. 1069]. 

În configurarea teoriei păturii superpuse Eminescu se impune şi ca un fenomenolog al 
imperialismului, aşa cum acesta apare în zona balcanică. Completitudinea sa teoretică e 
formatoare de sinteză a mai multor teorii. lată cum se caracterizează această simbioză doctrinală 
la Ilie Bădescu: „Fenomenul păturii superpuse, etnocraţia şi fenomenul imperial fac parte dintr-o 
categorie de fenomene unitare, care, în esenţă, trebuie invocate pentru a înţelege şi a explica 
modul de funcţionare a imperiilor (ca tip de suprastructură istorică) în ariile regionale. Eminescu 
pare a fi primul teoretician modern (sau în orice caz primul dintre cei pe care îi cunoaştem noi ca 
atare), care a analizat complet şi cu argumente de sociologie, pe toate nivelurile şi în articulațiile 
sale esenţiale, fenomenul imperial în corelaţiile sale cu destinul popoarelor aflate în orizontul 
istoric al unui imperiu. ÎL şi socotim, de aceea, a fi primul care a folosit argumentele sociologiei 
pentru analiza fenomenului imperial din sud-estul Europei” [4, p. 104]. Concluzia cercetătorului 
este că originalitatea teoriei sale constă în analiza fenomenului imperial din punct de vedere a 
etniilor subjugate şi nu ca pe un fenomen în sine, cum au procedat marii istorici şi teoreticieni ai 
imperiilor istorice. 

Cu teoria păturii superpuse apar ca înrudite teoria suprastructurii, a maximizării 
inteligenţei (raportul dintre consumul unei clase şi activitățile ei; maximizarea muncii sociale 
duce la creşterea culturii, diminuarea ei, în favoarea consumului păturii superpuse, duce la 
declinul culturii), teoria formațiunilor suprapuse (societatea bazică cu cele trei straturi: familie — 
comuna — micile uniuni de comune; importul în bloc a industriilor, meseriilor, artizanilor în 
procesul de occidentalizare a Rusiei iniţiat de Petru cel Mare), teoria elitelor. 

Semnificativă este — iarăşi — tangenţa tematică a unor texte publicistice eminesciene cu 
Scrisoarea III, semnalată de D. Vatamaniuc în cazul finalului articolului [,„Spre răsărit, nu spre 
apus”: „Există demult în Germania marota de-a alege coloniile ce merg în America, spre ţările 
Dunării, spre România îndeosebi. Caracterul naţional al românilor, viciat de domnia fanarioților 
şi şters în mare parte prin amestecul clasei de mijloc cu elemente transdanubiene, regimul 
economic şi politic detestabil şi odios la care sunt supuse elementele autohtone ale ţării de către 
cele imigrate şi dominante, complicitatea între picheţi indigeni şi cavaleri de industrie de peste 


graniţă, toate elementele acestea de convingere înclină ca germanii să crează că în ţară în care un 

grecotei ca C. A. Rosetti stăpâneşte, nemți pot intra cu droaia, plătindu-i-se până şi cheltuielile 
de drum” [57, V, p.125]. 

Mânia etică eminesciană creşte gradual, atingând nivelul de vârf al invocării braţului de 
fier ca să pună punct „mizeriei fără margini” [58, p. 614]: 

„Silă ne e uneori de a mai lua pana în mână spre a apăra interesele românimii” trecând prin 
momentul silei ce aminteşte de aceeaşi notă sceptică din Scrisoarea II („De ce pana mea rămâne 
în cerneală, mă întrebi?/ De ce ritmul nu m-abate cu ispita-i de la trebi?/ De ce dorm, 
îngrămădite între galbenele file,/ lambii suitori, troheii, săltăreţele dactile?”) [58, p. 614]. „Clasa 
cea mai numeroasă şi autohtonă a acestui pământ, ţăranul, geme sub exploatarea unei 
administrații neomenoase, sub birourile şi uzura cu care susţine o generaţie intelectuală stearpă şi 
moraliceşte decăzută. Şi nu se află în această neagră mulţime un suflet generos, un braţ de fier, 
care să pună capăt acestei mizerii fără margini.” [57, V, p. 726]. 

Reformele introduse de liberali au creat un teren larg corupţiei, organizarea socială şi 
administrarea devenind nespus de costisitoare pentru viaţa simplă a unui popor format în mare 
parte din ţărani. Drept urmare, şi pătura superpusă şi liberalii care au urmat-o şi-au dezvoltat şi 
manifestat comportamentele tipice — bazate pe consum, şi nu pe producţie. Comportamentele 
consumatoare sunt, desigur, generatoare de trebuinţe, dar şi de false trebuinţe, care urmează a fi 
satisfăcute prin munca aceluiaşi număr de populaţie, ba chiar al unuia mai mic, din cauza 
scăderii sporului natural. În acest context, M. Eminescu evaluează realitatea istorică generată de 
apariţia păturii superpuse în baza unei noi teorii economico-sociologice — teoria compensaţiei 
muncii. 

La baza oricărei societăţi trebuie să stea munca. Calitățile morale ale unui popor depind de 
starea sa economică. Scopul muncii constă în a asigura bunul trai. Or, dacă starea economică a 
românilor se caracterizează prin sărăcie, aceasta se datorează faptului că a crescut consumul fără 
să crească producţia. 

Cauza acestei stări este, în opinia lui M. Eminescu, istorică: o datorăm regimului greco- 
fanariot, formării păturii superpuse care a favorizat o selecție negativă a elitelor; cauza sărăciei 
este înmulţirea peste măsură a oamenilor ce trăiesc din munca aceluiaşi număr de producători. 
Poetul menţionează că în alte ţări, clasele superioare compensează, prin munca lor intelectuală, 
munca materială a celor de jos, în timp ce în România vechea clasă de mijloc pozitivă a fost 
dislocată prin selecție socială negativă. Noua „clasă de mijloc”, fiind neproducătoare, nu 
permite realizarea compensaţiei muncii depuse pentru reproducerea ei. Noua clasă de mijloc a 


monopolizat schimbul economic şi îl scumpeşte în mod artificial. Articolele de publicistică 

publicate de-a lungul anilor în Timpul îl prezintă pe Eminescu şi în calitate de continuator al 
teoriei formelor fără fond. 

Forme fără fond constituie o formulă generică ce defineşte în ansamblu programul 
ideologic al junimismului ce se sincronizează perfect cu direcţiile noi de gândire europeană. 
Aceasta, după cum se ştie, se mişcă în albia fertilă pregătită de Hegel şi Kant, asociindu-şi, în 
simbioză, modul de a înţelege lucrurile (în special cursul istoriei) din perioada Restauraţiei 
(perioadă în care democraţiile moderne stimulau preluarea mecanică a unor forme artificiale de 
viaţă, necorespunzătoare tradiţiei). Direcţia nouă în gândire (în viaţa publică, în politică, în 
economie, cultură), pentru care pleda Maiorescu viza tocmai aceste forme considerate goale, 
nerealiste, nenaturale. 

Eminescu, Maiorescu, Kogălniceanu intuiesc, aşa cum va semnala cu exactitate Călinescu, 
„discrepanţa dintre fond şi formă”, recomandând „o evoluţie în marginea adevărului”: „Fondul şi 
adevărul sunt natura, iar forma e ideea. Când ideea abstractă ajunge să se confunde cu noţiunea 
indusă din însăşi realitatea lucrurilor, atunci forma nouă devine şi legitimă. Dându-şi seama, 
probabil,că revoluţia socială, oricât de zdruncinătoare de temelii, este ea însăşi un fapt ce poate 
deveni cauză la rândul lui, junimiştii împreună cu Eminescu nu cer darea înapoi a apelor, ci 
numai ca înaintarea să fie oprită până la consolidarea albiei. Dar în sinea lui, poetul visează nişte 
forme sociale mai de-a dreptul deduse din natură, şi anume „sănătoasa barbarie” [11, p. 91-92]. 

În consonanţă cum înţelege lucrurile Titus Maiorescu, tradiţionalist care nu dezaprobă 
formele noi, dar recomandă adresarea lor într-o direcţie evolutivă firească, Eminescu pune totul 
sub semnul firescului, adică a corespunderii unui factor intern, unei „profunde idei interne 
fenomenului organic al societăţii” (expresii frecvente în însemnările sale manuscrise, adunate în 
Fragmentarium). Această viziune a sa e şi în concordanţă cu concepţiile vehiculate (Schelling, 
Herder) şi de anumiţi filosofi, sociologi şi economişti politici (Comte, Bruckle, Locke, Hume) în 
ce priveşte „spiritul poporului” (der Volksgeist), arta naţională („Din firea unei naţiuni să se 
nască o artă, care să reaşeze asupra poporului”, citim în ms. 2257), „ideea ca determinare 
internă”, „însuşirile sufleteşti ale popoarelor”. 

Progresul nu se poate realiza decât cu legile lui naturale, cu continuitatea lui treptată. 
Introducerea formelor noi s-a făcut „fără elementul moderator al tradiţiilor trecutului” şi cu 
păstrarea „în locul unui spirit nou de muncă şi de iubire, de adevăr” ce să intre în formele vechi 
ale organizaţiei noastre, a inculturii şi vechiului spirit bizantin, caracteristic formelor noi ale 
civilizaţiei apusene. Îmbrăcarea unui conţinut vechi într-o formă nouă nu dă nimic, consemnează 
polemic Eminescu, aşa cum „a-l boteza din nou pe un om nu va să zică a-l schimba; a pune 


numele de regim democratic oligarhiei vechi nu va să zică a schimba starea de lucruri”. Astfel, 

logistica lui Eminescu vizează însăşi natura lucrurilor care se produc automat, fără a schimba 
nimic: forma care nu corespunde fondului organic nu are nici ea organicitatea cuvenită. 

Eminescu devine, prin urmare, autorul unei sociologii a golului ontologic, ce se produce în 
contextul realului „blocat” şi desfiinţat de „formele goale” care domnesc în ţară mai bine de 
douăzeci de ani, instaurând „o epocă de tranziţie” (cuprinsă între 1848, anul evocat în romanul 
Geniu pustiu şi în poemul dramatic Andrei Mureşanu şi 1866, anul în care îşi scrie romanul, 
meditând şi asupra acestei „epoci de tranziţiune”). Este perioada în care apar, cu impact negativ 
asupra societăţii, „făuritorii de proiecte”, „negustorii de vorbe”, „proletarii condeiului” („plebae 
scribax”), „oamenii inculți, incapabili de a munci, de a pricepe un adevăr” care „fac demagogie, 
fură prin subrepțiune şi amăgirea voturilor alegătorilor, devin oameni politici şi dau iamă 
bugetului” („Fără ştiinţă, fără merit, fără muncă, mii şi mii de indivizi se superpun poporului 
românesc, toţi având dreptul constituţional de a trăi din buget”). 

Ilie Bădescu vede în felul acesta de abordare a lucrurilor meritul de excepţie a lui 
Eminescu: sociologia „formei ideologice lipsită de fond”, fără de legături cu „ţara istorică reală” 
este una din cele mai serioase contribuţii la explicarea epocilor de tranziție şi a mistificării 
„reformelor” artificiale. Epocile reformatoare, de tranziţie, stau sub semnul acestor „făuritori de 
proiecte”, utopici, cu mişcări somnambuleşti, cum ne apar în legănarea somnului dramatic al 
proiectelor care plutesc pe undele îndoielnice şi ele ale câte unei ideologii [4, p. 95]. 

Introducerea „formelor goale” atinge dimensiuni groteşti, ceea ce îl determină pe 
publicistul Timpului să demaşte vehement calupurile primite ad libitum, cu acea grozavă 
superficialitate, cu care se tratează toate chestiunile la noi: „Nu numai legile noastre sunt copiate 
ad literam de pe legi străine, fără a se ţinea în seamă nici dreptul național moştenit, trecut în 
codicile vechi, nici stările de lucruri de la noi, dar până şi regulamentele speciale ale serviciilor 
publice, până şi circularele ministeriale sunt traduse adese ori după calupuri străine, de se 
potrivesc sau nu se potrivesc. Această stare de lucruri devine şi mai tristă, când vedem ca ea în 
loc de a înceta, continuă mereu crescând încă prin vecinica emigrare a junimei studioase în 
străinătate, de unde ea — în locul culturii adevărate — aduce multă suficienţă şi pretenţii cu asupra 
de măsură exagerate”. 

În acest editorial al Timpului, al cărei paternitate eminesciană e demonstrată de prof. Ion 
Creţu, realizatorul unei importante ediţii a operei politice a poetului, găsim şi consideraţii privind 
„franţuzirea” junimii române în Icoane vechi şi icoane nouă (,Acolo, în loc să înveţe lucruri 
folositoare (...) s-au pus aproape toți în politică, să afle adică şi să descopere, cum se fericesc 
neamurile şi cum se pun la cale ţările, adică au adunat multă învăţătură din „Figaro”, „Petit 


republique francaise ”, şi, cu capul gol şi cu punga idem, s-au întors rânduri, rânduri în ţară, ca să 

ne pue la cale”) şi într-o însemnare  manuscrisă („Cum de fiecare şarlatan, care şi-a făcut 
educaţia în cafenelele Parisului, poate să impuie aşa, netam-nisam, toate chițibuşurile 
necioplitului său creier unor ţări, care au o istorie de aproape o mie de ani”): „orice canalie care a 
deprins trei buchi franţujeşti la Paris, aspiră de a se face aici în ţară cel puţin ministru” [52, p. 
234]. 

Ne permite să stabilim o legătură cu adresarea retorică din finalul Scrisorii III către 
„urmaşii Romei” („La Paris, în lupanare de cinismu şi de lene,/ Cu femeile-i pierdute şi-n 
orgiile-i obscene,/ Acolo v-aţi pus averea, tinereţele la sros.../ Ce a scos din voi Apusul, când 
nimic nu e de scos?”), la poemul — pamflet Junii corupți şi la sonetul satiric Ai noștri tineri [58, 
p.623; 54-56; p. 394-395]. 

Junii corupți, inspirată de luptele pentru libertate şi independenţă a Italiei, dusă de G. 
Garibaldi şi Mazzini (acesta prezentat în Familia 8/20 decembrie 1868, la care colabora poetul 
nostru), este scrisă într-un registru inflamant de invocare a urgiei divine împotriva celor cu 
„sufletele — amăgite”, cu mintea „de patimi îmbătată”, „ucisă de urgie şi putredă de spasmuri, şi 
arsă de beţie,/ şi seacă de amor”, cu „vinele tocite”, cu „ochii stinşi de moarte” şi cu „frunţi 
învineţite/ De sânge putrezit”. 

Patosul satiric, susținut prin expresii dure, „verzi” de blestem, se moderează pe parcurs, 
trecând într-un registru de îndemn retoric de a se pătrunde de suflul patriotic: „Sculaţi-vă!... căci 
anii trecutului se-nşiră,/ În şiruri triumfale stindardul îl resfiră,/ Căci Roma a-nviat;/ Din nou prin 
glorii calcă, cu faţa înzeită,/ Cu faclele nestinse, puterea-i împietrită,/ Poporul împărat./ Sculaţi- 
vă!... căci tromba de moarte purtătoare/ Cu glasul ei lugubru răcneşte la popoare/ Ca leul 
speriat;/ Tot ce respiră-i liber, a tuturor e lumea,/ Dreptatea, libertatea nu sunt numai un nume, / 
Ci-aievea s-a serbat” [58, p. 54-55]. 

Urmează apoi îndemnul de a încinge spada în „danţul cel de moarte”, de a se duce „valuri 
în mii batalioane”, cum se duce „în poduri aprinse, mânat de uragane, / Diluviul de foc./ Vedeţi 
cum urna crapă, cenuşa reînvie,/ Cum murmură trecutul cu glas de bătălie/ Poporului roman;/ 
Cum umbrele se-mbracă în zale ferecate,/ Şi frunțile cărunte le nalță de departe/ Un Cezar, un 
Traian” [58, p.55]. 

Ai noştri tineri..., scris în 1876, este un sonet satiric, axat anume pe relevarea 
discrepanţei dintre formă şi fond, „franţuzirea” ascunzând tocmai „forma goală”, pe care o 
reprezintă prin comportament viciat, istrionic, „ei strâmbând până şi a noastră limbă”, preţios, 
care apar ca „mărfuri fade, uşurele” pretinzând „a fi pe cerul ţării stele”. Contrastul dintre 
aparenţă şi esenţă generează comicul situaţiei: „Ai noştri tineri la Paris învaţă/ La gât cravatei 


cum se leagă nodul, Ş-apoi ni vin de fericesc norodul/ Cu chipul lor isteţ de oaie creaţă./ La ei 

îşi cască ochii săi nerodul,/ Că-i vede-n birje răsucind mustaţă,/ Ducând în dinţi ţigara 
lungăreaţă.../ Ei toată ziua bat de-a lungul Podul./ Vorbesc pe nas, ca saltimbanci se strâmbă:/ 
Stâlpi de bordel, de crâşme, cafenele/ Şi viaţa lor nu şi-o muncesc — şi-o plimbă./ Ş-aceste 
mărfuri fade, uşurele,/ Ce au uitat pân” şi a noastră limbă,/ Pretind a fi pe cerul ţării: stele” [58, p. 
394-395]. 

Şi această stabilire de înrudire a procedeelor retorice şi de axare a discursului publicistic şi 
cel poetic pe motivul comun al formelor fără fond e o dovadă a unităţii organice a operei 
eminesciene. 

Teoria selecţiei negative. În sociologia universală teoria circulaţiei elitelor a fost formulată 
de către Gaetamo Moscva şi teoretizată mai târziu de către Vilfredo Pareto. Acesta din urmă 
afirmă că pentru orice societate este caracteristică o polarizare. Societatea este divizată în două 
părți inegale: elita, reprezentată de indivizi cu cei mai mari indicatori personali şi masa, care este 
subordonată elitei. 

Odată ce elita se află în minoritate, pentru continuitatea sa aceasta are nevoie de „cadre 
noi”. Această reproducere, în opinia lui Pareto, are loc prin intermediul circulației sociale a 
indivizilor pe verticală, din păturile inferioare spre cele superioare. Blocarea acestei circulații la 
niveluri superioare, provoacă degradarea elitei, efectul metastazei, care evoluează în reacţii 
violente a maselor împotriva grupurilor elitare. De aici, probabil, vine şi degenerarea 
liberalismului în socialism revoluţionar, care odată ce dobândeşte un caracter de masă, distruge 
mediul social în care a apărut. 

Chiar dacă a trăit cu mult înaintea lui Pareto, aceeaşi teorie a elitei o regăsim şi la 
Eminescu. Spre deosebire de Pareto, acesta formulează o idee mai originală şi mai apropiată de 
realităţile româneşti. Întrebându-se ce este o elită cu semnul minus, Eminescu precizează că este 
aceea în care se adună cei ai căror indici de capacitate reală se află sub nivelul indicilor de 
capacitate ceruţi de titlurile ocupate. Indicatorul esenţial al „omului-elită” este caracterul, nu 
capacităţile intelectuale. El apare în orice ramură de activitate socială, acolo unde se înmulțesc 
inteligenţe în dauna caracterelor, fapt considerat de Eminescu un simptom de decadență. 

În acest fel Eminescu delimitează conceptul de „elită pozitivă”, indivizii cu cei mai înalţi 
indicatori, ai căror „titluri” corespund cu capacitățile pe care le au, şi „elita negativă” ai căror 
„titluri” nu corespund cu capacităţile lor. Dacă formal are loc o circulaţie normală, în realitate, 
are loc o circulaţie a etichetelor şi nu a indivizilor. În societatea în care domină principiile 
liberale, ascensiunea indivizilor nu are loc după criteriul calităţilor personale, ci în baza 
capitalului economic pe care aceştia îl dețin. Selecţie negativă este cea care contribuie la 


formarea păturii superpuse. Concluzia lui Eminescu este că nenumărate nulităţi, sub pretextul 

liberalismului şi al democraţiei se servesc de stat şi de demnităţile lui pentru a câştiga o pâine, pe 
care pe calea muncii oneste n-ar putea-o câştiga. 

Însă, ar fi greşit dacă am suspecta pe Eminescu de convingeri egalitariste. După cum 
observă Radu Mihai Crişan, autorul lucrării „Spre Eminescu — răspuns românesc la amenințările 
prezentului şi la provocările viitorului”, „Mihai Eminescu, spre deosebire de liberali şi de 
socialişti, o concepe echitatea, la nivel societal, ca egalitate de şanse, iar nicidecum de condiţii 
sociale” [28, p. 85]. 

Relaţia de dominare — supunere, se naşte în cadrul diferenţelor de avere. În acest fel, 
Eminescu afirmă că problema naţiunii române nu constă în inegalitate ca atare, ci în moralitatea, 
şi sentimentul de înstrăinare al clasei dominante faţă de întreaga masă a populaţiei datorită 


originii sale alogene. 


2. 4. Conceptele de frumos şi adevăr în poezie. Categorii etice formulate poetic 

Am putea vorbi şi despre existenţa, în publicistica eminesciană a unui sistem de filozofie a 
culturii, constituit din expuneri de concepte, idei, observaţii cu caracter sociologic asupra 
modului în care sunt păstrate şi promovate valorile spirituale, în special limba, criterii axiologice 
care trebuie aplicate în evaluarea culturii naționale şi universale. 

Un astfel de sistem este axat pe organicism, pe „complexul de cugetări” ascuns în viaţa 
unui popor, precum „în sâmburele de ghindă e cuprinsă ideea stejarului întreg”. 

Încă din studenţie, pornind de la postulatele lui Hegel, Eminescu vorbeşte despre faptul că 
„ideea” este conţinutul esenţial al unei opere, că ea se află, în cazul basmului şi obiceiurilor, în 
adânc. „Materialul în care se sensibilizează ideea etern poetică sunt imaginile — nu însă imaginile 
tuturor popoarelor, ci a aceluia la care ea se sensibilizează. Tropii unei naţiuni agricole diferă de 
tropii, de imaginile unei naţiuni de vânători ori păstori şi sub ce imagini va îmbrăca unul 
simţământul etern al amorului şi sub ce imagini celălalt decât numai acele prin care le posedă? 
Acest mod de cugetare se referă numai asupra corpului, nu asupra ideii unei poezii ce constituie 
naționalitatea ei” [52, p. 551]. 

Printre conceptele fundamentale eminesciene de cultură se află acela de identitate bazată 
pe tezaurizarea tuturor valorilor materiale şi spirituale, pe continuitatea lor organică, pe 
„grămădirea de capital intelectual şi moral”, acela de civilizaţie adevărată, naturală, acela de 
adevăr, de bine şi frumos, de „naţionalitate în marginea adevărului şi de limbă înţeleasă ca un 
sanctuar, ca o casă a fiinţei (în acest sens Mihai Cimpoi a demonstrat o similitudine dintre 
Eminescu şi Heidegger), ca măsurariu a civilizaţiunii unui popor, ca „instrument destul de bun 


pentru dezvoltarea inteligenţei” [17, p. 185]. 

Mihai Eminescu are o activitate de cronicar cultural şi literar axată pe anumite idei 
directoare, definiţii ale principalelor categorii estetice, opinii personale, profesiuni de credință. 
Întrebările obsesive pe care şi le pune şi la care răspunde sunt următoarele: ce este cultura (în 
raport cu civilizaţia şi progresul)? ce este literatura? care e statutul omului de artă? care sunt 
funcţiile şi misiunea statului în domeniul culturii? ce este specificul naţional şi ce este naţional şi 
universal într-o operă de artă? 

Fragmentarium-ul reprezintă un întreg complex de astfel de preocupări teoretice, de a 
înţelege esenţa culturii ştiinţei, frumosului, moralității. 

Poetul porneşte, bineînţeles, de la postulatele lui Hegel, Kant, Schopenhauer, Schiller. El 
domeniul vast al culturii: „Aspiraţiunea şi valoarea polihistorismului consistă numai în 
cunoştinţa fragmentară a lucrurilor; însă o sumă grămădită de aşa-numite cunoştinţe, o memorare 
(a) unei sume de material faptic din cutare sau cutare ştiinţă, e un semn care însoţeşte cultura, nu 
e însă un semn care însoţeşte cultura, , nu e un semn esenţial sau epuizant al ei” [52, p. 47]. 

Eminescu este conştient şi de modul relativ de a defini frumosul: „Frumosul — esteticul 
abia se lasă abia definit. Definiţiunile n-au succes. Cum nu se poate acoperi pe deplin un 
simţământ în definiţie, tot aşa frumosul. Este o mulțămire pentru cel care se intere[se]ază pentru 
el însuşi. Această satisfacere se bazează pe satisfacerea unei trebuinţe. Unde este trebuinţă este o 
lipsă” [52, p. 88-89]. 

Este evident că Eminescu reproduce în Fragmentarium în chip rezumativ şi selectiv 
(reţinând ceea ce i se pare lui esenţial) note de curs, formulări ale profesorilor, ale căror prelegeri 
le-a ascultat. Acestea, la rândul lor, prezintă expuneri ale unor celebri filozofi, esteticieni, 
sociologi, economişti politici pe atunci în vogă. Eminescu intervine, fireşte, cu anumite 
comentarii, având caracter filozofic propriu-zis, altele fiind nişte notații lirice. Sunt în general 
expresii metaforice şi aforistice memorabile. 

Însemnările manuscrise se înşiră caleidoscopic, cu treceri de la o materie la alta, de la un 
fenomen la altul, adică fără ordine sistematică bine supravegheată. lată câteva pasaje din 
manuscrisul 2257, notate la 10 ianuarie 1873: „Înnobilarea neamului omenesc. Consolidarea 
formelor artei prin obicei în oameni. Diferenţele, ce le naşte cultura. Omul în felul său de a 
reagia asupra altuia — apoi omul cult deja prin moştenire. Caractere gingaş îndrumate — nervi 
mai fini. Multe elemente din societatea înaltă e decadență. Complexiunea corpului s-ar fi 
modificat. Cultură şi natură se amestecă, şi cultura modifică fiziologic pe om. Psihologie. Rolul. 
Întrucât poate figura ca ştiinţă în filozofie? Doctrina despre suflet. Ce e sufletul? Nu-i un obiect 


al fantaziei, care însuşi aparţine unui capitol al psihologiei. Partide: lupta între corp şi suflet. 

Supoziţiunea unei fiinţe. E o veche închipuire populară. De acolo vine metempsihoza. Aparține 
vechimii asiatice, apoi în filosofia greacă. În timpul nou acelaşi proces. Materialismul nu 
cunoaşte suflet — antimaterialiştii susțin contrariu. Această ştiinţă analogă cu alchimia. Chimia 
alch[imiei]. Arătări sufleteşti şi psihologia. Rămâne expresia spirit, totuşi nu-i aşa. Sfera 
subiectivă a fenomenelor este ... Această sferă se gândeşte, şi este un teren de cercetări, de 
speculaţiune foarte îndreptățit” [52, p. 93]. 

Cum putem evalua aceste însemnări manuscrise din perspectiva zilei de azi, în condițiile în 
care unele dintre ele sunt generalități de manual, formulări curente din acea epocă aparținând 
unor gânditori explicaţi de profesori universitari care sunt şi ei într-o măsură mai mică sau mai 
mare filozofi. Reapare problema originalității acestor însemnări. Faptul ca atare ne determină să 
recurgem la consideraţiile lui George Călinescu care în prefața la ediţia din 1947 a Operei lui 
Mihai Eminescu scria că important este să „se tragă sfera de cultură în care trăia Eminescu, 
aşezându-l cu adevărat în timp şi spaţiu”, să se arate „perspectiva din care Eminescu îşi 
construieşte lumea, chestiunea originalității materiale stând pe plan secundar” [10, p. 2]. Marele 
critic mai nota că „sunt idei care plutesc în aer şi care înfloresc deodată în toată lumea, făcându-i 
pe toţi contemporani”. Sarcina cercetătorului este „să zărească dintr-o ochire ideile generale ce 
stăpânesc timpul studiat şi să ştie a aşeza pe autor în mijlocul lor” [10, p. 4-7]. 

De aceea, ne propunem să stabilim şi aici care sunt interconexiunile cu întreaga sa creație 
şi cum încep să se contureze de pe acum crezul său artistic, concepţia sa despre lume şi artă. 

Ne atrag atenţia în mod prioritar însemnările despre adevăr, pomenit şi în Criticilor mei: „Unde 
vei găsi cuvântul ce exprima adevărul?” [58, p. 713] sau în „De vorbiţi mă fac că n-auđd”: „E 
menirea-mi adevărul numa-n inimă să-l caut...” [58, p. 392]. 

Ce este adevărul? este întrebarea — cheie a întreg Fragmentarium-ului, care revine cu o 
putere obsesivă, provocându-l pe poet la definiţii condensate aforistic sau la reflecţii mai extinse. 

E de reţinut precizarea că adevărurile abstracte sunt indigestibile pentru inteligența 
poporului, precum sunt şi noţiunile de carbon, azot, hidrogen şi stomac, ele neproducând căldura 
sufletească necesară pe care „organismul moral” să le poată asimila. ÎI recunoaştem aici pe 
Eminescu — poetul care pune în totul şi mai cu seamă în procesul de căutare a adevărului multă 
pasiune şi, aşa cum spune chiar el, „căldura sufletească”. Nu întâmplător în una din însemnări 
apare expresia „energia pasiunii”; aceasta e prezentă într-un context în care compară sonatele lui 
Beethoven cu operele lui Offenbach: 

„Cărbune unul e cărbune şi altul. Dar unul X multiplicat în timpul de formaţiune şi cu 


energia pasiunii, diamant, celălalt cărbune de mesteacăn.” 

Adevărul adevărat cere trăire, patimă, care, zice poetul, se ascunde în fiecare eveniment al 
istoriei. 

„Orice estetic, consemnează el referindu-se la Hegel şi Herbart, consistă singur pe o formă 
oarecare, însă totuşi nu dacă se respinge adevărul. Ce-mi ajută minciuna într-o formă mai 
frumoasă. Este pentru sine o formă. Un adevărat op de arte, care nu reprezintă adevărul. 
Omnibuz numeris să fie absolut. Neadevărul are o trebuinţă inestetică (Hegel, Vischer). Din 
adâncimea lucrurilor trebuie să rezulte ceva plin — adică nu numai forma exterioară. Ideea lui 
Plato. Dacă se prezintă neadevărul sau imoralul chiar în forma cea mai splendidă, totuşi respinge. 
Cerinţe: ca arta să se ţină în marginea raţiunii. Adevărul legal, a naturii, a cunoștinței exacte. 
Gustul matur va trebui să se emancipeze. Vor fi mai puţin original — genial. Bizareriile vor trebui 
să le lase. Or corespunde trebuinţei estetice mai adânci ale Omenirii” [52, p. 89]. 

Tot aici dăm de reflecţii asupra relaţiei natură (arte, natural/frumos, asupra faptului dacă 
arta este doar imitativă sau trece peste aceste margini şi dă ceva propriu): „Arta stă supra naturii 
însă să nu se înţeleagă rău. Trebuie să caracterizăm momentul unde se ating amândouă. Antiteza 
dintre om şi natură a decis. Şi noi suntem natura. Să restabilim unitatea. În simţirea nemijlocită 
zace deja unitatea” [52, p. 90]. 

Arta se bazează pe fantezia creatoare, care „lucrează cu simţiri, pasiuni, închipuiri.” Poetul 
exprimă convingerea fermă că nu ideea este primordială (el zice primitivă), ci altceva mai adânc, 
care depăşeşte „jucăria cu ideile”, practicată de cei noi: „Orice filozofie nu trebuie să se oprească 
la secundarul, ci la izvorul fanteziei. Afectele sunt izvorul” [52, p. 91]. 

Jocul serios al fanteziei se opune, prin urmare, „jucăriei cu ideile”. Poetul face din această 
contrapunere o clauză a programului său estetic, al acelei ars poetica ce apare în Epigonii, poem 
scris în epoca studenţiei când căuta să clarifice ce este adevărul în artă: „Ce e cugetarea sacră? 
Combinarea măiestrită/ Unor lucruri neexistente, carte tristă şi-ncâlcită,/ Ce mai mult o 
încifrează cel ce vrea a descifra./ Ce e poezia? Înger palid cu priviri curate,/ Voluptuos joc cu 
icoane şi cu glasuri tremurate,/ Strai de purpură şi aur peste țarina cea grea” [58, p. 83-84]. 

Criticilor mei, în care Călinescu vede o „satiră metafizică tristă”, o „explicaţie teoretică 
procesului de creaţie” topeşte, de fapt, reflecţiile despre adevăr din Fragmentarium, dându-le 
statut de program literar, de manifest estetic, ca şi acela din Epigonii. Avem expusă aici tocmai 
condiția artei, de a transfigura propriile patimi şi propria viaţă sufletească a creatorului prins în 
capcanele zbuciumului căutării „cuvântului ce exprimă adevărul”: „E uşor a scrie versuri/ Când 
nimic nu ai a spune, Înşirând cuvinte goale/ Ce din coadă au să sune.// Dar când inima-ţi 
frământă/ Doruri vii şi patimi multe, Ş-a lor glasuri a ta minte/ Stă pe toate să le-asculte,/ Ca şi 


flori în poarta vieţii Bat la porţile gândirii, Toate cer intrare-n lume, Cer veştmintele 

vorbirii.// Pentru-a tale proprii patimi, Pentru propria-ţi viaţă, Unde ai judecătorii, / 
Ne 'nduraţii ochi de gheaţă?!/ Ah! atuncea ţi se parel Că pe cap îți cade cerul:/ Unde vei găsi 
cuvântul/ Ce exprimă adevărul?” [58, p.712-713]. 

Meditaţiile asupra adevărului iau adesea în Fragmentarium formă de sentinţe, formulate, ca 
ŞI în versuri, concis, cu aerul deducerii nu atât din textele filozofilor lecturate sau audiate, ci din 
experienţa de viaţă a poetului, din „dorurile vii şi patimile multe” ale sale. S-ar putea întocmi din 
ele un adevărat florilegiu: 

„Adevărul e stăpânul nostru, nu noi stăpânim adevărul” [52, p. 87]. 

„Sucul învietor al gândirii e patima. E vorba numai ca această patimă să aibă un obiect 
nobil şi desigur că cel mai nobil e adevărul” [52, p. 88]. 

„Adevărul este în inimă, creierul nu e decât lacheul inimii” [52, p. 88]. 

„Adevărul e acelaşi dar şi altfel îi bate fruntea unui nenorocit, altfel unui fericit. Căci 
adevărul, creaţie a omului e ca şi el efect a împrejurărilor”. „Ceea ce mie fericitului mi-e 
adevărat, celui nefericit e neadevărat. Filozofia disperării, minciună şi adevăr, aceeaşi idee pe 
care-o desparte spaţiul de ieri până azi” [52, p. 85]. 

„Adevăr. Orice definițiune ţi-aş da trece ca nourii în nestabilitatea ideii” [52, p. 85]. 

„Mulţi oameni spun adevărul — dar modul cum îl spun, îl fac indiferent şi nebăgat în 
seamă” [52, p. 85]. 

Dăm şi de însemnări înfăţişate în chipul ecuaţiilor matematice şi formulelor fizice, pe care 
o practică adesea: 

„Trei soiuri de adevăr: 

Infinit — progresiune ca atare 

finit 

constante raporturilor între constante 

mişcare 

raport constant între finit şi infinit”; 

„religie — adevăr organic 

ştiinţa — adevăr elementar 

phonomenon — adevăr organic 

noumenon — adevăr elementar” [52, p. 85-86]. 

„Un adevăr este sau mecanico — matematic, adică absolut, căci nu ne putem imagina” [52, 


p. 86]. 


96 


În ultimul timp s-a pus în evidenţă şi o paralelă între modul de a înţelege limba ca „o casă a 
fiinţei”, ca un factor ce dă certitudinea unui popor că este făuritor de istorie al lui Heidegger şi al 
lui Eminescu. 

Mihai Eminescu înţelege statutul existențial al limbii române în cadrul unei culturi aşa cum 
o înţeleg sociologii culturii de azi. Ea este „un element esenţial, ba chiar un criteriu al culturii”, 
„măsurariul civilizaţiunii unui popor”, „un instrument destul de bun pentru dezvoltarea 
inteligenţei”, sectorul cu deosebit impact asupra spiritului şi asupra conştiinţei identitare. 

Alături de religie, credinţă şi obiceiuri, limba asigură conştiinţa unei totalități de oameni că 
este una, că are note caracteristica comună: 

„Cu cât aceste note sunt mai risipite, mai puţin sau mai şters în conştiinţa singularilor 
indivizi, cu atâta simțământul aparținerii unui de altul e mai slab, cu cât însă aceste note în 
totalitatea lor sunt mai vie în conştiinţa fiecăruia, cu atâta simțământul subiectiv al naţiunei, va să 
zică al solidarităţii naționale, e mai intensiv şi mai înrădăcinat. 

Acum artele sunt oarecum aceste note grămădite într-un singur tablou, într-o singură piesă, 
într-o singură arie, sunt bucăţi din viaţa subiectivă a poporului — şi de aceea arta națională, 
caracteristică, pe de o parte întăreşte conştiinţa naţională, pe de altă parte îi lărgeşte orizontul ei, 
căci o face să cuprindă şi mai mult element caracteristic şi naţional, de cum cuprinsese până 
atunci” [52, p. 541]. 

O altă însemnare manuscrisă se referă la limbă ca „element esenţial şi chiar un criteriu al 
culturii”, ca un criteriu al „maturității culturii publice a spiritului poporal”: 

„Alăturăm observarea cum că limba, alegerea şi cursivitatea expresiunei în expunerea 
vorbită sau scrisă e un element esenţial, ba chiar un criteriu al culturii. Din vorbirea (sau fiindcă 
aceasta atârnă adesea de predare întâmplătoare) din scrierea unui om se poate cunoaşte gradul 
său de cultură: stilul e omul, se-nţelege, de aceea fiindcă nu e numai forma limbistică şi fiindcă 
nu consistă numai în conştiinţa limbei, ci fiindcă exprimă totodată maniera de cugetare şi 
percepţiune a omului. Cum despre cineva un lucru, aşa l-a văzut şi l-a priceput. De-a se exprima 
bine şi corect asupra oricărui lucru e posibil numai la o universalitate a culturei, aşadar la o 
claritate şi idealitate a intenţiunii tuturor lucrurilor, asupra cărora el vorbeşte. Maturitatea 
culturei publice a spiritului poporal se manifestă cu deosebire în limba sa, şi între culţii unui 
popor se numără numai, aceia, cari — au suit înălțimea şi domină terenul întreg. Comoara şi 
puterea limbistică, felul stilului şi a expresiunii la un popor reflectă, felul stilului şi a expresiunii 
la un popor reflectă şi se manifestează în literatura națională; ea este izvorul, din care are să ia 


fiecare” [52, p. 552-553]. 

Eminescu îşi exprimă convingerea că „elementul moral şi estetic al culturii îşi are izvorul 
său cel principal în literatura naţională.” În ea se manifestă, precizează poetul: „Libertatea şi 
universalitatea scopului, deplina licenţă a materiei, nelimitarea pe un teren deosebit, după aceea 
complectă generalitate a mijlocului de comunicaţiune, a limbii” [52, p. 553]. 

Concluzia este că „fiecare literatură națională formează focarul spiritu[lui] naţional, 
concurg toate razele din toate direcțiunile vieţii spirituale, ea arată nivelul vieţii publice 
spirituale” [52, p. 553]. 

După cum am mai menţionat, Mihail Manoilescu vorbea, la 1935, despre cultura 
economică de excepţie pe care o avea poetul nostru, făcând o legătură şi cu apologia savantului, 
pe care o făcea în Scrisoarea I: „Şi, totuşi, Eminescu a fost un economist, şi încă unul de linie 
mare. Eminescu a avut, întâi o cultură reală în domeniul economic că i-a citit pe toţi clasicii 
economiei şi în special pe Smith, i-a citit pe revoluționarii — de atunci — ai economiei şi mai ales 
pe List că a înţeles — opera lui Karl Marx”. Economistul român remarcă şi cultura matematică a 
lui Eminescu, fiindcă paginile lui vădesc „o comprehensiune adâncă a valorii mijloacelor 
matematice pentru dezlegarea tainelor lumii”: „Asupra întregii lui opere filozofice domină 
obsedantă idee pitagoriciană a posibilității de a exprima cantitativ, prin numere, toate 
fenomenele din Cosmos, idee care culminează în faimoasa apologie a savantului: „Precum Atlas 
în vechime sprijinea cerul pe umăr/ Aşa el sprijină lumea şi vecia într-un număr”. Eminescu 
stăpânea clar cele două elemente indispensabile gândirii ştiinţifice economice: o cultură profundă 
şi intuiţie cantitativă. Şi pe lângă ele, mai avea darul de a „prinde în chip nemijlocit realitățile 
economice şi a le reda într-o formă de o surprinzătoare noutate” [132, p. 131-132]. 

Poetul e completat de economistul care acordă o atenţie deosebită fenomenelor ce se petrec 
la nivelurile de jos ale „vieţii naţionale” şi realității economice. 

Mihail Manoilescu, menţionează şi faptul că „a avut o concepție integrală asupra 
fenomenelor economice”, apropiată de cele mai moderne concepţii în domeniu, în special de 
idealismul care domină concepţiile recente, diferite de cele clasice liberiste. 

Luate în ansamblu, meditaţiile lui Eminescu asupra adevărului, valorilor, artelor, limbii, 
stilului, literaturii naţionale fac dovada calităţii lui indiscutabile de filozof al culturii. 

Un proiect de poem din tinereţe Demonism conţine o meditaţie etică asupra dreptății, 
nedreptăţii, binelui şi răului, care sunt şi teme frecvente de dezbatere în publicistica sa. Doi 
specialişti în materie de jurisprudenţă C. Jornescu şi C. Petrescu consideră că „dreptul şi 
dreptatea reprezintă valori semnificative pentru întreaga operă a lui Eminescu”, fiind idei-forță 
ale universului său ideatic. Şi îşi ilustrează afirmaţia cu două spuse ale poetului, pe care le iau ca 


moto-uri ale unui capitol special din volumul lor Valori etice în opera lui Eminescu: „Dreptul e 

echilibrul” şi „Mintea dreaptă, simplă, senină însă a făcut din dreptate o cumpănă. Cumpăna 
dreptului”. Autorii se referă la trei accepţiuni ale ideii de drept, pe care le găsesc exprimate în 
manuscrise, articole, proza literară şi chiar în poezie: „Într-o primă accepţiune, dreptul reprezintă 
ansamblul de norme de conduită rațională a persoanelor în raport cu alte persoane. Dreptul 
cuprinde deci, în acest înţeles, totalitatea normelor juridice care reglementează activitatea socială 
a indivizilor, atât regulile educate prin legi (drept pozitiv, denumit şi obiectiv) cât şi obiceiurile 
juridice (dreptul consult udina). Într-o a doua accepţie, dreptul reprezintă şi un concept logic 
necesar al raţiunii noastre, schemă pur formală, fără un anumit conţinut; el apare astfel ca drept 
în sine. În fine, dreptul reprezintă şi posibilitatea (facultatea) garantată de lege unei persoane de a 
avea o anumită conduită şi de a pretinde o comportare corespunzătoare de la o altă persoană în 
scopul satisfacerii intereselor recunoscute de lege” [65, p. 31-32]. 

Şi în acest domeniu se manifestă organicismul său programatic, normele juridice, în 
viziunea lui, trebuind să fie legate de note specifice ale spiritualităţii naționale şi de rădăcinile 
istorice ale jurisprudenţei, de un anumit mediu habitual. Gândirea poetului este influenţată de 
Hegel şi Schopenhauer, de profesorul său de la universitatea din Viena R. Ibering, de 
reprezentanţi ai şcolii istorice a dreptului. El urmăreşte cu scrupulozitate documentară geneza 
sistemelor de drept şi numeroase studii juridice. 

Concepţiile eminesciene despre dreptate apar în Împărat şi proletar („„Spuneţi-mi ce-i 


aine 


dreptatea?, sună un emistih; iar expresia „povestea-i a ciocanului ce cade pe ilău” are drept 
corespondent o însemnare manuscrisă din: „Fragmentarium: C-un cuvânt, morala şi dreptatea 
sunt prejudicii făcute de cei înşelători pentru cei înşelaţi, de ciocan pentru ilău, ele sunt fraze. 
Când ilăul se simte destul de tare el devine ciocan”) [52, p. 107], dar şi în foarte multe poeme 
sau proiecte de poeme din tinereţe, precum Demonism, Mureşanu şi Andrei Mureşanu, Horia. 
Aici poetul recurge la metaforele obsedante ale cumpenei şi cântarului, invocând-o şi pe zeiţa 
Themis. 

În schiţele poemului Horia găsim atât versul „Ţinând în braţu-i falnic o cumpănă: a 
dreptăţii, semnalat de cei doi cercetători, cât şi alte expresii care dovedesc o corespondenţă cu 
articolele publicistice privind dreptul, dreptatea, nedreptatea şi libertatea. Într-un monolog 
romantic se găsesc două strofe „mijlocul” Libertăţii: 

„O, dulce Libertate, copilă răpitoare, 
De ce nu pot în braţe să frâng al tău mijloc, 
Să pui pe a mea frunte c-o lungă sărutare 


Coroana lui de foc. 

Mormânt era odată şi naţia română, 

Fiinţa cea nebună fu Horia al meu, 

Ce arunca în hohot cu fulgerul în mână 
Blestem lui Dumnezeu”. 

Monologul exprimă spiritul justiţiar al poetului însuşi transpus printr-o proiectare 
aliterativă în Horia, conceput ca un personaj romantic, pătruns de revoltă şi „entuziasm” titanian, 
fapt despre care vorbesc şi însemnările aferente: 

„(Din Horia:) Gloria mea va muri pe-un tron de foc, a lui, pe-un tron de gheaţă. Genul 
uman are o mie de capete; nu numai munţii de aur nasc eroi. Pe spurcata tânără a corpurilor să 


trag un dans turbat. 


„Nemurirea”. Un tron zvârlit de vulcanul de nouri. Îngheţul lumii. — Creierul lui Goethe. 
Când peste lumea pleşită şi-or da mâna — Sud şi Nord — nedreptăţiţii fu”. 

Luna simbolizează în această schiță de poem dreptatea, razele ei amestecându-se, în 
viziunea titaniană, cu fulgerele aruncate „de pe Olimp” de Horia. Luna priveşte Ardealul cu un 
sentiment de ruşine, căci vede copiii robiţi „pe sub mâini streine”, şi îşi ascunde „într-un val de 
ceaţă” „tristă galbena ei față”. Horia apare ca stând călare pe muntele falnic. Carpaţii „ţepeni” şi 
„îngropaţi în nori încep să-şi spună prin tunet gândurile lor” viziunea romantică desfăşurându-se 
printr-o accentuare crescândă a perspectivei hiperbolice, idealizatoare: 

— Eu am — zice-un tunet — suflet mare, greu, 


Dar mai mare suflet bate-n pieptul meu; 


Fruntea-mi este albă ca de ani o mie, 


Dar a lui nume mai mult o să ție. 


— Nalţi suntem noi munţii — zice-un vechi Carpat — 


Dar el e mai mare, că ni-i împărat. 


Atunci luna iese norilor regină, 


Fruntea lui cea pală roşu o-nsenină, 


Galbenele-i raze încing fruntea-i rece, 


Că părea din munte diadem de rege. 


Şi un stol de vulturi muntele-ncongior, 


Cugetând că-i Joe, dumnezeul lor, 


Când în miezul nopţii, cununat cu nymb, 

Fulgere aruncă sus de pe Olymp”. [34, vol. Ip. 39]. 

În cuprinsul poemului Demonism, având şi el un caracter bruillonar, cum zice Perpessicius, 
poetul desfăşoară un cadru vast al unui discurs axat pe figuri şi simboluri preluate din mitologie 
în spiritul marii poezii romantice. G. Călinescu menţionează că proiectul de poem cu această 
denumire din epoca studenţească „e o curioasă suprapunere de motive cosmoteogonice şi de 
filozofie antiraţionalistă spre a explica viaţa” [10, p. 5]. Viziunea eminesciană a genezei lumii 
are aici un colorit etic, deosebită de cea din Scrisoarea I. Deosebirea se explică şi prin sursele 
care au alimentat aceste două opere, una fiind mitologia indiană, iar alta iraniană. „La temelia 
lumii, remarcă criticul, stau două principii: Ormuz, „bătrânul zeu cu barba de ninsoare”, dând 
aurora în sunetul bârfelor îngereşte, zeul autoritar, tronând „în mărirea-i solitară”, însuflețit de 
dorinţa de putere, şi Titanul răzvrătit, Demonul prin urmare, Ahriman, care, căutându-şi „aliaţi 
între Titanii ce brăzdau colosul”, înarmează Pământul, titan şi el împotriva lui Ormuz. Conflictul 
între cele două elemente mazdeiste devine la Eminescu gigantomachie elenică, în care Deva 
(demonii) s-au prefăcut în Titani. Ormuz stă în „nălțimile cereşti”. Demonul şi cu uneltele sale 
vin din caos, din „adâncuri”. Aruncat în gol, Pământul e începutul naturii terestre şi a omului, din 
ordinul punitiv al zeului. Natura telurică nu este aşadar opera bună a lui Ormuz, cum ar trebui, ci 
a lui Ahriman, concepţie oarecum bogomilică, deşi nici de bogomilism nu-i propriu-zis vorba, 
căci nu Demonul simbolizează răul, ci Ormuz. Acesta din urmă e tiranul universului, un Jupiter, 
în vreme ce Ahriman, ca un soi de Prometeu, prieten al oamenilor, luptă pentru dreptate” [10, p. 
5-6]. 

Victor Kernbach prezintă mazdeismul ca pe o variantă a zoroastrismului, cunoscut de 
Eminescu (dovadă fiind nuvela Sărmanul Dionis). Axul structural al mazdeismului este 
dualismul, credinţa în existenţa a două principii total opuse: Binele, reprezentat de Ahura — 
Mazda, zeu-suprem simbolizând lumina şi Răul, personificat în Angra — Marnyu, simbol al 
întunericului. 

Pe Eminescu l-o fi atras atât semnificaţia arhetipală, filosofia generalizată a acestor două 
principii aflate mereu în luptă, asupra cărora reflectează şi Andrei Mureşanu din tabloul dramatic 
cu acelaşi titlu, cât şi semnificaţia morală, asupra căreia gândeşte mereu în articolele publicistice: 
alegerea tărâmului luminos, îndrumarea fiinţei spre Gândul bun, Fapta bună [71, p. 397]. 

În spiritul acestui precept mazdeist Eminescu subliniază în mod frecvent că dreptul e 
măsura lucrurilor, este „echilibru”, este respectul dreptului Celuilalt, cântărirea „tendinței tale 
de-a avea nu cu puterea, ci cu dreptul pe care celălalt îl are”. În Geniu pustiu dăm de acelaşi 


principiu recomandat de Toma Nor: „Legile care compun fundamentul eticei chiar ne- 

ndreptăţesc de-a cere cât ţi s-a luat, de-a face cât ţi s-a făcut, pentru că numai aşa se poate restitui 
echilibrul, dreptul pe pământ”. 

Pornind de la mitologia iraniană, Eminescu formulează aici cunoscutul imperativ kantian, 
potrivit căruia „trebuie să acționezi numai conform acelei maxime prin care să poţi vrea totodată 
ca ea să devină lege universală”; prin care răspunde datoriei, coordonată însă cu interesele 
empirice ale omului ce apare ca scop, nu ca mijloc. 

În Demonism poetul îşi axează meditaţia etică pe întoarcerea la fire şi dreptate în cadrul 
unei viziuni sumbre, puse sub semnul biruinţei Răului în lume şi pe Pământ — Titanul mort, de la 
care moştenim un „ce măreț în firea noastră”, care nu din noi răsare: „Viaţa noastră e o ironie, 
Minciuna-i rădăcina ei. Dorinţa/ De-a fi şi de-a avea singur tot ce este/ Principiul e de înflorirea 
ei./ În van pământul mort ne-nspiră câteodat/ Din sântul suc al stinsei sale vieţe/ Gândiri de-o 
nobilă, naltă răscoală:/ Întoarcerea la fire şi dreptate. Noi nu-l pricepem... o-ncercăm adese/ 
Dar n-o putem./ Făcuţi suntem/ După asemănarea-acelui mare/ Puternic egoist, carele singur/ 
Îmbrăcat în mărirea-i solitară/ Ridică-n cer înnourata-i frunte” [58, p. 131-132]. 

Poetul ne vorbeşte în continuare despre zădărnicia eforturilor noastre de a reintra în natură 
şi de a „scutura din suflet/ Dorinţa de mărire şi putere,/ Dorinţa de a fi ca el în lume: Unici...”. 
Se instaurează în poem ideea dominantă că temeiul istoriei (al statelor, noțiunilor) şi cauza 
războaielor cumplite este răul: „Să nu ne înşelăm. Impulsul prim/ La orice gând, la orişice 
voinţă/ La orice faptă-i răul. Însă/ Atunci când ne naştem, răsăriţi/ Abia din carnea vechiului 
Titan,/ Noi suntem buni — până suntem copii”. Concluzia acestei meditații plină de dramatism 
existenţial e că singura binefacere ce ni se oferă este întoarcerea în pământ „după o viaţă vană, 
zgomotoasă” şi că poetul abia acum se înşală „asupra firii şi pricepe de ce demonul s-a revoltat 
contra nălțimilor cereşti”. Intervine în deznodământul schiţei de poem o reflecţie cu caracter 
etico-filosofic asupra faptului că „dreptatea nu-i nimic fără de putere” şi că răscoala contra 
cerului a demonului şi a lui Ormuz a dus la prefacerea pământului în cadavru viu şi la învelirea 
lui „într-o raclă albastră”. Finalul poemului aduce aminte de faptul că Dumnezeu râde de 
„comica-ne neputinţă”: „Din carnea-i putrezită, din noroi/ S-au născut viermii negrului cadavru:/ 
Oamenii./ Spre a-l batjocori până şi-n moarte/ Ne-am născut noi, după ordin divin,/ Făcuţi ca să- 
şi petreacă Dumnezeul/ Bătrân cu comica-ne neputinţă, Să râdă-n sunet de deşertăciunea/ 
Viermilor cruzi ce s-asaman cu el,/ Să poată zice-n cruntă ironie:/ Pământ rebel, iată copiii tă1!”. 

Problema dreptului, dreptăţii şi a tuturor aspectelor derivate ale acestora este abordată în 
poeme pe care Călinescu le consideră „metafizice”, adică poeme care au intenţia de a defini 
esența universului şi de a descrie destinele omului. Deşi e realizat într-o perioadă a vieții 


studenţeşti când sufletul lui era pătruns de curăţenia idealelor şi nu era rănit de îndoială, Mureşan 

este „de un sarcasm pesimist bătător la ochi”, Călinescu bănuind, totuşi, un „pesimism cu totul 
livresc”. 

Poemul „faustian” prezintă într-o adevărată scară piramidală reflecțiile etice ale 
personajului, pe care-l vedea ca o personalitate istorică emblematică. Ele privesc, în chip 
nesistematizat, fragmentarist (ca în însemnările sale manuscrise), „undele de timp/ Ce viitoru- 
aduce, spre a le mâna-n trecut”, pârghie ce ridică viitorul şi puterea care toarce al vremii fir”, 
planul, precugetarea din „şirul orb al vremei şi-a lucrurilor lumei”, acel „trebui rece şi 
neînlăturat”, legile ce urmează vremea, viața viitoare a fiinţei mele”, sâmburele lumii care este 
răul, cartea lumii care „d-eternă răutate/ E scrisă şi-i menită”, dorința de mărire, „a lumii soartă” 
dusă în mână de mulţime, deşărtăciunea, dreptatea-universală, răul drept „colţ al vieţii, invidia 
ca „mam-egalităţii”, dreptatea ca „îngrădire contra răutăţii reciproce”, sfințenia şi binele, răul şi 
ura, fără de care nu este istorie, puterea de viaţă ca „sămânță dulce a răului”, Satan ca „geniu al 
disperării”, nimicul, „gândirea pe dos”, „ruinile sfărâmate a „lumi-mi dinăuntru”, puterea, 
înălțarea, şi pieirea poporului meu. 

Este aici focalizat, ca într-un colimator de azi, cu semnificaţii negative bineînţeles, întregul 
tablou etic al lumii în sensul titanismului romantic. 

Dacă luăm reflecţiile etice în sensul lor filosofic practic pozitiv, putem întrevedea o 
legătură directă cu tratatele de etică din vremea noastră. 

Urmând dezbaterile de tot felul şi din ce în ce mai numeroase privind problemele de morală 
(în filozofie, sociologie, politică, etică aplicată propriu-zisă, literatură şi arta, psihologie, 
antropologie, logică etc.), constatăm o surprinzătoare înrudire a gândirii etice eminesciene cu 
gândirea etică modernă şi postmodernă. Bunăoară adepţii teoriei contemporane a contractului 
social, care împărtăşesc ideile lui Hobbles, pun accentul pe convențiile care asigură interesele 
tuturor, fiind reciproc avantajoase. În accepțiunea sa curentă „morala susţine că activităţile 
reciproc avantajoase trebuie să respecte în primul rând drepturile celorlalți indivizi, inclusiv 
drepturile acelora care nu se pot apăra singuri”. 

Eminescu, după cum am văzut, vorbeşte despre faptul că virtuțile se bazează pe legi 
naturale, şi că oamenii beneficiază de drepturi naturale, că dreptul postulează bilateralitatea, 
existența a două euri. C. Jornescu şi C. Petrescu ne atrag atenţia asupra unei însemnări din ms. 
2257 f. 50: „Căci ce e dreptul? Dar datoria ce e decât dreptul unui subiect, care implică datoria 
obiectului, ce datorează”. Aici, după cum comentează cei doi exegeţi, bilateralitatea nu este 
concepută doar ca acceptarea de către eul meu ca un echilibru al voinţelor (ca un echilibru al 


materiei şi altul al spiritului), ci şi sub aspectul „legăturii indestructibile dintre exigenţă şi 

obligațiune, dintre interesul legitim al unei persoane, protejat de legea pozitivă şi datoria 
celeilalte” [65, p. 39]. 

Eticienii contemporani abordează problema drepturilor morale în sensul în care le-a 
abordat Eminescu: „Drepturile morale abordează modul în care ar trebui să ne comportăm. 
Faptul că, în mod evident, doar persoanele înţeleg ideea drepturilor morale nu le face mai bune 
decât alte fiinţe senzitive, dar ne oferă motive convingătoare pentru a ne considera egali unii cu 
alţii, cu drepturi fundamentale care nu pot fi încălcate din nişte motive utilitariste limitate” (Mary 
Anna Warren) [119, p. 341]. 

În spiritul concepţiilor morale curente Eminescu se pronunţă asupra „ireductibilităţii dintre 
putere şi dreptate” (C. Jornescu — C. Petrescu). O aluzie transparentă la acest fapt o găsim în 
proiectul Alexandru Lăpuşneanu din Dodecameronul dramatic: 

„Nu, din trunchiul vechi şi mândru numai vrea un ram să crească; 
Dumnezeu n-a vrut Moldovei alt Muşatin să se nască, 

Cu acesta se încheie tot trecutul până ieri. 

Am rămas de capul nostru, ce ne facem noi, boieri? 

Să alegem care vrednic dintre noi se va cunoaşte... 

Ce alegem? Vorbe! Domnul nu s-alege, el se naşte! 

Da! Cutare e viteazul sau bogatul, înțeleptul, 

Să fim domni avem aicea toţi puterea ... nimeni dreptul” 

Dreptul, în viziunea lui Eminescu, este expresia naturii. „Lot ce ţine de natură e adevărat, 
autentic”, citează cei doi cercetători, ilustrându-şi afirmaţia prin finalul poemului Călin Nebunul; 
„însăşi natura având rol activ — înfăptuieşte dreptatea” [65, p. 50]. 

„Fraţii lui, cum îl văzură, în genunchi veneau să-i cadă 

— artă, frate, căci greşala, zău, demult ne-apasă pieptul! 

— Ba nu, fraţilor, li zise, să vedem ce e cu dreptul, 

Să facem o boambă mare, s-aruncăm spre cer în sus, 

Şi tustrei să stăm sub dânsa pe când va cădea de sus, 

Să vedem ce-a să gândească Dumnezeu şi ce-a să zică 

Astfel, cum ţi-ai face cruce, ei se pun alături... pică 

Boamba grea zvârlită-n ceruri, din cei doi făcând fărâme. 

Şi Călin rămâne singur, rău îi pare ca la nime, 

Dar nici c-avu ce face, împăcat de-astă dreptate...” [58, p. 324]. 

Ontologia Juridică eminesciană se încorporează în ontologia generală, insinuându-se şi în 


poezie, în special în proiectele dramatice din tinereţe şi în poemele „metafizice”. „Fără a edifica 

o reală ontologie juridică, relevă C. Jornescu şi C. Petrescu, Eminescu desfăşoară raționamente 
solide, ancorate în istorism şi organicism, cu privire la formarea dreptului. Toţi factorii de 
configurare ai dreptului: mediul natural; cadrul-politic şi ideologic; factorul uman (însuşiri, feluri 
şi modalităţi de existenţă şi acţiune, nevoi-interese-cerinţe-aprecieri-voliţiuni) apar în articole şi 
manuscrise, asupra unora stăruind argumentativ, ceilalţi fiind implicaţi în idei sau teme din alte 


domenii” [65, p. 32]. 


2. 5. Concluzii la Capitolul 2 


1. Printre marile teme cu aspect existenţial abordate de Eminescu sunt viața, moartea, 
fiinţa şi nefiinţa, abisul, devenirea, disperarea, lumea ca teatru, acestea toate fiind concentrate, 
în linii mari, în Scrisori. Ele apar, însă, şi în articolele de publicistică şi în însemnările 
manuscrise unde meditează adesea asupra timpului şi spațiului, asupra „maşinii lumii”, 
„comediei de obşte” şi fenomenelor din viaţă şi Univers. 

2. În Scrisori, în special în Scrisoarea III, se pot depista numeroase ecouri din proza 
politică. Paralele directe se pot face între Scrisoarea I şi articolul Cum cad ministerele, între 
construcţiile sintactice din Scrisoarea III şi unele expresii ale negaţiei din publicistică („O tu nici 
visezi bătrâne, câţi în cale mi te-au pus”). 

3. Se impune valoarea literară a publicisticii. 

4. Pe Eminescu l-a preocupat relaţia dintre Eu şi Celălalt, care se află în centrul atenţiei 
unor filosofi, sociologi şi fenomenologi la ora aceasta. 

5. În întreaga creaţie eminesciană apare o viziune utopică asupra istoriei, principiul 
structural „dualist”, antitetic elogiere/detestare fiind frecvent în poezie, proză, dramaturgie şi 
publicistică. Într-o formă actualizată găsim, de exemplu „mitul vârstei de aur”. 

6. Scrisoarea III prezintă, de fapt, un compendiu al sociologiei eminesciene, fiindcă 
abordează cu mijloace lirice prezentul, trecutul, „comedia de obşte”, „câştigul fără muncă”. În 
Doină apare motivul drumului de fier, criticat în publicistică, iar în Împărat şi proletar procesul 
proletarizării declanşat în lume şi în ţară. 

7. La Eminescu se poate identifica şi un adevărat sistem de filozofie a culturii, axat de 
asemenea pe organicism şi pe identitatea bazată pe tezaurizarea tuturor valorilor materiale şi 


spirituale, pe continuitate şi pe civilizaţia adevărată, naturală. 


8. In concepţia lui Eminescu arta se axează pe frumos, natural şi „adevărul adevărat”. 

9. Eminescu concepe statutul existenţial al limbii (române) în sensul în care îl înţeleg 
sociologii de azi: ca un element esenţial, ba chiar un criteriu al culturii, ca „măsurariul 


civilizațiunii unui popor” [102, p. 102]. 

III. EUROPA ÎN LIRICA ȘI PUBLICISTICA LUI EMINESCU 


3. 1. Europa ca organism (concept-cheie al publicisticii) 

În spiritul viziunii sale organiciste Eminescu concepe Europa ca pe un organism, care este 
modelul unităţii şi dezvoltării organice. Ea are specificul ei: 

„Europa pare-a fi capabilă de-a trăi continuu: cauza este că ea e tocmai partea aceea a 
Pământului, care în proporţiune cu întinderea ei teritorială are litoralele (ţărmii) cele mai multe. 
Şi marea nu este numai un element, ci o mare faptă economică, căci este un puternic mijloc de 
comunicaţiune, drumul popoarelor. Asta însemnează atâta, că Europa are facultatea, natura de-a 
întreprinde şi întreţine comunicaţiunea cu toată lumea şi din punctul acesta de vedere ea e situată 
în mijlocul lumii întregi” [52, p. 159]. 

În mai multe articole din Timpul Eminescu abordează Chestiunea Orientului, adică 
problemele grave ridicate de războiul dintre Serbia şi Turcia [56, IV p. 14-15]. 

Poetul urmăreşte ştirile care parveneau de pe câmpul de luptă, comentariile presei străine 
şi atitudinile pe care le luau Anglia, Franţa, Austria, Italia şi Rusia, ale căror interese politice 
intrau în joc, fapt care generau diferite scenarii diplomatice. Paralel cu cronica evenimentelor de 
pe front Eminescu expune cu lux de amănunte proiectele care se propuneau. „De la Carol al V- 
lea se lăţise ideea unei monarhii universale a creştinităţii”; Austria dorea ca popoarele răsculate 
„să capete cât se poate de puțină autonomie şi s-ar bucura să vadă Serbia umilită”; Anglia dădea 
dovadă de reticenţă de a se pronunţa în favorul umanității şi creştinilor; „Rusia nu e mulţumită 
cu concesiile ce le acordează proiectul Angliei, ci doreşte formarea de mici state autonome cu 
principi ereditari având raporturi de vasalitate cu Poarta egale cu cele ale României”; singurul 
mijloc de ieşire din letargia în care Turcia ţine micile state balcanice ar fi o Constelațiune 
Dunăreană „ca rezultatul cel mai firesc al liberării acestor provincii” (acesta din urmă este 
scenariul politic propus de ziarul „Post” care propune, evident, protectoratul Austriei pentru 
aceste provincii). 

Eminescu intervine polemic după ce expune conţinutul articolelor din presa străină: 
„Bune planuri, nu-i vorbă — şi ieftene”. El se referă la exemplul României, care dovedeşte că 
protectoratul Austriei este echivalent cu sărăcia, cu stoarcerea populaţiei prin agenţi străini, cu 
impunerea unei culturi străine şi a unui mijloc de trai pentru un popor străin, pentru o industrie 
străină. „Numai o Confederație Dunăreană cu o politică comercială producționistă şi sub 
protectoratul său propriu şi al nimărui altcuiva ar conţine în sine sâmburi de dezvoltare 


adevărată. „Post” se teme că ne-am bate, noi ne-am împăca. Cred că-i o stare mai preferabilă 

decât împăcarea prin bleamteri austriceşti cu mijlocirea kesaro-krăiescului feldwaibel” [47, IV, 
p. 57-59]. 

La un moment dat Eminescu îşi pune întrebarea care din cele două puteri ar putea fi 
favorabilă României şi răspunde că soluţia cea mai bună este echilibrul: 

„Nici una, răspundem. Avem într-adevăr trebuinţa de a păstra bunăvoința Austriei; dar 
trebuinţa aceasta este egală către toate puterile mari. Avem nevoie şi de Italia, şi de Rusia, şi de 
Germania, şi de Anglitera, şi de Franţa, în mod cu totul egal. Acesta este întreg înţelesul poziţiei 
noastre dificile în Orient. Popor latin, înconjurat de slavi, de maghiari, de germani, noi nu putem 
răzima pe nici o simpatie de rasă, care e cea mai puternică dintre toate”. Aşadar suntem avizaţi a 
ne răzima pe bunăvoința egală a vecinilor noştri, răsărită dintr-un echilibru nu dintre simpatii sau 
antipatii, ci de interese. Înclinând spre una sau spre alta e evident că punem în cestiune interesele 
sau ale unuia sau ale altuia. Dovedind însă, prin toată atitudinea noastră, că, în mijlocul acestei 
lupte ascunse, noi nu urmărim decât pur şi simplu interesul nostru naţional, nici una din ele nu 
ne-o poate lua în nume de rău” [44, XI, p. 331]. 

Eminescu visa şi la o uniune intimă a micilor state de la Dunăre care existau în secolul al 
XIV-lea „prin sentimentul de comunitate religioasă, opusă puternicelor încercări de prozelitism 
catolic şi prin tendinţa de-a se desface de supremaţia ierarhiei bisericeşti a Bizanțului şi de a-şi 
crea bisericile lor autonome” [44, XI, p. 360]. 

În întregul serial de articole despre Cestiunea Orientului Eminescu pledează „pentru 
precauţiune, pentru singura simpatie: cea pentru neamul românesc” [56, IV, p. 161]. 

În spiritul ideilor sale obişnuite, Eminescu respinge formele fără fond, legile din afară, 
„americanizarea”: 

„Astfel, fără a discuta sau gândi, s-au introdus cu toptanul legi străine în toată puterea 
cuvântului, care substituie pretutindenea şi pururea în locul noţiunilor nație, ţară, român, naţiune, 
om, cetăţean al universului, fie din Berber, din Nigritania, din China sau în fine extract din 
Galiţia. După capetele înțelepte şi stup de liberalism ale epocii noastre, o nație ca a noastră, ieșită 
de ieri-alaltăieri din stadiul păstoriei, înzestrată cu multe daruri, dar nedeprinsă la artele şi munca 
apusenilor, trebuia pusă neapărat pe aceeaşi linie cu apusul, trebuia să concureze ca egal cu egal 
cu toate naţiile şi toate civilizațiile, trebuia să stea cu toată Europa în raporturile de liber schimb 
şi de liberă aşezare reciprocă, în care stau întreolaltă Francia şi Anglia bunăoară”. 

Eminescu se pronunţă pentru formele de învăţământ europene: 

„Esenţa acestui învățământ este la noi, ca şi în Franţa şi Germania, clasicitatea şi cultura 
literară şi istoria pe temeiul clasicităţii, adică humanitatas studia în înţelesul celor vechi. Pe acest 


temei, susținut în Germania şi în Franţa prin tradițiunea unei culturi de multe secole, ne-am 

organizat şi noi şcoalele mai înalte şi ne-am pus astfel în comunitate de cultură cu Europa 
apuseană” [45, XII, p. 65]. 

Eminescu pledează pentru o monitorizare a situaţiilor din toate ţările europene: 

„De când cu aplanarea arzătoarelor cestiuni orientale, a Dulciniului şi a Greciei, nu se mai 
pomeneşte de aşa-numitul „concert european”. Astăzi marile puteri nu mai au o problemă gravă 
care să atragă atenţia tuturor, să le intereseze deopotrivă, spre a căuta în comun acord dezlegarea 
ei; nu mai au în faţă un pericol iminent, de natură a le sili să-l prevină sau să-l înlăture toate 
împreună. Fiecare din statele europene îşi formează planuri de cuceriri teritoriale şi economice 
pe viitor; ba unele lucrează deja pe faţă la realizarea aspiraţiunilor lor. De aici temeri, bănuieli şi 
neînţelegeri vagi, ce e drept, dar nu mai puţin neplăcute. Şi iarăşi Orientul în genere este unde se 
ciocnesc interesele tuturor. Turcia şi Englitera privesc cu ochi răi cuceririle franceze din Africa. 
Interesele Rusiei şi ale Engliterei în Asia stau de aproape faţă-n față. Mişcările austriace din 
Bosnia sunt urmărite cu ochi bănuitori de Poartă, secondată de Anglia. În fine asupra Dunării, 
care interesează mai pe toate în măsură egală, nu s-a ajuns la nici o înţelegere. Aceasta este, în 
puţine cuvinte, situaţia generală europeană. Constelaţiunea nu e definită şi clară. Totul se află în 
fermentare. Echilibrul se leagănă. În ce parte va cădea balanţa vor arăta «alianțele», a căror 
formare a început să se anunţe deja” [43, X, p. 235]. 

Eminescu vede în Europa o posibilitate de a armoniza interesele speciale (naţionale) cu 
cele general-continentale. Poetul menţionează că, dacă articolul publicat în ziarul Politik, reflectă 
părerea cehilor care cer o federațiune, care să garanteze dezvoltarea liberă a fiecărui popor, 
aceasta se pare a fi şi ideea celorlalte naţionalităţi ale Austriei. 

Criticul Mihai Cimpoi remarcă faptul că Eminescu nu este un proeuropean doar în 
pledoariile sale „retorice”; el este european în esenţa ființei sale. Europa, în viziunea sa 
reprezintă personalitatea Fiinţei tuturor neamurilor şi a continentului. Europa garantează un 


dialog eficient cu Celălalt/Celălalţi” [19, p. 34]. 


3. 2. Europa în lirica eminesciană 

Pornind de la premiza unităţii operei eminesciene, constatăm o corespondenţă indiscutabilă 
dintre însemnările manuscrise din Fragmentarium şi poemele Andrei Mureşanu (1871), 
Demonism (1872), Împărat şi proletar (1874) cu o variantă din 1870 intitulată Proletarul. 

Epoca studenției, reflectată în notele fragmentare sau în tratate mai extinse şi în ciclul de 
poezii titaniene, este una a meditaţiei profunde asupra legilor care guvernează lumea şi universul, 
asupra dreptăţii, nedreptăţii, binelui şi răului, asupra istoriei şi civilizaţiilor, a căror panoramă o 
face în Memento mori (1872), asupra zădărniciei, nimicului, relaţiilor cu Divinitatea şi cu natura. 

Este epoca pe care eminescologii o consideră fitaniană, creaţia din această perioadă fiind 
puternic marcată de opera marilor romantici cu care poetul nostru vine în contact. În poemele 
amintite mai sus găsim de fapt o traducere lirică a gândurilor expuse în însemnările făcute în 
marginea cursurilor universitare audiate şi a cărţilor şi a revistelor lecturate. 

George Călinescu vorbeşte despre „o extraordinară maturitate a gândirii politice” a lui 
Eminescu, conjugată cu „un superior simţ practic în domeniul social, în contrast oarecum cu 
deşănţarea romanţioasă a imaginaţiei poetice”: „Pe când însă mintea lui Eminescu era cotropită 
de fantezii mirobolante, de faraoni egipteni, reîncărnați, femei demonice, marchizi spanioli, 
castele misterioase, uşi tainice, bolți subterane, apariții terifiante, adică de întreg aparatul 
romanului romantic senzaţional, precum şi de problema vieţii şi a morţii, rezolvată cu o 
metafizică mai mult sau mai puţin pretențioasă, conştiinţa artistică urma însă un drum lent, dar 
sigur, şi Eminescu arunca una după alta paginile scrise prin sertare şi îşi pregătea cu multă 
inteligenţă tehnica poetică” [14, p. 100]. 

Dimitrie Popovici, Tudor Vianu şi Matei Călinescu au urmărit, sub aspect comparat, 
înrudirea tematicii poeziei eminesciene din această epocă cu creaţia lui Milton, Byron, Keats, cu 
alţi reprezentanţi ai romantismului european. 

În ce constă această înrudire de ordin tipologic? 

Asemănarea o dovedesc, în primul rând, motivele comune: cel al revoltei titanice, cel al 
înfruntării cu Divinitatea, tiranii şi natura, adică al răzvrătirii demonice, al dreptății, binelui şi 
răului, cel al esenței istoriei. Panorama sociogonică din Memento mori seamănă cu cea pe care o 
face Hugo în Legenda secolelor, Satan din Andrei Mureşanu aduce aminte de Satan din 
Paradisul pierdut al lui Milton. Modul epic şi dramatic de structurare al poemelor eminesciene 
ne trimite la Byron. Dimitrie Popovici observă însă că latura lirică e mai puternică la Eminescu, 
liricul spaţiindu-se pe schemele sentimentale titaniene şi organizându-se „în scară obiectivă”. 

Principiul antitetic al structurării discursului liric e prezent şi aici, fapt remarcat de Matei 
Călinescu: „Romantismul titanic al poetului e bântuit de un duh revoluţionar, de voinţa de a 
sfărâma ordinea întemeiată pe nedreptate şi rău; valurile înalte ale răzvrătirii, cu foşnetul lor 
aspru şi sonor, se sfarmă însă — de pe acum — de rocile dure ale convingerii filozofice că totul e 
zădărnicie. lată unul din aspectele a ceea ce s-a numit dualismul structurii eminesciene: o 
tensiune extraordinară între impulsul revoltei titanice şi conştiinţa lui vanitos vanitatum. Spiritul 
poetului e, în permanenţă, un câmp de luptă” [15, p. 44]. 

Viziunea cosmosului şi a istoriei, care apare în cadrul filosofic, se mută în plan social, 
aducând note pesimiste. Pentru Eminescu „nedreptatea e însăşi esenţa istoriei”: 


„... Deschideţi ochii voştri, 

Vedeţi că sfânt şi bine sunt numai pentru proşti? 

De când sunteţi în lume, a existat dreptate 

Şi pentru voi? Dar greul voi numai îl purtarăți, 

Voi v-aţi hrănit duşmanii, i-ați apărat cu sânge. 

În loc de-a sparge capul năpârcii sub picior, 

Voi aţi crescut-o mare şi astăzi vă zugrumă. 

În mână de vei prinde-a istoriei carte 

Şi dacă tu de frică sau poate de ruşine 

În faptele ei rele nu vei încifra bine, 

Vedea-vei cum sub ochii-ţi în plin se desfăşoară 

Răul şi iarăşi răul — că vremea se măsoară 

După a răutăţii păşire. Rău şi ură 

Dacă nu sunt, nu este istorie. Sperjură. 

Invidios- avară, de sânge însetată 

E omenirea-ntreagă — o rasă blestemată” [58, p. 104-105]. 
„Răul, comentează criticul, ar reprezenta condiţia primordială a oricărei supremaţii în lupta dură 
pentru existenţă, izvorul oricărei puteri instituite” [15, p. 45]. 

Revolta titanică e pusă — la modul romantic — sub semnul voinţei de bine. Satan, „geniu al 
desperării”, se ridică împotriva tiraniei divine, şi poetul îl glorifică într-o avalanşă de imagini 
cosmice, grandioase, în care marea e „dezrădăcinată”, iar sistemele solare pot fi proiectate în 
haos printr-un impetuos gest al negaţiei: 

Acum pricep eu gându-ţi, căci zvârcolirea mării/ 
Trăieşte-acum în mine. Pricep gândiri rebele 

Când ai smucit infernul ca să-l arunci în stele, 
Dezrădăcinaşi marea ca s-o împroşti în soare, 

Ai vrut s-arunci în caos sistemele solare. — 

Da! ai ştiut că-n ceruri, răul, nedreptul, tronă, 

Că secole nătânge l-adoră, l-încoronă, 

Ştiai c-aşa cum este nu poate a fi bine!” [58, p. 106]. 

Într-un articol atribuit poetului, misiunea noastră ca stat se menţionează că între hotarele 
strâmte ale țării româneşti, nota poetul, trebuie să se adune capitalul de cultură, din care au să se 
împrumute frații noştri de prin ţările de prin prejur dimpreună cu celelalte popoare mai înapoiate 


decât noi. Legătura de sânge şi identitatea individualităţii naţionale faţă cu unii, comunitatea 

tradiţiunilor istorice şi identitatea vederilor religioase faţă cu alţii, ne deschid şi ne netezesc calea 
înrâuririi pacinice şi binefăcătoare pe care trebuie să păşim cu cea mai deplină bună credință. 

Despre politica bazată pe „egala îndreptățire a naționalităților” Eminescu vorbeşte şi într- 
un articol care se prezintă de fapt ca un amplu studiu Austro-Ungaria şi naționalitățile, publicat 
în Timpul din 11 aprilie 1880. Analiza făcută de poet modului în care guvernele de la Viena şi 
Budapesta tratau popoarele din imperiu constata faptul că nu ţineau cont de dorinţele lor 
legitime. Realizarea acestora ar duce la câştigarea simpatiilor popoarelor orientale „în cazul când 
acestea ar fi să aleagă între două supremaţii eventuale”. Sunt aduse dovezi incontestabile că 
chestiunile de drept public, de suveranitate națională, anumite aspecte ale politicii externe şi 
constituționalismului nu constituie obiective ale preocupărilor acestor naționalități. Singurul 
obiectiv era permisiunea ca învăţământul şi reclamaţiunile să se facă în limba populațiunilor şi ca 
acestea să nu fie constrânse de a-şi iubi limba, istoria şi patria. Restricţiunile ce se aplică studierii 
limbii trebuie anulate, urmând ca predarea să nu se facă în mod teoretic şi abstract, contrar 
modului viu în care vorbeşte poporul şi „farmecului biruitor al oricărei limbi”. Eminescu expune 
în stil polemic ideea că „spiritul omenesc nu se poate dezvolta în libertate fără limbă şi anume 
fără de cea învățată din capul locului, cu toată bogăţia ei de nuanţe, cu toată virginitatea cu care a 
fost receptată de mintea copilărească” [56, IV, p. 1267]. 

Lipsa dezvoltării fireşti a limbilor duce la o mărginire a spiritelor, afectând chiar şi 
capitala, dominată de un jargon ebraico-cosmopolit, imitat după stilul ziarelor rele din Paris. 
Presa vieneză nu reflectă nici spiritul rasei germane, nici spiritul celorlalte naţionalităţi. 

Reapare în acest articol motivul drumului de fier care impune „o egală platitudine” care se 
află în Doină. Singura soluţie e ca aceste popoare să-şi păstreze comorile spirituale „grămădite 
într-un lung trecut”. 

Articolul se referă la modul silit al maghiarilor de a deznaţionaliza şi la modul în care turcii 
tăiau în acelaşi scop limbile, „găgăuţii” fiind strănepoțţii acelora, vorba „găgăuţă” însemnând 
omul care nu e în toată firea, „cretin”. Tendinţele de deznaționalizare urmăresc anume 
cretinizarea (Cinghis Aitmatov va denumi mai târziu acest act „mankurtizare”). 

De aceea, Eminescu se opune vehement procedeelor de deznaționalizare silită, 
neorganică: „Nu creşte o plantă bine şi normal decât cu rădăcinile ei proprii. Există într-adevăr 
deznaţionalizări fericite, dar ele sunt organizate, nu impuse cu de-a sila. Contactul des cu o altă 
naţionalitate, înrudirea de rasă, interese zilnice, încrucişarea şi amestecul sângelui, mii de 
împrejurări fac cu putinţă o deznaționalizare organică. Dar cu sila, cu zorul, cu impunerea, 
nicicând; cel puţin noi nu ştim nici un caz în istorie. Vorba cântecului: Dor de zor nu se ştie pe la 


noi” [56, IV, p. 1269]. 

Eminescu foloseşte şi un alt termen pentru a denumi unitatea continentului: Areopagul 
Europei. Cuvântul îl întâlnim în poemul Povestea magului călător în stele (titlu dat de 
Călinescu) cu semnificaţia metaforică de loc de consiliu: „De-aceea înainte de-a morţii-mi sântă 
oră/ V-am adunat, pe-al vieţii-mi mintos areopag”. La origini areopagul însemna colina lui Ares 
la Atena, unde se aduna tribunalul suprem, obținând ulterior şi sensul figurat de „adunare de 
savanţi, de artişti de mare valoare, de mare competenţă” (cf. DEX). 

Areopagul european gândit de Eminescu trebuia să ființeze pe principiul „egalei 
îndreptăţiri”, al armoniei, şi nu al discordiei, al dezvoltării libere a fiecărui popor ca atare”; toate 
popoarele fiind setoase de viaţă proprie. Numai din egala îndreptățire a tuturor se va naşte 
echilibrul. Acesta e crezul permanent al lui expus în întreaga publicistică. 

Casa Austriei îşi păstrează puterea pe baza discordiei dintre popoare, pe care o stimulează 
cu toate mijloacele, în primul rând prin susţinerea religiei cosmopolite. Aşa proceda şi Imperiul 
Roman care se afla în stare de decadenţă. Ideea periculoasă a unei monarhii universale a 
creştinătăţii, care venea de la Carol al V-lea, s-a impus înainte de războiul de 30 de ani. 

Teoria modernă despre stat, pe care o face Eminescu în manuscrisul 2285, este, după cum 
precizează D. Vatamaniuc, o expunere coerentă în germană din epoca studiilor vieneze (1869- 
1872), axată pe trei principii: al suveranității poporului, al dreptului divin şi al sistemului 
raţional. Un teoretician în vogă la acea oră era Constantin (Konstantin) Frantz, adept al lui Kant 
şi apoi al lui Schelling, care propunea şi un proiect de federalizare a Europei ce prevedea 
Germaniei rolul hotărâtor. 

Eminescu vorbea în publicistică despre o Europă constituită armonios, cu un organism bine 
articulat în toate părţile. În marele poem Memento mori revoluţia franceză este văzută ca o 
încercare a „fiilor tari şi tineri unor secole bătrâne” „să dea un curs nou spiritului” ce adânc se 
zbate într-a populilor fire, să arunce lumea, scoasă din ţâţâne, în „zbucnirea nouei eri”: 

„Cum sub stânci, în întuneric, măruntăile de-aramă 
A pământului, în lanţuri ţin legat şi fără teamă 
Sufletul muiat în flăcări a vulcanului grozav. 
Astfel secoli de-ntuneric ţin în lanţuri d-umilire 
Spiritul, ce-adânc se zbate într-a populilor fire, 


Spiritul, ce-a vremei fapte, de-ar ieşi, le-ar face prav. 


Dar de secoli fierbe lumea din adâncuri să se scoale. 
Cum vulcanul, ce irumpe, printre nori îşi face cale 


Şi îngroapă sub cenuşă creaţiunea unei ţări, 

Astfel fiii tari şi tineri unor secole bătrâne 
Lumea din încheieture vor s-o scoată, din ţâţâne 
Să o smulgă, s-o arunce în zbucnirea noii eri” [58, p. 185]. 

Poemul dă, în fond, expresie lirică postulatului hegelian: „elementul substanțial al lumii 
este spiritul... Istoria universală nu este decât înfăţişarea spiritului în timp, în acelaşi fel în care 
ideea este înfăţişarea sub formă de natură în spaţiu” [52, p. 72]. Istoria universală se prezintă ca 
un tablou de schimbări şi fapte, „înfăţişând întruchipări nesfârşit de felurite de popoare, de state, 
de indivizi care se succedă fără odihnă”. Ideea generală pe care o ilustrează o asemenea 
succesiune infinită a lor este schimbarea. Rămăşiţele a ceea ce a fost cândva măreție ne asigură 
înţelegerea, sub aspect negativ, a esenței acestei schimbări. Spiritul îşi mistuie învelişul său, 
migrează în altul, reapare întinerit din propria cenuşă, se „prelucrează”, se ridică, prin voinţa de a 
fi ceva nou, la o nouă alcătuire. Având de-a face numai cu sine, întâmpinând obstacole exterioare 
şi interioare, el îşi vede eforturile zădărnicite, fiind uneori chiar înfrânt. 

Este ceea ce ne spune în versuri sugestive, sub formă de sentinţe, poemul Memento mori. 

În hegelianul tablou al bătăliilor pe care îl dă spiritul se configurează un ţel nobil: eterna 
pace kantiană, sub semnul căreia Eminescu pune — aluziv — viitorul Europei, aşa cum îl priveşte 
în publicistică. Aşa cum în mare se adună puterile neliniştite ale lumii, aşa cum „ele se concentră 
în suflarea unui om” poetul ne vorbeşte despre felul instinctiv în care popoarele urmează 
gândirea marilor oameni (de care vorbeşte şi Hegel), care îi ducea la învingeri sau la pieire: 

„Mare, că-i purtat pe umeri de adânci şi mândre vremuri: 
Căci gândiri, cari ieşise dintr-a lumii lung cutremur. 

EI le poartă-unite-n frunte// şi le scrie pe stindard; 

Când în lumea subjugată pentru drepturi ridic-arma, 
Arătarea-i salutată de popoare... regi se sfarmă 


Şi a gloriei mândre stele într-a lumei noapte ard. 


Şi de-acecea a lui flamuri le-nsoţesc cu-nsuflețire. 
El îi duce la învingeri, el îi duce la pieire. 
Cine moare — moare-n cuget c-a rămas trăind în el; 
Tot ce-i nobil şi puternic în ăst secol de mândrie 
ÎI urmează... Căci prin noaptea unei lumi în bătălie 
Lin luceşte — eterna pace, luminos şi mândru ţel” [58, p. 186]. 
Şi aici apare principiul dualităţi structurale eminesciene, căci măreţul ţel al eternei păci îi 


conduce la eterna iarnă, unde sunt lăsaţi de Idee, adică învinşi: 

„Către țelul care-n noapte le luceşte ca un soare 

Ei se duc prin zeci de lupte, urmărindu-l cu ardoare, 
Zeci de mii cad, pe-a lor arme răsar alte zeci de mii, 
Steaua-1 duce, ei urmează printre veri şi printre ierne, 
Până unde-eterna iarnă munţi de neauă-n câmpi aşterne, 


Unde crivățul visează uriaşe vijelii. 


Ş-atunci Nordul se stârneşte din ruinele-i de gheaţă, 

Munţii plutitori şi-i sfarmă şi pe-a câmpurilor faţă 

El ridică visuri nalte... volburi mari de frig se văd 

Şi trecând peste oştire o îngroapă... Şi cu fală 

El ridică drept făclie aurora-i boreală 

Peste-oştirea-ntroienită în pustiul... de omăt” [58, p. 186-187]. 

Urmează o strofă de o profunzime filosofică extraordinară, ce identifică omului (mare) 

căzut, adică lui Napoleon, „a veacului gândire” (ce a trăit în el): 
„Nordul m-a învins — Ideea m-a lăsat. Şi ca un soare 
Vezi că începe a apune într-a secolilor mare, 
Aruncând ultima-i rază peste domul d-invalizi. 
La apus priveşte lumea în duioasa ei uimire. 
N-a fost om acel ce cade, ci a veacului gândire 
A trăit în el... Cu dânsul cartea lumii s-a închis” [58, p. 187]. 

Cartea lumii s-a închis cu căderea împăratului şi a zeci de mii de indivizi care i-au urmat 
gândirea, el urmând, la rândul său, „gândirea veacului”, desfăşurarea hegeliană a spiritului. 

În contextul demonstraţiei noastre o deosebită semnificaţie o vedem în eterna pace, proiect 
kantian, care reuneşte dorința de securitate a şefilor de state cu impunerea generalizată a 
sistemului republican, singura în stare să țină cont de o legislație unică şi de „dreptul 
cosmopolit; adică de „o dezvoltare a sociabilităţii la scară universală” 

E încă o dovadă că Eminescu concepea ideea europeană sub semnul unei unităţi 
armonioase şi al unei păci internaționale din proiectul „bătrânului dascăl” Kant. 

Într-o însemnare manuscrisă găsim mai multe reflecţii asupra categoriilor binelui şi răului, unele 
făcute în stil metaforic. lată cum îşi închipuie poetul lumea: „Pentru a-şi închipui cineva 
metaforic lumea ar putea să ieie o bucată de lut — etern aceeaşi, care prin urmare, nu cunoaşte 
timp — şi să-i dea cele [mai] felurite forme, pe când alta, când aşa, când aşa. Lutul rămâne-n orice 


caz acelaşi. Dac-acum însă iau că acest lut este răul, nedreptul pozitiv, se-nţelege că tot binele şi 

toată dreptatea va consista numai în forme şi nu în cuprinsul lor, adică în relațiunea unei față cu 
cealaltă” [52, p. 65]. 

Din această notă de curs reiese clar că poetul concepe lumea ca fiind construită pe un 
principiu al dualismului structural bine/rău, concretizat într-o relaţiune dialectică între ele (sau a 
„unei faţă cu cealaltă”, după cum spune textual poetul). 

Într-o altă însemnare dăm de o meditaţie privind relativitatea adevărului şi binelui, care nu 
s-a impus în mentalitatea românească. Tonul polemic al însemnării creşte atunci când poetul se 
referă la stâlpii cafenelelor pariziene înfieraţi în poeme: 

„Vorbind cu temei, românii sunt un popor cuminte şi aşezat. Românul nostru are acea 
doză de scepticism, atât de străină popoarelor moderne, atât de familiară vechiului popor roman, 
care-a fost corectivul tuturor mişcărilor noastre din trecut, care s-a cristalizat la romani în 
principiul: «Nil admirari» sau în adânca întrebare a lui Pilat din Pont: « Ceeste adevărul?». Vine 
acuma interesanta întrebare: Cum de acest simțământ al relativităţii adevărului şi binelui nu au 
rezistat înnoiturilor importate la noi? Cum de fiecare şarlatan, care şi-a făcut educația în 
cafenelele Parizului poate să impuie aşa nitam nizam toate chiţibuşurile necoptului său creier, 
unor ţări, cari au o istorie proprie de aproape o mie de ani? Cum de limba vrednică a lui Nistor şi 
Grigorie Urechi e pusă pe fugă de jargonul franco-bulgăresc a lui Vasile Alexandrescu (care spre 
ironia nevredniciei noastre au uzurpat asemenea numele Vornicului Ţării de Sus)? Cum de 
obiceiul pământului şi „pravila împărătească” au făcut loc cu atâta uşurinţă tuturor gogomăniilor, 
clocite pe malurile Seinei, cari şezând în al 7-lea cat al unei cazarme de chirigii, îşi sug degetul 
cel mic şi fericesc Universul cu teorii ieftine? Răspunsul îl dăm cu toată răceala sa crudă. Clasa 
noastră cultă în cea mai mare parte nu este românească. Grecii şi bulgarii aşezaţi în târgurile 
noastre şi-au trimis feciorii la Paris şi aceştia s-au întors — ca tineri români. Neavând nicidecum 
priceperea ţării, vorbind în locul limbei naţionale un jargon francezo-bulgăresc, necunoscând 
istoria şi legile ţării, neştiind întrucât aceste două pot fi puse drept temelie dezvoltării noastre, 
aceşti tineri sunt lipsiți cu totul de simțul istoric” [52, p. 73-74]. 

Şi în alte însemnări manuscrise binele e conceput în ecuaţie cu răul, ca o reacțiune contra 
acestuia, ca un principiu moral pus în cântar (cumpănă) pentru contrabalansare. Dăm şi de mai 
multe formulări aforistice şi de postulate morale: conform unui sofism, binele e amestecat cu 
răul, ceea ce face imposibilă atingerea binelui suprem; deşi intenţia unui ins e bună, relele care 
cresc sunt alături cu folosul ce l-a obținut; artele trebuie să ne arate clar binele şi răul din fiinţa 
românească; sclavia e răul de care a pierit Grecia; [52, p. 170]; „bine şi rău nu există, dacă nu 
există obiectul pe care ele să-l respecte sau atace: interesul individual” [52, p. 69]; puterea este 


motorul naturii şi oamenilor („numele ei moral este răul, negaţiunea ei e virtutea”) [52, p. 106]; 

„Se-nţelege că omul cât şi poporul, cu cât e mai bun, cu atât se sustrage mai mult de sub 
principiul ce guvernă Universul, cu atât mai slab, nedezvoltat, sărac. Dezvoltarea în rău, e 
dezvoltarea în genere. Cu cât într-o societate sunt mai mulți oameni răi, cu atâta răutatea se 
paralizează reciproc şi paralizarea formulată este egalitatea şi dreptatea, cu câtu-s mai puţini, cu- 
atâta aceşti puţini răi vor oprima mulţimea” [52, p. 106-107]; binele este „ceea ce-i de la natură”; 
economia politică presupune o „evoluţie riguroasă a rezultatului, această preţuire severă a 
consecvenţelor în bine şi în rău, în pierderi şi în câştig” [52, p. 156]; „A răsturna susul în jos e tot 
aşa de nedrept ca şi a pune josul în sus, decât legitima nedreptatea trecutului, repetând-o — numai 
în direcțiunea opusă. Pentru că direcţiunea opusă unui rău poate să fie pre bine iar unui rău, aşa 
că o corabie ce se fereşte de Scylla luând direcțiunea opusă se-neacă-n Charybda. Care e binele? 
Se-nţelege de la sine că nici una alta ci între ele amândouă mergând, scapi de ele amândouă” [52, 
p. 218]; „... E necesar nu numai ca viaţa să se dezvolte în toată bogata ei varietate ci ca să se 
dezvolte armonios spre folos, frumuseţe şi bine. Astfel recunoaştem adevărul vechiului proverb: 


Varietate în unitate e perfecţiune. Deosebirea duce la asociaţie.” [52, p. 526]. 


3.3. Perioada de creaţie „titaniană” (caracterizare generală, teme şi motive dominante) 

Există o corespondenţă indiscutabilă între poemele din epoca denumită de cercetători 
titaniană şi însemnările manuscrise din Fragmentarium. Este epoca anilor de studii urmaţi de 
poet la Universitatea din Viena şi Berlin, când audiază diferite cursuri universitare şi citeşte 
mult, trecând totul prin „pământul proaspăt al propriului suflet”. 

Eminescu scrie acum Andrei Mureşanu (1871), Memento mori (1872), Demonism (1871), 
prima variantă a poemului Împărat şi proletar denumită Proletarul (1870) şi a doua versiune 
intitulată Umbre pe pânza vremii (1871). 

Este o perioadă de formare intelectuală intensă, pe de o parte, şi de schimbare radicală a 
mijloacelor poetice, de tranziţie de la romantism la o modernitate mai accentuată, pe de alta . G. 
Călinescu o remarca, după cum am mai menționat, drept semnificativă pentru maturizarea 
conştiinţei artistice a poetului. 

„Pe când însă mintea lui Eminescu era contrapusă de fantezii mirobolante, de faraoni 
egiptene reincarnaţi, femei demonici, marchizi spanioli, castele misterioase, uşi tainice, bolți 
subterane, apariţii terifiante, adică de întreg aparatul romantic senzațional, precum şi de 
problema vieţii şi a morţii, rezolvată cu o metafizică mai mult sau mai puţin pretențioasă, 
conştiinţa artistică urma însă un drum lent, dar sigur, şi Eminescu arunca una după alta paginile 


scrise prin sertare şi îşi pregătea cu multă inteligenţă tehnica poetică” [14, p. 100]. 

Perioada titaniană este definitorie pentru constituirea unui univers de idei estetice şi etice, 
deci general-filosofice, fapt demonstrat atât de antume, cât şi de foarte multe postume, crezul 
artistic fiind exprimat în marele poem Epigonii care specifica un jalon important în modul de a 
înţelege rostul poeziei şi statutul poetului în societate. 

Este şi perioada elaborării Caietului vienez, care marchează o detaşare de marele 
romantism de factură germană şi de cel paşoptist şi o apropiere de alt climat poetic european, 
care, în viziunea lui Cristian Livescu, constă în două mutații importante: 1. vizionarul ia locul 
absolutis de până atunci al visului; 2. concomitente fugitivului şi a eternității în poezie; adică 
formulă modernităţii după Baudelaire: „tranzitoriul, fugitivul, contingentul constituie jumătatea 
artei, în modernitate, cealaltă fiind eternul şi imuabilul”. 
organizându-se „în scară obiectivă”. 

Epoca studenţiei, reflectată în notele fragmentare sau în tratate mai extinse şi în ciclul de 
poezii titaniene, este una a meditaţiei profunde asupra legilor care guvernează lumea şi universul, 
asupra dreptăţii, nedreptăţii binelui şi răului, asupra istoriei şi civilizaţiilor, a căror panoramă o 
face în Memento mori (1872), asupra zădărniciei, nimicului, relaţiilor cu Divinitatea şi cu natura. 

Este epoca pe care eminescologii o consideră fitaniană, creația din această perioadă fiind 
puternic marcată de opera marilor romantici cu care poetul nostru vine în contact. În poemele 
amintite mai sus găsim de fapt o traducere lirică a gândurilor expuse în însemnările făcute în 
marginea cursurilor universitare audiate şi a cărţilor şi a revistelor lecturate. 

Perioada titaniană este marcată atât de preocupări de formare intelectuală, poetul 
apropiindu-se de marii filosofi care i-au influenţat profund gândirea, cât şi de încercări de a 
transpune postulatele filosofice în expresii plastice. lată cum explică el într-o notă marginală din 
manuscrisul 2287 filosofia lui Kant: 

„Orice cugetare generoasă, orice descoperire mare purcede de la inimă şi apelează la inimă. 
Este ciudat, când cineva a pătruns odată pe Kant, când e pus pe acelaşi punct de vedere înstreinat 
acestei lumi şi voinţelor ei efemere, mintea nu mai e decât o fereastră prin care pătrunde soarele 
unei lumi nouă, şi pătrunde în inimă. Şi când ridici ochii te afli într-adevăr în una. Timpul a 
dispărut şi eternitatea, cu faţa ei cea serioasă, priveşte din fiece lucru. Se pare că te-ai trezit într-o 
lume încremenită în toate frumuseţile ei şi cum că trecere şi naştere, cum că ivirea şi pieirea ta 
înşile sunt numai o părere. Şi inima, numai e în stare a te transpune în această stare. Ea se 
cutremură încet din sus în jos, asemenea unei arfe eoliene, ea este singura ce se mişcă în această 
lume eternă... ea este orologiul ei” [88, p. 256]. 

Kant, definit metaforic ca „ceasornicar al cugetării omeneşti” apare ca prototip al 


„bătrânului dascăl” din Scrisoarea I, „ce ţine în degetul cel mare universu-ntregu şi în nuvela 

Sărmanul Dionis şi în schița filosofică Archaeus, care conţin meditații asupra categoriilor de 
timp şi spațiu şi asupra principiului universal denumit archaeus, care „jumătate spiritual, 
jumătate corporal, este imboldul seminal al tuturor fenomenelor de viaţă” (Călinescu). 

Archaeus se axează pe o convorbire dintre un moşneag şi un băiat, în care cel dintâi expune 
o teorie despre un punctum saliens „care apare în mii de oameni, dezbrăcat de timp şi spaţiu, 
întreg şi nedespărțit”, care „mişcă cojile, le mână una-spre alta, le părăseşte, formează altele 
nouă, pe când carnea zugrăviturilor sale apare ca o materie, ca un Ahasver al formelor, care face 
o călătorie ce pare vecinică”. Finalul ne vorbeşte despre faptul că „în fiece om se-ncearcă spiritul 
Universului”: 

„Oamenii sunt probleme ce şi le pune spiritul universului, vieţile lor — încercări de 
dezlegare. Chinul îndelungat, vecinica goană după ceva necunoscut nu samănă cu aviditatea de a 
afla răspunsul unei întrebări curioase? 

— Dar mie-mi pare că unde-i un problem e totodată şi dezlegarea lui. 

— Da. Kant. Cei mai mulţi oameni însă rămân întrebări, uneori comice, alteori neroade, 
alteori pline de-nţeles, alteori deşerte. Când văd nas omenesc, totdeauna-mi vine să-ntreb: ce 
caută nasul iesta-n lume?” [40, VII, p. 383]. 

În expunerea filosofiei kantiene privind relaţiile omului cu eternitatea, acesta e privit ca o 
problemă ce-o pune spiritul universului, ca întruchipare a unui principiu universal, a unei 
călătorii vecinice. 

Cele două nuvele care au ca temă „omul care are în el numai şir, fiinţa altor oameni viitori 
şi trecuţi” au anumite puncte comune, după cum a stabilit Aurelia Rusu, cu Andrei Mureşanu 
(motivul „ghindei din care creşte un stejar”), cu studiul Despre nemurirea sufletului şi a formei 
individuale, aflat în manuscrisul 2255 şi cu articolul Economia naţională, în care poetul 
menţionează că fiecare om are „o determenaţiune internă”, prin care el produce o viaţă nouă; 
nemulţumit să rămână pe acelaşi punct, el reprezintă o naştere eternă, care însă află în el „o 
putere mărginită”: „Din această contradicţiune a puterii mărginite şi a destinaţiunei nemărginite 
rezultă ceea ce numim viața omenească. Viaţa e lupta, prin care omul traduce destinaţiunea sa, 
intenţiunile sale în lumea nature”. 

Împărat şi proletar abordează aceeaşi temă filosofică, mutată însă într-un registru social 
mai pronunţat, poetul punând în final accentul pe zădărnicia eforturilor umane. Aici e vorba de 
un alt principiu universal, de o altă „determinaţiune internă” şi de o altă întrebare. Arheul 
coboară în contingent, în „cercul strâmt” pământesc; poetul distinge „în toată omenirea în veci 
acelaşi om” numai că e supus „dorințelor obscure”, „zvârlirii hazardate cum pomu-n înflorire, 


înghețării umanei roade şi pietrificării „unul în sclav, altu-mpărat. Putem afirma că Eminescu 

exprimă prin discurs puternic colorat etic şi social, constituit din sentințe şi definiţii metaforice 
fulgurante: 

„În orice om o lume îşi face încercarea, 

Bătrânul Demiurgos se opinteşte-n van; 

În orice minte lumea îşi pune întrebarea 

Din nou: de unde vine şi unde merge floarea 


Dorinţelor obscure sădite în noian? 


Al lumii-ntregul sâmbur, dorinţa-i şi mărirea, 
În inima oricărui i-ascuns şi trăitor, 
Zvârlire hazardată, cum pomu-n înflorire 
În orice floare-ncearcă întreagă a sa fire, 
Ci-n calea de-a da roade cele mai multe mor.” [58, p. 269-270]. 
Prin tonalitatea sentenţioasă poemul se înrudeşte cu G/ossă, scrisă de asemenea în perioada 


titaniană: 


„Astfel umana roadă în calea ei îngheaţă, 
Se petrifică unul în sclav, altu-mpărat, 
Acoperind cu noime sărmana lui viață 
Şi arătând la soare-a mizeriei lui față — 


Faţa, — căci înţelesul i-acelaş la toți dat. 


În veci aceleaşi doruri mascate cu-altă haină, 

Şi-n toată omenirea în veci acelaşi om — 

În multe forme-apare a vieţii crudă taină, 

Pe toţi ea îi înşală, la nime se distaină, 

Dorinţi nemărginite plantând într-un atom.”[58, p. 270]. 

Reflecţii de ordin filosofic asupra caracterului predeterminat al sorții omeneşti dominate de 
„legea eternă” ce mişcă universul şi de legile „mai greu de cunoscut, dar supuse aceleiaşi 
necesităţi, de la care nu este nici abatere, nici excepţie”, care guvernează oamenii şi societăţile se 
conţin şi în unele articole publicistice. În editorialul din Timpul de la 1 ianuarie 1883 citim: „Se 
vede că aceeaşi necesitate absolută, care dictează în mecanismul orb al gravitaţiunii cereşti, 
domneşte şi în inima omului; că ceea ce acolo ni se prezintă ca mişcare, e dincoace voinţă şi 


acţiune şi că ordinul moral de lucruri e tot atât de fatal ca şi acel al lumii mecanice” [57, V, p. 


1438]. 

3. 4. Basarabia în publicistica şi poezia lui Eminescu (Bogdan-Dragoş, Muşat şi codrul, 
Doină) 

La problema Basarabiei Eminescu revine foarte des în articolele sale publicistice, în care 
găsim nu doar reacţii de moment la diferite evenimente, în special la hotărârile Congresului 
Internaţional de la Berlin din iunie 1878, ci şi reproduceri extinse de documente, atitudine 
polemică faţă de articolele din presa străină, incursiuni în istorie. Calitățile sale de polemist, care 
pune „pe tapet” documentul doveditor, sunt aici valorificate din plin. 

Este pus în evidenţă stăruitor adevărul istoric indiscutabil, impus de existenţa Basarabiei 
pe parcursul a patru secole, ca „parte străveche a ţării Moldovei”, ca „pământ din pământul 
românesc”. Publicistul recurge la întreg arsenalul de procedee retorice: demonstrația, 
interogaţia, peroraţia, reducerea la absurd a „argumentelor” oponenților. 

În ciclul de studii consacrate „cestiunii Basarabii” Eminescu polemizează cu intervenţiile 
din presa franceză şi rusească care susţin că este o provincie cucerită de Ruşi de la Tătari sau de 
la Turci, afirmând că „Basarabia n-a fost nici întreagă, nici în parte a Turcilor sau a Tătarilor, ci a 
unui stat constituit; neatârnat deşi slăbit şi încălcat în posesiunile sale, a Moldovei” [43, X, p. 
56]. 

Poetul-gazetar vine cu prima dovadă indiscutabilă: numele „care ţipă sub condeiele ruseşti” 
al cărui rostire „e una cu a protesta contra dominaţiunii ruseşti”. Rând pe rând sunt readuse 
fragmente istorice din arhivele hanului mongol din Persia, publicate la îndemnul sultanului 
Mahmud Gazon Khan într-o culegere aparte, materiale arhivistice despre bătăliile duse de 
principi tătari cu negri-valahi, comandaţi de Basarab-ban, de regele maghiar Carol-Robert cu 
Basarab, fiul lui Tugomir, de la care provin Alexandru, Vladislav, Radu-Negru, Dan şi Mircea 
cel Mare. „Basarabia actuală era pământ românesc, stăpânit de Domni români”; fapt adeverit de 
Miron Costin în poemul dedicat regelui Poloniei [44, XI, p. 57-58]. 

Eminescu prezintă şi o descriere topografică detaliată a Basarabiei „deşi fără cuvânt”: 
„Trăgând o linie de la Hotin din Nistru până la Prut, avem o lature; de la amândouă capetele ei 
tragem câte o linie până în Marea Neagră, una de-a lungul Nistrului, cealaltă de-a lungul 
Prutului; iar capetele acestor două linii le încheiem cu o a patra linie formată prin ţărmurii Mării 
Negre. Acest quadrilater cam neregulat se numeşte azi Basarabia, deşi fără cuvânt” [43, X, p. 
58]. 

Eminescu se referă şi la marginile reale ale Basarabiei reale şi la fâşia îngustă spre sud, aşa 
cum apare în Descrierea Moldovei al lui Cantemir. 

Cel de-al doilea studiu se ocupă de veacul al cincisprezecelea, perioadă în care domneşte 


Alexandru Vodă cel Bun, Ştefan cel Mare, iar cel de-al treilea, în lipsa mărturiilor cronicarilor, 
121 


cuprinde veacul al şaisprezecelea, când pământurile noastre sunt pustiite de războaiele cu care au 
venit Tătarii, Cazacii şi Turcii. 

Studiul al IV-lea începe cu descrierea Bugeacului care, conform lui Cantemir, înseamnă 
unghi, colț de pământ. Dovada cea mai convingătoare că în Basarabia erau români o constituie 
existenţa eparhiei Brăilei şi a unor biserici şi tipografii româneşti (la Dubăsari). Biserica, după 
părerea lui Eminescu, este „un argument zdrobitor față de orice subtilitate”. 

Veacul al optsprezecelea oferă chiar argumentul servit de însuşi graful Rumanţiof, care a 
aprobat desfiinţarea Mitropoliei Brăilei, punând toată Basarabiei sub supunerea eparhiei de la 
Huşi şi Brăila eparhiei de Buzău. 

Eminescu nu admite în nici un caz interpretarea anexării Basarabiei de către Rusia ca o 
cucerire a acesteia, polemizând cu modul în care descrie evenimentele de la 1812 consulul 
general al Angliei de la Bucureşti W. Wilkinson. Situaţia este comentată în bine cunoscutul stil 
polemic eminescian: „Toate elementele morale în această afacere sunt în partea noastră. Dreptul 
nostru istoric, incapacitatea juridică a Turciei de-a înstrăina pământ românesc, trădarea unui 
dragoman al forţii, recăpătarea acelui pământ printr-un tratat european semnat de şapte puteri şi 
obligatoriu pentru ele, garantarea integrităţii actuale a României prin convenţia ruso-română, 
ajutorul dezinteresat ce l-au dat Rusiei, în momente grele, toate acestea fac, ca partea morală şi 
de drept să fie pe deplin în partea noastră” [43, X, p. 70]. 

În finalul ciclului de studii basarabene sunt enumerate izvoarele documentare pentru toate 
veacurile: Istoria critică a Românilor şi Arhiva istorică a României de B.P. Hasdeu, lucrările lui 
Eudoxiu Hurmuzaki, cronicile lui Kogălniceanu, cronica Huşilor de părintele Melchisedec, 
cronica lui Amiras tradus din greceşte la îndemnul lui Grigore Vodă, cartea sus amintită a lui 
Wilkinson. 

S-au formulat anumite rezerve faţă de paternitatea acestor studii, faptul că Eminescu este 
totuşi autorul lor fiind demonstrat de I. Creţu prin compararea ideilor principale enunțate în toate 
articolele din Timpul privind Cestiunea Basarabiei. 

Hotărârile congresului berlinez sunt prezentate ca o nedreptate strigătoare la cer ca o 
expresie a unei nepăsări crase faţă de existenţa „rasei latine” şi a locuitorilor pe peticul de 
pământ românesc: „Cum că acea necesitate internațională n-are nevoie de a ţine seama de 
sentimentele noastre intime, de existenţa rasei latine, ci numai de un petec de pământ cuasi 
neutru lângă Dunăre, ne-a dovedit-o cu de prisos Congresul. Ce-i pasă Congresului că se răpeşte 
o parte din partea străveche a neamului românesc ca atare? Ce li-e lor Hecuba? Ce-i pasă, cine va 


locui pe pământ românesc? Materialul de oameni ii e indiferent, cestiunea europeană e ca să 

existe o fâşie de pământ între Rusia, Austria şi nouăle formaţiuni ale fostei Turcii, încolo lucrul e 
totuna” [43, X, p. 105]. 

Eminescu îşi expune de obicei argumentele punctual, sub formă de „evantai” deschis 
efectiv. Demonstrația sa trebuie să nimerească neapărat în ţintă şi să dezarmeze oponentul prin 
punerea în evidenţă a laturii ridicole şi a absurdului dovezilor lui. Polemica cu „Gazeta. St. 
Petersburg (de la 2(14) februarie 1878) este elocventă în acest sens, gazetarul răspunde prompt la 
întrebarea „Ce se va întâmpla atuncea când, în momentul unor stipulațiuni Rusia insultată nu va 
face nici un fel de pretenţii în favorul României?”: 

1. Cestiunea Basarabiei, care poate fi pentru Rusia o cestiune de onoare militară, deşi după 
a noastră părere rău înţeleasă, este pentru noi nu numai o cestiune de onoare, ci una de existenţă. 
România, pierzând pământul ce dominează gurile Dunării, devine un stat indiferent, de-a cărui 
existenţă sau neexistenţă nu s-ar mai interesa absolut nimenea (...) 

2. Presupunând că din parte-ne n-ar fi decât amor-propriu (ceea ce, în treacăt vorbind, nu 
e), nu înţelegem de unde ziarul rusesc ia ciudata teorie că un popor de 4-5 milioane trebuie să 
aibă mai puţin amor-propriu decât unul de 80 de milioane? (...) 

3. Plângerea că armata rusească ar fi plătit 10-20 de milioane mai mult decât se cădea 
pentru trebuinţele ei şi cum că ţara s-ar fi folosit din aceasta e o plângere foarte nelalocul ei de 
vreme ce nimenea nu poartă vina ei morală. (...) 

4. Cât despre graniţele naturale ale Rusiei, să ne deie voie confrații noştri să le-o spunem că 
cu teoria graniţelor naturale departe mergem. Granițele naturale îi trebuiesc unui stat slab ca 
România, ce are nevoie de ajutorul configuraţiunii teritoriale spre a se apăra. Dar ce graniţe 
naturale îi trebuiesc puternicei Rusii contra periculoasei şi a ameninţătoarei Românii?” [43, X, p. 
47-48]. 

Intervenţiile publicistice ale lui Eminescu sunt, după propria-i mărturisire, răspunsuri 
limpezi la propunerile Rusiei făcute guvernului român de a retroceda Basarabia „în schimbul a 
nu ştiu căror petice de pământ de peste Dunăre”. Publicistul vine cu o reacţie polemică, 
demonstrând lipsa de logică şi caracterul „ciudat” al unor asemenea pretenţii. El dă în vileag 
imediat inconsecvenţa Rusiei în ceea ce priveşte respectarea convențiilor semnate: „Dar cu ce 
drept pretinde Rusia bucata noastră de Basarabie, pe care am căpătat-o înapoi, drept din dreptul 
nostru şi pământ din pământul nostru? Pe cuvântul cum că onoarea Rusiei cere ca să se ia o 
bucată din România. Va să zică onoarea Rusiei cere ca să se ia pe nedrept o bucată din România 
şi aceeaşi onoare nu cere respectarea convenției iscălite de ieri. Ciudată onoare într-adevăr!” [43, 


X, p. 40]. 

Gazetarul invocă mereu dovezile supreme: inalienabilitatea dreptului României asupra 
Basarabiei, temeiul istoric absolut legal, „legile interne” care nu pot fi schimbate, întregul 
organic pe care-l constituie pământul Muşatinilor şi Basarabilor, aceştia din urmă dând şi numele 
ei, către care poetul se adresa în Scrisoarea III, anume ca la ctitorii unui Întreg: „Rămâneţi în 
umbră sfântă, Basarabi şi voi Muşatini,/ Descălecători de ţară, dătători de legi şi datini,/ Ce cu 
plugul şi cu spada aţi întins moşia voastră/ De la munte pân-la mare şi la Dunărea albastră” [58, 
p. 622]. 

Convingerea fermă că Basarabia este parte integrantă din acest Întreg Eminescu o exprimă 
în fraze tari, într-o pastă verbală densă şi intens colorată polemic: 

„Drepturile noastre asupra  întregei Basarabii sunt prea vechi şi prea bine întemeiate 
pentru a ni se putea vorbi cu umbră de cuvânt de onoarea Rusiei angajată prin Tratatul de Paris. 
Basarabia întreagă a fost a noastră pe când Rusia nici nu se megieşa cu noi. Basarabia întreagă ni 
se cuvine, căci e pământ drept al nostru şi cucerit cu plugul, apărat cu arma a fost de la începutul 
veacului al patrusprezecelea încă şi până în veacul al nouăsprezecelea” [43, X, p. 41]. 

Eminescu se întreabă pe bună dreptate cum poate mandatarul Europei să vină să mântuie 
popoarele creştine de sub jugul turcesc, anexând o parte a unui pământ stăpânit de creştini, în 
care nu-i vorba de jug turcesc. Concluzia e aceeaşi, dictată de logica elementară: „Ciudată 
mântuire, într-adevăr”, urmată de inacceptarea hotărâtă a publicistului: „Cuvântul nostru este: De 
bunăvoie niciodată, cu sila şi mai puţin” [43, X, p. 41]. 

O primă descriere a spaţiului natural basarabean, fantezistă bineînţeles, apare în proiectele 
de tinereţe denumite Dodecameron dramatic. 

În fragmentul întitulat Bogdan Dragoș se vorbeşte despre rătăcirile viitorului descălecător 
(aici apare ca fiul voievodului de Maramureş Dragul): 

„... Acolo priveşti din miezul nopţii 
Un râu puternic, [sprinten]* curgând spre miază-zi 
Care apoi departe se varsă-n Marea Neagră 
La gura lui departe, pierdută-n zarea zilei 
Vezi o cetate mândră ce-i zic Cetatea-Albă 
Iar despre soare-apune vezi iar un râu puternic 
Pe şapte guri, se zice, vărsându-se în mare, 
E Dunărea, aproape de gurile-i Chilia. 
Într-astea două râuri şi între munţii negri 
Priveşti o ţară-ntreagă din codri şi de dealuri, 
Din văi cu râuri line din codri fără capăt 

Vezi turme fără număr în zare răsărind 

Şi buciumele sună duios şi cânt de fluier — 

Sălbateci zboară caii mai iuți decât chiar vântul/ 

Şi [câinii]* urlă jalnic. Ciobanii cei călări 

Străbat ca şi săgeata câmpiile întinse...” [41,VIII, p. 78]. 

Bogdan constată că aici se vorbeşte aceeaşi limbă şi crede că această ţară ține de crăiia lui 
Ludwig, dar bagă de seamă „că nu-i a nimănui” şi că peste pământul pe care cerul darnic l-a 
înzestrat „cu rod şi cu de toate” năvăleşte „pârdalnicul roi” al tătarilor. 

Mirificul peisaj basarabean cu şesuri întinse şi cu „soarele cel sfânt” care „parcă iese din 
pământ” e evocat şi în postuma Mușatin şi codrul: „Colo-n zarea depărtată/ Nistrul mare i s- 
arată/ Dinspre ţările tătare/ Şi departe curge-n mare/ La liman ca şi o salbă/ Se-şira Cetatea 
Albă./ Iar pe faţa mării line/ Trec corăbiile pline./ Trec departe de pământ,/ Pânzele umflate-n 
vânt” [58, p. 593]. Perspectiva viziunii se schimbă, viitorul voievod privind spre miază-zi, unde 
zăreşte Dunărea care „pe şapte guri se varsă” şi țara mândră toată care se întinde „de la Nistru 
pân-la ea”. Descrierea codrilor, dealurilor, „scară cu scară, ridicându-se pe şes”, ale râurilor, 
vârfurilor de păduri care dezvăluie „mănăstiri cu-ntărituri, a târgurilor, vadurilor, satelor („pe 
câmpie presărate”), mândrelor cetăți („stăpânind pustietăţi”), a turmelor de oi („cu ciobanii 
dinapoi, cu fluiere şi cimpoi”) şi a hergheliilor („Petreceau câmpiile/ şi s-aşterneau vântului/ Ca 
umbra pământului/ Şi de-a lungul râurilor s-aşterneau pustiurilor” repetă în fond cadrul 
peisagistic, marcat de o frumuseţe de basm şi de măreție sălbatică din Bogdan Dragoş [58, p. 
593-594]. 

Tonalitatea idilică se schimbă în versuri intens colorate dramatic în fragmentele colaterale 
Doinei- în catrenul tulburător La arme (,Auziți cum strigă slabii/ Şi umiliţii către noi:/ E glasul 
blândei Basarabii/ Ajunsa-n ziua de apoi”) şi în varianta ce prezintă spaţiul înstrăinat pruto- 
nistrean: 

„Nu e destul că oamenii de-origine barbară 
Moşia-n jumătate nemernic ne-o furară 

Că între Prut şi Nistru pe-olaltele bătrâne 
Domnesc pe neam şi ţară calmuci cu cap de câne 
A căror mutră slută ş-adânc dobitocească 
N-o-ntrece decât doară inima lor cânească? 

Nu e destul c-acolo în neagra-ntunecime 
Copiii-şi blestăm soarta neascultaţi de nime, 


Că cnutul îi zdrobeşte şi roiuri de sălbatici 

Trăind sardanapolic, beţivi şi muieratici, 
Să stingă-orice lumină, să zmulgă limbi din gât 
Când unul româneşte o vorbă a-ndrăznit” [36, MI, p. 21-22]. 
Problema Basarabiei e abordată de Eminescu în context european, el „considerându-se 
dator a ne lămuri şi a lămuri Europa asupra împrejurării acestui fapt”, adică a retrocedării ei 


cerute de Rusia [88, p. 154]. 


3. 5. Concluzii la Capitolul 3 


1. Eminescu concepe Europa ca un organism bine constituit, împărtăşind părerea unui 
ziarist ceh Politik, că ea ar trebui să fie Ligă Spirituală care să armonizeze interesele speciale (- 
naţionale) şi cele general-europene. El visa, printre altele, şi la o uniune frățească a micilor state 
de la Dunăre. Excludea însă pătrunderea legilor străine, a formelor fără fond şi „americanizarea”. 

2. Eminescu se pronunţă, în publicistică, pentru introducerea formelor de învățământ 
european, şi monitorizarea situaţiilor din toate țările europene. 

3. Gândirea poetului în acest domeniu este influenţată de Hegel, Schopenhauer şi de 
profesorul său vienez R. Ibering, de reprezentanţi ai şcolii istorice a dreptului. Concepţiile lui 
despre dreptate apar şi în unele poeme precum Împărat şi proletar, Andrei Mureşanu, 
Demonism. 

4. Poemele care abordează problema categoriilor etice pot fi considerate „metafizice”, 
fiindcă conţin intenţia de a defini esenţa universului şi de a înfăţişa destinele omului în cadrul 
istoriei. 

5. Eminescu abordează problema drepturilor morale în sensul în care îl abordează 
eticienii contemporani nouă, accentuând aspectul „legăturii indestructibile dintre exigenţă şi 
obligațiune, dintre interesul legitim al unei persoane, protejat de legea pozitivă şi datoria 
celeilalte”. Este învederat faptul că ontologia juridică eminesciană se încorporează în ontologia 
generală, pătrunzând şi în proiectele dramatice din tinereţe şi în poemele metafizice”. 

6. Eminescu a fost preocupat în mod deosebit de problema Basarabiei, considerată de el 
„parte din partea străveche a noastră”, „pământ din pământul românesc”. Articolele sale 
publicistice care o abordează sunt, după propria mărturisire, răspunsuri limpezi la intenţiile 
Rusiei de a anexa o în întregime. Spaţiul basarabean este evocat în Bogdan Dragoş şi Muşat şi 
ursitorile, iar despre destinul înstrăinatelor „olate bătrâne” dintre Prut şi Nistru vorbeşte în 
fragmentele colaterale Doinei. 


7. Eminescu pune problema Basarabiei în context european. 

CONCLUZII GENERALE ȘI RECOMANDĂRI 


În cercetarea de faţă ne-am fundamentat demersul ştiinţific pe analiza discursului 
publicistic al lui Eminescu în conexiunea cu discursul lui literar, mitopoetic, precum îl definesc 
eminescologii, fapt care a contribuit la demonstrarea unității operei eminesciene prin punerea în 
raporturi tipologice, stilistice şi structurale a creaţiei literare propriu-zise şi publicisticii, relevând 
cele două laturi ale creației sale: reflexivă şi discursivă, în vederea reconstituirii publicisticii din 
punctul de vedere al paralelei tematice şi structurale cu lirica. 

Prezentul studiu propune o interpretarea plurivalentă şi minuțioasă a operei eminesciene şi 
impune câteva concluzii esenţiale: 

l. Unitatea organică, de tip realist (partea relevă întregul), a întregii sale opere, 
oricare ar fi genul şi domeniul în care se produce. Ideea unității operei eminesciene s-a impus 
îndată după 1889, anul morţii sale, când a apărut necesitatea imperativă a publicării postumelor 
rămase în număr mare (se cunoaşte polemica Ibraileanu/ Iorga, primul fiind împotrivă din 
considerentul că în ele „Eminescu nu este Eminescu”, iar cel de-al doilea pentru că în ele e un 
„nou Eminescu” şi orice rând al poetului trebuie cunoscut) şi mai târziu când a apărut şi 
problema tipăririi prozei politice. Dezbaterile au fost de lungă durată, fiind marcate şi de 
momente ideologice potrivnice, ceea ce a făcut posibilă realizarea acestui deziderat național abia 
la sfârşitul secolului al XX-lea (prin încheierea ediției întemeiate de Perpessicius în 1939) şi la 
începutul secolului al XXI prin edițiile Dimitrie Vatamaniuc (în 11 volume) şi Mihai Cimpoi (în 
8 volume). Dimitrie Vatamaniuc releva unitatea scrisului eminescian atunci când vorbea despre 
necesitatea unei ediţii cu ocazia încheierii publicării celor 15 volume ale ediţiei critice integrale, 
care cuprinde textele din presa vremii. 

2. Reconfirmarea valorii estetice pe care o are publicistica. Opera jurnalistică a lui 
Eminescu este o operă literară, demonstrând, bineînţeles, un meşteşug retoric consunător cu 
această artă străveche şi o mitopo(i)etică consunătoare cu cea din lirica propriu-zisă. Actul liric 
se îngemănează în mod organic cu actul satiric şi cu actul publicistic (retoric), constituind un 
întreit trunchi structural. Realitățile politice, economice şi culturale sunt expuse într-un discurs 
publicistic comun poeziei de inspiraţie naţională şi socială şi articolelor gazetăreşti. 
Vizionarismul poetic şi discursivismul conlucrează, generând aceleaşi expresii verbale, imagini, 
metafore, procedee retorice. E vorba nu doar de o unitate tematică, ci şi de una a procedeelor 


retorice folosite şi a expresiilor sau mărcilor beletristice. 

3. Conceperea sociologiei ca ştiință-cheie, ca ştiinţă a ştiinţelor, în acest sens 
Eminescu anticipându-l pe Max Sheller, care vorbea despre acelaşi mod de a înțelege lucrurile. 
Contribuțiile sale la constituirea sociologiei ca ştiinţă în România sunt copleșitoare, ca şi în toate 
domeniile creației sale modelul ontologic eminescian şi modelul poetic se intersectează cu 
modelul său gnoseologic general — toate trei axate pe organicismul său programatic. 

4. Actualitatea indiscutabilă a publicisticii sale în ce priveşte unele fenomene 
sociale, economice, procesele integraționiste europene şi mondiale, problema identității 
naționale, rolul limbii în modelarea identitară a unui popor (s-a demonstrat bunăoară, 
similitudinile cu Heidegger în ceea ce priveşte definirea ei ca „casă a ființei”). Urmând 
dezbaterile de tot felul şi din ce în ce mai numeroase privind problemele de morală (în filozofie, 
sociologie, politică, etică aplicată propriu-zisă, literatură şi arta, psihologie, antropologie, logică 
etc.), constatăm o surprinzătoare înrudire a gândirii eminesciene cu gândirea modernă şi 
postmodernă. Meditațiile despre adevăr — în viață, în artă, în filozofie şi etică — îl situează pe 
Eminescu pe linia gândirii moderne care prelungeşte şi modifică preceptele filozofilor antici. 

J: Coexistența în gazetarul Eminescu a mai multor paradigme sau figuri 
complementare, care dau genului o autoritate deosebită. Eminescu nu preia întocmai unele păreri 
şi nu urmăreşte să articuleze o doctrină anume, ci să se aducă în clar cu sine, să-şi lămurească 
bine poziţiile de gazetar şi să înţeleagă mai bine „maşina lumii”, specificitatea identitară, raportul 
ontologic Eu/ lume şi mai cu seamă realităţile româneşti contemporane lui. 

6. Arta retorică eminesciană depăşeşte nu doar nivelul gazetăriei din timpul său, ci 
rămâne un model pentru jurnalistica de azi; este, după cum s-a demonstrat în studii competente, 
un mare gazetar-artist care cunoaşte şi aplică întregul arsenal de procedee ale retoricii clasice, 
marcând începutul jurnalismului românesc cu adevărat profesionist. 

7. Putem vorbi despre existența în publicistica eminesciană a unui sistem de filozofie 
a culturii axat pe organicism, constituit din expuneri de concepte, idei, observații cu caracter 
sociologic asupra modului în care sunt păstrate şi promovate valorile spirituale, în special limba, 
criterii axiologice care trebuie aplicate în evaluarea culturii naționale şi universale. Investigarea 
complexului de preocupări teoretice, de a înțelege esența culturii științei, frumosului, moralității, 
ne-a determinat să stabilim şi aici care sunt interconexiunile cu întreaga sa creație şi cum încep 
să se contureze crezul său artistic, concepția sa despre lume şi artă. 

8. Examinarea principalelor direcţii ale publicisticii şi poemelor satirice eminesciene 
şi efectul acestora asupra realităţii contemporane a veacului eminescian, a adus claritate în 
perceperea contribuţiei operei eminesciene la cristalizarea gândirii ştiinţifice în spaţiul românesc. 


Publicistica se înscrie organic în modul său de a vedea lumea şi universul, în viziunea sa 

organicistă modernă, care caracterizează întreaga sa creaţie, ea reprezintă un moment de referinţă 
în constituirea şi evoluţia gândirii româneşti. 

Pentru a nu reitera ideile din rezumatele concluzive ale capitolelor 2 şi 3, în care a fost 
repus în discuție substratul comun mitopo(i)etic al discursului eminescian, indiferent de 
domeniile în care se manifestă arta poetului, preferăm să abordăm consideraţiile esenţiale care 
reprezintă rezultate principale ale cercetării. 

9, Constatarea pe baza unei demonstrații a motivelor, temelor, mitemelor şi 
procedeelor retorice, a unei viziuni organiciste unice asupra lumii a unității operei eminesciene. 
Investigând modul în care Eminescu face transferuri dintr-un context social-politic în altul şi 
dintr-un registru intelectual în alt registru intelectual, fără a se autoplagia, am descoperit o mare 
varietate de interferenţe şi transferuri de teme, imagini, expresii, miteme şi motive, care, 
analizate în contextul larg al interconexiunilor, demonstrează interdependenţa dintre toate 
sectoarele scrisului său şi dintre toate registrele imaginarului poetic. 

10. Trecerea în revistă a tuturor marilor personalităţi din istorie, filosofie şi alte 
ştiinţe, care au devenit personaje epice şi lirice în proza, poezia şi publicistica eminesciană, în 
vederea examinării şi evidenţierii modului în care au fost aplicate concepțiile marilor 
personalități în doctrina proprie. Poetul asimilează o cultură vastă care se transpune cu o acţiune 
de evidentă individualizare, de eminescienizare (am putea spune) nu doar în publicistică, ci şi în 
poezie. 

11.  Reliefarea unităţii organice a tuturor compartimentelor scrisului eminescian 
(poezie, proză, dramaturgie, publicistică). Viziunea asupra lumii a lui Eminescu este o viziune 
modernă. Această viziune apare într-o comunitate a discursului din poezie şi din publicistică. 

12. Demonstrarea vocației europene a operei şi personalității lui Eminescu şi 
relevarea modului original eminescian de concepere a ideii europene. În spiritul viziunii sale 
organiciste, Eminescu concepe Europa ca pe un organism, care este modelul unităţii şi 
dezvoltării organice, şi vede în Europa o posibilitate de a armoniza interesele speciale (naţionale) 
cu cele general-continentale. Eminescu nu este un proeuropean doar în pledoariile sale 
„retorice”; el este european în esenţa ființei sale. Vorbind în publicistică despre o Europă 
constituită armonios, cu un organism bine articulat în toate părțile, ne aduce încă o dovadă că 
concepea ideea europeană sub semnul unei unităţi armonioase şi al unei păci internaţionale din 
proiectul kantian. 

13. Demonstrarea faptului că problema (,„cestiunea”) Basarabiei Eminescu a pus-o în 
context european, el considerându-se dator a ne lămuri şi a lămuri Europa asupra împrejurării 


acestui fapt, adică a retrocedării ei cerute de Rusia. La problema Basarabiei Eminescu revine 

foarte des în articolele sale publicistice, în care găsim nu doar reacții de moment la diferite 
evenimente, ci şi reproduceri extinse de documente, atitudine polemică faţă de articolele din 
presa străină, incursiuni în istorie 
Analiza noastră a relevat deplina şi surprinzătoare înrudire a gândirii sociologice, etice şi 
juridice eminesciene cu modul în care abordează problemele în cauză sociologii, juriştii şi 
eticienii de azi, astfel: 
1. Eminescu concepe sociologia ca pe o axă a tuturor ştiinţelor, ca şi Max Scheler; 
2. Vorbeşte despre raportul Eu/ Celălalt, ca şi eticienii din vremurile noastre; 
3. Limba este, pentru el, ca „o casă a fiinţei”, exact cum o defineşte Martin Heidegger; 
4. Europa trebuie să fie în viziunea lui un „organism”, el anticipând constituirea Uniunii 
Europene de acum; 
5. Identitatea naţională e văzută de el ca fiind axată pe suveranitate, unitate, moştenire 
istorică, aspirație la universalitate, aşa cum stabileşte sociologul francez Raoul 
Girardet. 
Pe baza însemnărilor manuscrise, a articolelor publicistice, a poemelor şi prozelor sale se 
pot întocmi: un Dicţionar (sau Abecedar) Economic, de altfel elaborat în parte, un Tratat de 
Jurisprudenţă şi Minima moralia (tratat de etică), un îndrumar de parlamentarism (un scriitor, 


Vasile Gogea a şi făcut unul) şi un vademecum de filozofie a culturii. 


Recomandări 


Rezultatele cercetării, care se concentrează în mare parte pe semnalarea elementelor de 
noutate cu privire la interconexiunile dintre toate compartimentele creației eminesciene, 
concepută ca o unitate, prezentarea discursului publicistic ca discurs literar cu mărci beletristice 
şi procedee retorice comune, pot fi utilizate la completarea unor cursuri universitare de istoria 
literaturii române, sugerând şi noi subiecte de cercetare. 

Recomandăm în special tinerilor să studieze publicistica eminesciană pentru a cunoaşte 
mai bine personalitatea intelectuală a poetului, constituită din frecventarea întregii culturi 
româneşti şi universale. 

De la Eminescu se poate însuşi sistematismul, studiul interdisciplinar, canonul şi codul 
literar, enciclopedismul şi modul de a trece totul prin „pământul proaspăt al propriului suflet, 
felul metodic de a se iniţia în diferite materii, culturi, limbi. El realizează nu doar o rostire 


esenţială a fiinţei în poezie, ci şi ne oferă un model deontologic de gazetar. 

Trebuie să se ţină cont de faptul că imperativul politic al României era modernizarea 
indiscutabilă, faţă de care „tradiţionalistul”, „conservatorul” Eminescu avea rezerve. Or, 
„creaţia” poate transforma o teorie discutabilă ideologic într-o utopie acceptabilă estetic. Este şi 
cazul lui Eminescu [118]. Utopia eminesciană a fost construită pe fantasma unei Românii 
profunde şi eterne, înscriindu-se pe linia curentului creator sau organicist, reprezentat de 
Kogălniceanu, Eminescu, Bărnuţiu, lorga, Pârvan, Motru, Brâncuşi, Arghezi. 

Recomandăm să se ia act de rezonanţa actuală deosebită, pe care o au articolele 
publicistice privind situația românilor de pretutindeni, aspiraţia lor la identitatea națională, 
afirmarea prin valorile culturale, prin limbă, credinţă în noile condiţii determinate de procesele 
integraţioniste de europenizare şi mondializare. Mai mulți eminescologi de azi propun o 
interpretare justă a naționalismului, aşa cum apare în contextul istoric al epocii sale şi aşa cum 
poate fi corelat cu accepțiunile curente (în context european şi internaţional). Nu sunt greu de 
recunoscut în aceste condiții modul eminescian de a înţelege identitatea națională. Cu o 
adevărată putere persuasivă poetul-gazetar vorbeşte despre necesitatea de a avea statul nostru, 
independenţa noastră, libertatea şi lumina noastră, de a păstra tradiţiile şi datinile noastre, de a 
vorbi limba noastră, de a avea civilizaţia noastră şi felul nostru de a fi, idealele noastre istorice. 
Nostru se sinonimizează adesea cu sfânt şi adevărat. 

În temeiul tezei noastre de doctorat, recomandăm să se studieze mai profund publicistica 
lui Eminescu în cadrul învățământului superior, mai cu seamă la catedrele de specialitate. Se 
cuvine ca noile programe şcolare să includă capitole speciale consacrate publicisticii lui 
Eminescu şi legăturii organice cu poezia, proza şi dramaturgia. De o deosebită actualitate se 
relevă analizele făcute de Eminescu diferitelor fenomene sociale, politice, culturale, literare în 


cadrul dialogului valoric european şi a proceselor integraționiste. 

